
BABI NA ƊAYA

GARIN MAMBIYA
UNGUWAR GARWA

Da misalin ƙarfe 6 na safiyar ranar Lahadi unguwar ta yi tsit baka jin motsin komai sai na iskar dake kaɗawa, titin ya yi tsit kamar ba wani mahaluƙi dake rayuwa kusa da gurin.
Bayan shuɗewar mintuna biyu sai ga wata dalleliyar baƙar mota ta hawo titin da alama matuƘin motar ya na cikin hanzari ne. Can kuma motar ta ci burki dai-dai kan wani ƙaramin layi.

Daga cikin motar wata matashiyar budurwa ce da ba zata haura shekaru 20 ba zaune a mazaunin mai zaman banza, Juyawa ta yi ta kalli wani babban mutum dake zaune a mazaunin Direba ta ce "Ya Alhaj ni zan ƙarasa gida ka san halin mutanen unguwar nan, da na sake wani ya ganni shi ke nan na shiga uku."

Yar dariya ya yi sannan ya kuma dubanta ya ce "Haba Hanee Baby daɗina dake masifar tsoro, don kin sha daɗinki a waje miye?"

Tamke fuska ta yi tare da ɗora hannu kan Mabudin ƙofar motar zata fita. Cikin zafin nama Alhaji Saminu ya riƙo hannunta yana Faɗar "Haba habah! Hanee Baby ki yi haƙuri na daina kawo jakarki na saka miki kuɗin hajarki."

Banza ta masa kamar bata ji ba ya ɗauki jakar dake kan cinyarta yana murmushi irin na yan bariki, ya ciro kuɗi daga gaban motarsa Bandir na yan ɗari biyar-biyar rafa ɗaya ya saka mata a jaka, ya miƙa mata jakar.
Karɓa ta yi ta fita daga motar ba tare da ta ce komai ba.
A zahirin gaskiya gangar jikinta ce kawai take a gurin amma ruhinta yana gun tunanin me zai je ya dawo idan wani ya gan ta.
Sanye take da baƙar abaya amma a cikin jikinta riga da wando ne ɗamammu wanda sai ka aje hankalinka sosai zaka lura da hakan.

Tana fitowa ta ji wani irin sanyi na ratsa gaɓoɓin jikinta ta yanda har yake shiga ƙasusuwan jikinta.
Waige-waige ta hau yi ganin ba kowa ya saka cikin hanzari ta shige layinsu tana tafiya gudu-gudu sauri-sauri.

Abunda bata sani ba shi ne ashe tun lokacin da Alhajin ya faka mota Mamuda s/m yana zaune ketaren titin ya na kallonsu.
Tun lokacin da aka fito daga sallar asuba kowa ya koma gidansa ya rufe saboda tsananin sanyin da aka tashi da shi amma ban da Mamuda wanda ya Shimfiɗa ƙyalle ya zauna duk ya takure jikinsa saboda sanyi, amma baya son ya shiga gida don kada wani ya zo ya wuce ko ya yi wani abun bai gani ba tsabar munafunci.

Ya na ganin shigewar Hanifa layin ya miƙe tsaye ya na Faɗar "Kai! Ashe kura ce muke gani da fatar Akuya dama wannan yarinyar 'yar bariki ce? Ba mamaki...
Dariyar jin daɗi ya yi sannan ya koma ya zauna yana Faɗar "na samu rahoto na ɗaya bari na zauna ko a samu na tarawa."

Lokacin da Hanifa ta isa gida ta tarar da ƙofar gidansu a rufe kamar dai yanda ta yi tsammani hakan ya saka ta yi sauri ta kewaya ta hanyar da ta tanadarwa kanta saboda hakan, ranta fal tsoro ta taka dutsen ta haura kan katanga sai gata cikin gidan tsulum.
Ajiyar zuciya ta sauke da ƙarfi "Hmmm!" sannan ta wuce saɗaf-saɗaf ta nufi hanyar ɗakinsu.
 Har ta wuce ɗakin Inna kamar yanda ta yi tsammani suna nan suna barcin asarar da su ka saba, dama Baba sallar Asuba bata dame shi ba sai ƙarfe takwas na safe ma watarana yake yi bare kuma ya tsawatar masu.
Bai fi saura taku biyar ba ta shiga ɗakinsu kamar daga sama ta jiyo a bayanta "Kambu.... Ashe ba a gida kika kwana ba?" Ta jiyo Muryar yayanta Mankas yana faɗa cikin muryar 'yan daba.

Tsuru-tsuru  ta yi tana kallonsa shi kuma ya matso kusa da ita ya ce "Daga ina ki ke? Bari Baba ya tashi yau akwai kallo a gidan nan kenan."

Sanin halin yayan nata ya saka ta ɗan haɗe fuska ta ce "Matsalata da kai kenan baka da sirri, yanzu dai zan baka cin hanci sai ka rufa min asiri."

"Yawwa yarinya da kinwa kanki adalci." Ya faɗa.

Jakar hannunta ta buɗe tana ƙoƙarin lalibo masa kuɗi shi kuwa ya zuro kai yana leƙen kuɗin. Ko da y kyalla ido ya ga kuɗi da yawa sai ya sake baki kamar wani gaula, har ya buɗi baki zai yi magana kenan ta ɗunguna masa dubu ɗaya a hannu ta ce "ga shi sai ka sake mun kurwa ko?."

"In kin isa Allah ya tsinen, in ga kuɗi da yawa ki bani dubu ɗaya rak, ko an gaya maki wannan kuɗin ne zai ishe ni yin chaji? Gama yau muna da wani ofireshin da zamu fita tun safe."

Cuno katon bakinta ta yi tana faɗar "Haba Mankas, Ni ka san wahalar da na sha kafin na samu kuɗin?."

"Ok ajiye kayanki a jaka bari in ta so Baba."

Daga murya ya yi yana Faɗar "Baba!, Baba!!." 

Cikin hanzari da rawar baki Hanifa ta ce "Don Allah Mankas yi shiru zan ƙara ma."

"Kin kyautawa kanki."

Cikin ƙunƙuni ta dauko dubu biyu ta ƙara masa, tana 'yan maganganu can ƙasa-kasa yanda ba zai ji ba.

Da bata da niyyar ƙarasa masa amma sanin jaraba irin ta Mankas ya saka ta bashi, ta yi sauri ta ƙarasa ɗaki tana faɗar "Jarababbe kawai, ni Ya Abba yafi mun kai don baya yunƙurin tona ni, mu kashe mu binne ba wanda ya sani. Amma kai a karon banza kana son janyo mun tsinannen duka."

Daga haka ta ƙarasa ɗakin nasu da kallo ɗaya zaka masa kasan yana cikin gidan talakawa ne, domin kuwa ginin bulo ne kawai ko filasta babu har wani bangare na ginin ya fara kwakwarewa.

Abayar ta cire tare da riga da wandon ta naɗe ta tura su can ƙasan bakkon kayanta, sannan ta janyo wani tsumman zanin atamfa da kallo ɗaya zaka masa kasan ya yi kewar ruwa da sabulu, ta yi ɗaurin ƙirji sannan ta haye yagalgalallar katifarsu da ko Shimfiɗa babu ta takure daga can gefe gudun kada ta tashi ƙannenta 'yan mata biyu da suke kwance kan katifar.  zama ta yi tana kirga kuɗin da ta karɓo gun farkanta, kawai sai ta ji motsin ɗaya daga cikin ƙananun yaran dake kwance a ƙasa kan tabarma.

Da sauri ta mayar da kuɗin jaka ta
Kwanta kamar mai barci tana ta faman ƙissima abubuwan da zata yi da kuɗin.

Bayan gari ya yi haske Inna ce ta fito daga ɗaki tana ƙoƙarin gyara ɗaurin ƙirjinta, buta ta ɗauka ta nufi bayi bayan ta fito ta zauna a tsakar gidan ta yi arwala sannan ta shiga ciki, a lokacin ta yi sallar Asuba. Har zuwa Lokacin Mudi(Baba) bai tashi daga barci ba bare ayi zancen Sallah ko fita nema, sai kusan ƙarfe goma na safe ya fito ya yi Sallah. Koda Inna ta tambaye shi kuɗin karin kummalo sai ce mata ya yi "Ni yau ko asi bani da, je gun wacce kika saba karɓa gunta."

Bata bi ta kansa ba ta fice sai ɗakinsu Hanifa lokacin duka yaran sun tashi daga barci, sai Hanifa dake ramakon barcin da bai isheta ba daren yau.

Hannu ta saka tana bubbuga kafaɗarta "Hanifa! Hanifa!! tashi ki bamu wani abu mu karya."

Cikin barci da jiyo dukan ta farka tana turo leɓe "oh shit! Habah Inna! Wai miye haka bakya ganin barci na ke?" Ta faɗa tana tashi zaune.

"Kuɗin kari zaki bamu tunda kinsan Uban naki ba bayarwa yake ba sai ya ga dama." Innar ta mayar mata.

Jakarta ta janyo tare da ciro dari biyar guda biyu ta miƙawa innar "Ga shi a siyo abinda za'a siya a kawo mun canji su kaɗai nake da su ma kuɗin da na yiwa wasu mata kitso ne jiya suka biya ni."

"To an gode." Innar ta faɗa har ta juya ta fita ta hankaɗo yagalgallen labulen ɗakin ta ce "Ɗazu Faridar gidan Bargaja ta zo nemanki zancen kitson da kuka yi alƙawarin zaki mata yau da safe, na ce kina barci. Yanzu sai ki aika yaro ya kira miki ita." Daga haka ta juya ta tafi abinta don neman abinda za'a sarrafa.

Ƙanzon shinkafar da suka ci jiya ta gyara aka siyo kayan haɗi innan ta kwaɗanta musu. Shi aka kakkasawa yaran gidan kowa ya ɗauki na shi cikin halamniya suka cinye ba don sun ƙoshi ba.

Ba abunda yafi ɓatawa Hanifa rai irin yanda Baba ya matso kusa yayin da ake rabon kwaɗon ba ko kunya wai a saka mi shi na shi.

Da yamma bayan Hanifa ta sallami yan kitsonta ta je maƙwafta neman ruwan da zata yi wanka. Daƙyar Ladidi ta sammata ɗai da karamin bokitin ƙarfe.
Ta na shigowa gidan bata nufi ko'ina ba sai ƙofar ban ɗakin dake tsakar gidan, har zata shiga ta tuna da sabulu da sosonta, ajiye bokitin ruwan ta yi ta nufi ɗakinsu.

Can bayan minti biyu sai gata ta dawo hannunta riƙe da kwandon soso, sai dai me? Ko da ta ƙaraso ta duba sama da ƙasa bata ga bokitin ruwanta ba, haka kofar ƙazamin banɗakin nasu a rufe take ruf, saɓanin mintuna biyu baya.

"Waye ne a ciki?" Ta faɗa cikin ɗaga murya, sai dai ba alamar wanda ke cikin zai bata amsa.

Tana nan tsaye a gun tana jijjiga ƙafa tare da mamakin waye wannan a gidan nan da ya rainata haka?

Maryam ce ta zo wucewa zata fita, ta ga yayar tasu tsaye. 
"Yaya Hanee me ya faru ne?" Ta tambaya.

"Ke wai Ruwan wanka na samo maƙota shi ne daga na shiga ɗaukar sabulu wani wanda ya fi ni jikin wankewa ya ɗauke." Ta faɗa tana kada kai cikin alamun jin masifa.

"Tab ni dai ba ruwana yaya Sofi ce , na ga lokacin da ta shige."

Maryam na gama faɗa ta kaɗa kanta ta fice daga gidan, yayin da zuciyarta ke azalzala mata ta yi azama ta je ta dawo don ganin bidirin da za a sha a gidan yau, ba don ma tana shakkar Mankas ya zo ya tarar bata je aiken shi ba masifa ta faɗa mata da ba abunda zai hana mata kallon wannan series da za'a fara kafcensa a yau.


Bayan kamar mintuna biyar sai ga Sofi ta fito daga bandakin tana yarfe ruwan jikinta.

Cikin azama Hanifa ta yi kanta tana huci tamkar zakanya. Ƙwace Bokitin ƙarfen dake hannun Sofi ta yi cikin shammata ta kwaɗa mata shi a gaban Goshi, sai da jini ya yi feshi.
Wani Uban ihu Sofi ta kwarara tare da dafe gaban goshin nata da tafin hannunta ɗaya cikin Muryar kuka ta ce "Ni zaki fasawa goshi?"

"An fasa miki ɗin, uban wa ya ce ki ɗauke mun ruwa? Kin san wahalar da na sha kafin na same su, ko kin san inda nake shiri za ni?" Ta faɗa tana huci, da ganin yanayin ta ka san ranta ya mugun ɓaci.

"Tab! Ai ko yau zaki ga haukar da yafi naki don sai dai mu yi kare jini biri jini dake a gidan nan." Tana gama faɗa ta wuce da sauri ta nufi madafa tana waige-waigen neman wuƙa, yayin da Hanifa ta ɗauko wata jibgegiyar ƙotar Gatari ta tsaya cak tana jiran Sofi.
 Duk wannan bidirin da ake ba kowa a gidan Inna ta ficewarta zuwa ƙauye kamar yanda ta saba duk ranar Lahadi, sai ƙananun yara kawai suma sun fice gun wasarsu Sadik da Basma kawai suka rage a gidan, sai ihu suke suna faɗar "Faɗa na da daɗin kallo, faɗan da ba naka ba tsura ido, Ku kashe kanku a gidan Ba mai raba ku." 

Can Sofi ta rarumo wata sabuwar wuka mai kaifi ta nufo inda Hanifa take tana faɗar "Yau sai na fitar miki da jar kala ajikinki kamar dai yanda kika mun." 

Hanifa gyara tsayuwar ta ta yi tare da ɗaga ƙotar gatarin tana faɗar "Allah ya baki Sa'a jiki bai fi jiki ba, haka kuma ba ki fini iya daba ba..."

Kafin ta gama rufe bakinta Sofi ta dako zalle cikin zafin nama da Sa'a ta kaiwa Hanifa suka."

Dai dai lokacin Maryam ta Kunno kai cikin gidan, a tare suka saka ihu da Hanifa. Ita tana ihun firgicin data gani Hanifa kuwa tana ihun azaba da zogin da take ji.
Kafin Maryam ta yi wani yunƙuri jiri ya ɗebe su duka suka zube a gurin sumammu..........

Kai dai ka biya kuɗinka N200 kacal domin ci gaba da karantawa

A dadin comment naku da kuma soyayyar da zaku nunawa littafin gurin siyenshi shi zai tabbatar mun da yanda kuka karɓe shi.....


Kada ku manta ɗari biyu ne kacal

Domin biyan kuɗin littafin ku Tuntubi wannan number : _08109634202_

Bank name: Rukayya Ibrahim lawal
Account number: 0431343346
Gt bank

Ku biya kuɗinku ta wannan account ɗin.

₦200 ne kacal cikin sauƙi don faranta wa masoya rai.

Washegari ranar ma kamar wacce ta gabata an tashi da tsananin sanyi wanda ya so yafi na jiya 

*WATA UNGUWA*
*(Labarin game da wata hargitsattsiyar unguwa mai cike da abubuwan al'ajabi)*

*ALƘALAMIN RUƘAYYA IBRAHIM LAWAL (UMMU INTEESAR)*

*MARUBUCIYAR: SOYAYYAR MEERAH*
*YAR GANTALI*
*RIKICIN MASOYA*
*RASHIN GATA (GAJEREN LABARI*
*HALITTAR ALLAH CE*
    
                      *AND NOW*
*WATA UNGUWA*

*AREWA WRITERS ASSOCIATION*

*BISMILLAHIR RAHMANIR RAHIM*




Free page

P2

BABI NA BIYU

A wannan ranar da misalin ƙarfe 11 na safe, wata ƙaramar yarinya da ba za ta wuce shekaru biyar ba a duniya ce na hango a cikin wani layi tana tahowa daga nesa.

Bata sanye da komai face bante fari wanda tsabar dattin da yayi idan ka gan shi sai ka ɗauka kalar ruwan zuma ne. Fuskarta ta yi face-face da busasshen kunu hancinta dame-dame da majina, kallo ɗaya zaka yiwa jikinta ka fahimci cewa jikinta ya jima bai ga ruwa ba.

Tafe take tana yan wasanninta irin na yara har ta zo ƙofar wani gida, turus ta tsaya tana kallon ƙofar gidan. Turawa ta yi ta ji kofar a rufe gam.b

Da ganin haka ta koma gefen kofar ta zauna tana kuka tana faɗin "Mama! Mama!! Mama!!!"

Wata sassanyar iska ce ta ratsa ta shiga cikin jiki da ɓargonta, ta ƙara takure jikinta guri ɗaya alamun sanyin ya ratsa ta sosai.

Can bayan wani lokaci da ta ga ba alamar dawowar mahaifiyarta yanzu sai ta miƙe ta fara tafiya tana kuka tana shiga gida-gida tana neman Maman nata.
Wani gida ta shiga a layinsu ko sallama bata yi ba.

Matar gidan tana duƙe tana wanke-wanke ta ga yarinya tsaye a kanta tana kuka. ɗagowa ta yi tana duban yarinyar "A'ah! Salma! Lafiya ki ke kuka?"

"Mamata!" Ta faɗa cikin kuka

"Me Maman naki ta yi?" Ladidi ta tambaya.

Cikın shessheƙa ta ce "Ita nake nema bata shigo ba?"

"Bata shigo ba, je gidan yaya Hanne ki duba ta."
Yarinyar ta fice tana ci gaba da kukanta.

Ita kuwa ta ci gaba da wanke-wankenta tana faɗar "Biba ikon Allah! Yau kuma gantalin ya tashi a unguwa ko ina ta shiga ta bar wannan kucakar yarinyar?"

Ganin ba mai amsa mata ya saka ta ci gaba da aikinta.

Salma tana fita ta miƙe hanyar da za ta sada ta da layin gidan yaya Hanne(yayar mahaifiyarta) tana shigowa kan layin gidan dai dai nan wani Babur ya danno cikin layin zai fita, bai yi aune ba ya kaɗe ta.

Ihu ta ƙwala wanda ya gigita shi, bai tsaya ganin ko 'yar waye ba kawai ya ƙarawa babur ɗinsa giya ya fece ya na faɗar "Ku ga yarinya zata jaza mun bala'i yasin ba zan tsaya ba."

Kawu Sadi da ya shigo layin yanzu ya hango abun da ke faruwa sai dai kafin ya ƙaraso gun tuni mai laifin ya gudu.

Da hanzari ya ƙaraso inda take ya tada ta zaune don duba ko ta ji rauni.
Tabbas ta ji rauni, bakinta ya fashe da jini ɗaya daga cikin ƙananun hakoranta masu kama da  haƙoran ɓera ya fita, kanta ya fashe sakamakon ƙumuwa da kan ya yi da dutse yayin da take faɗuwar.

Kan kace me, jama'ar layin sun cika gun an kewaye ta ana ta jimami. Wani ƙaramin yaro ne na ga ya juya da gudu ya shige wa gida a layin, zuwa jimawa kaɗan sai ga shi ya dawo tare da Biba da yaya Hanne.

"Innalillahi wa innailaihir raji'un! Salma me ya zo dake nan?" Ta faɗa kamar za ta fashe da kuka ta rarumi 'yar ta zuwa shagon magani mafi kusa.

Sun mata duk taimakon da ya dace sannan ta saba 'yar ta a baya ta nufi gidanta.

A hanya ta haɗu da Abba, yake tambayar abunda ya faru.

A nan ta gaya mata cewa faɗuwa Salmar ta yi.

Kofar gidan ta buɗe da maƙulli sannan ta sa kai a cikin gidan.
Zo ka ga tsakar gidan yanda ya yi kaca-kaca tamkar makwancin Jaka.
Kwanuka ne ga su nan birjik wasu har sun bushe, sai ƙuda ke bin su buuu! 

Tana giftawa zata wuce ƙuda suka tashi buuu, sai sautin kukan ƙudaje kake ji.

Wuce wa ta yi zuwa ɗakinta tana faɗar "Don Allah ji yanda ƙudaje suka cika gida kamar inda aka yi kashi, ni waɗannan banzayen ƙudajen da zan samu maganin kisansu da tuni na ƙarar da su mtsw! Ta faɗa tana jan wani uban tsaki.

Shi ma ɗakin baya shaƙuwa ban da zarnin fitsari ba abunda ke tashi a ɗakin. 
Wani tsumma ta Shimfiɗa ta ajiye yarinyar sannan ta fita waje tana faɗar "A'ah! Yau dai har yanzu ba wacce ta shigo gidan nan, ga lokaci yana tafiya ban ɗora komai ba har cikina ya fara kiran ciroma."

Can kuma ta miƙe waje tana leƙen ƙofar gida, ɗaurin kirji ne a jikinta kanta ba ko ɗankwali.

Sadik ne ya zo wucewa nan ta sa baki ta kira shi. "Kai Sadik zo nan."

Ƙarasowa ya yi ta dube shi "Idan ka je gida don Allah kace ina kiran Hanee da Sofi, ina nan ina jiransu yanzu."

"Gaskiya ba gida zani ba, bari dai zan biya na kira sun." 

Murmushi ta yi har ƙazaman hakoranta suka bayyana "Yawwa ƙaninmu yi sauri ɗan albarka."

Bai bi ta kanta ba ya wuce abinsa.

Da har zata juya ciki ta hango ɓullowar Nazee, ƙara maƙewa ta yi yanda ba zai hangota ba gudun kar ya gudu.

Sai da ya zo daf da ƙofar gidanta ta dawo dai dai inda take ɗazu ta ce "Nazee namu don Allah zo ka ji."

"Me zan ji ne? Yau dai haka zaki ganni ki bar ni Biba..."

"Habah! Nazee Biba ce fa, kai kasan wannan harƙallar yanda take duk cuɗe ni in cuɗe ka ne, zo ka ji don Allah." Ta faɗa tana yashe haƙora.

Ganin bashi da mafita ya taka zuwa soron gidanta ita kuwa ta koma daga ciki "Ga ni miye?"

Ya faɗa yana haɗe fuska wai don kar ta ga damarsa.

Bata damu da hakan ba ta ce "Nazee don Allah ɗari uku zaka ba ni in yi cefane, yau haka Habibu ya fice bai ban komai ba, banda shinkafar dake ajiye."

"Mijin naki ma ya kasa baki ni me zan iya maki to?" Ya faɗa fuskarsa ba yabo ba fallasa.

"Taimako dai zaka yi irin wanda ka saba, in na dafa ma zan ajiye maka yasin."

Ganin dai Biba ba zata taɓa sake masa kurwa ba in dai ba bata ya yi ba, hakan ya saka ya ciro N200 a aljihunsa ya miƙa mata "iya wannan zaki samu a gurina, kuma Allah ya tsare ni da cin ƙazamin abincinki." Ya juya.

Yana jinsa sanda ta ke cewa "Shege na ji dai je ka ba dai ka bada ba."

Komawa ciki ta yi tana faɗar "aha! Ka ga yanzu na samu ƙari sai na yi cefane da wannan, 500 ɗin da Habibu ya bada ta cefane kuma in sa a bankina, gwanda na tara kuɗin ankon nan da wuri, shi mai zurfin ido daga nesa yake fara kuka. Allah ya kawo mun Hanee na san zan samu ƙari a gunta." Murmushi kawai take ita ta ci banza.

Bayan mintuna talatin sai ga Sofi ta shigo gidan.
"Yawwa Sofinmu zo ki ji."
Me zan miki kuma?" Ta tambaya a gadarance.

 don Allah kwanukan nan zaki wanke mun, girki zan ɗora yanzu ga shi ba kwano ko ɗaya a gidannan nan duk sun yi datti."

"Tab ai ni ba jakar gidanku ba ce da zan ci wannan uban wanke-wanken ni kaɗai." Ta faɗa tana ƙoƙarin zama kan tsumman tabarmar dake shimfiɗe a tsakar gidan.

"Habah Sofi ki yi haƙuri, yasin zan saka abincin da ke, ki ci sai kin ƙoshi don na san ko kin je gida ma ba samu zaki yi ba." A haka ta ci gaba da lallaɓa Sofi har ta shawo kanta ta amince za ta mata.

Nan Sofi ta shiga haɗa kwanukan yayin da ita kuma ta fice zuwa cefane. Bayan wani lokaci sai gata ta shigo gidan tana faɗar "A'ah! Wai ni kam har yanzu Hanifa bata shigo ba? Wai me take yi ne haka?"

Taɓe baki Sofi ta yi ta ce "Tana can tana kitson kan wata mata, baki ga kan ba kamar an ci goriba da wuƙa, shi yasa ni ba ko wanne kai nake kitsawa ba."

Dariya sosai Biba ta yi yayin da take ƙoƙarin haɗa wuta "Gaskiya Sofi baki da kirki."

A taƙaice sai da Sofi ta kwashe kusan awa huɗu a gidan kafin ta tafi gida bayan ta cika cikinta. 

Lokacin ne tana shiga gida ta tarar da ruwa a ƙofar banɗaki ba tare da sanin ko na waye ba ta sunkuci bokitin ta yi ciki a ranta tana faɗar "Rikici ba gado ba kowa ya kwana lafiya shi ya so, in na fito koma ruwan waye sai ayi wacce za'a yi."

Shine fa wannan rikicin ya barke dama ita fitina barci take yi kuma Allah ya laanci mai tashe ta.

Da misalin ƙarfe tara na dare Habibu ya nufo gida tun daga bakin titin unguwar wani ya tare shi ya bashi labarin abun da ya faru da 'yarsa.

Hankali a tashe ya nufo gida, kafin ya ƙaraso gida ya ci karo da wasu mutum uku waɗanda suka tarbe shi da labarin sai dai kowa yanda ya ƙaddara masa aukuwar lamarin dabam.

"Assalamu alaikum." Ya shiga gidan da sallamarsa, sai da ya sallama sau uku ba a karɓa mishi ba amma yana jiyo sautin dariyarsu sai ƙyaƙyatawa suke, dariyar Matarsa tafi ta kowa tashi.

Hakan ya sosa masa rai don haka ya faɗa ɗakin ba tare da sallama ba. Tsawa ya yi cak kamar an dasashi a gurin, ya sake baki yana bin falon da kallo kai daganin yanda ya yi kasan ya ga wani abun da ya matuƙar bashi mamaki ne.

Ba komai ya gani ba face Nura(yaron maƙotansu kuma ɗan uwansa) zabgegen saurayi ne don zai kai shekaru ashirin da uku a duniya kwance yake kan kujera shi da Sagira (yarinyar layin) sun yi kai da ƙafafu ma'ana dai kansa na gurin ƙafafunta itama kanta na gun ƙafafunsa suna fuskantar juna , kanta bako ɗankwali.

Sauran 'yan mata biyu suna kwance a ƙasa yayin da Biba ke zaune a tsakiyarsu da ɗaurin ƙirji, sai suɓalewa zanin yake tana kamawa.

Daga can gefe kuwa yarsa Salma ce a yashe kan ledar ɗakin ba ko shimfiɗa ga filasta a goshinta sai barci take abunta, sai dai kallo ɗaya za ka mata ka fuskanci bata jin daɗin barcin domin sai mutsu-mutsu take ta yi zufa sharkaf, duk da cewa akwai fankar   chaji a ɗakin kuma aiki take, sai dai iskanta baya isa gunta.

Ko da suka lura da wanzuwarsa a ɗakin sai suka miƙe kowa ta ja hijabinta sumi-sumi suka bar ɗakin.
Nura ne ya zo ficewa sadda kai ƙasa ya yi yana Faɗar "Sannu da zuwa yaya.."
Har yasa kai zai fice daga ɗakin Habibu ya riƙo hannunsa ya na Faɗar "Dakata!"

Kallo ɗaya zaka yiwa fuskar Habibun ka tabbatar cewa ransa ya kai ƙololuwa gun ɓaci, zai iya aikata komai a wannan lokacin.......

BABI NA UKU

Wani kyakkyawan saurayi ne durƙushe akan gwuiwoyinsa ya haɗe hannayensa biyu alamar roƙo ya na fuskantar wata 'yar kyakkyawar budurwa cakulet "Don girman Allah Mahee ki taimakawa rayuwata, ban zo nan don na yaudare ki ba,tsananin so da ƙaunarki ne suka mun jagora zuwa gurinki duk da kina wulaƙanta ni, na kasa barinki ki jure ki sama mun matsugunni a zuciyar ki komai ƙanƙantarsa in fake."

Wani mugun kallo ta bi shi da shi tare da jan wani siririn tsaki "Gaskiya wannan ganyen ka yada zuciyarka kare ya ɗauka, sau nawa zan gayama ka fita harkata, amma ka ƙi ji?"

"Ki dai ƙara haƙuri sahibar zuciyata ina matuƙar ƙaunarki ne shi ya sa..."

"Don Allah dakata malam!
Ta faɗa cikin tsawa tare da ɗaga masa hannu. "Irfan kake kowa? Ka saurare ni da kyau, don Allah ka fita harkata domin ina da wanda nake ƙauna, dukiyarka ba ita ce a gabana ba. Ni ba zaka iya siye ni ba kamar yanda ka siye mahaifana, don haka ka je Allah ya haɗa ka da rabon ka....."

Har ya bude baki zai sake cewa wani abu, ta ja wani uban tsaki ta wuce fuu abunta ta bar shi nan ɗurkushe a cikin zauren.
Duk da cewa yana tsananin ƙaunarta duk irin cin kashin da take masa baya damuwa amma wannan karon ya ji ciwon abun da ta masa sosai.
Miƙewa tsaye ya yi tare da juyawa ya bar soron gidan zuciyarsa ba daɗi. Tabbas da ba don Maheerah ba ce ko wace yarinya ce ta masa kwatankwacin haka zai bar ta barin mantuwa.
Amma abun mamakin shi ne ko kaɗan bai ji son da yake mata ya ragu a zuciyarsa ba. Hakika so makaho ne baya iya ganin matsugunnin da ya dace da shi, da ba don haka ba kyakkyawan saurayi kuma ɗan gata me zai yi da Maheerah 'yar talakawa? 
Tafiya ya fara yi yana nufar inda ya faka motarsa domin mota bata iya shigowa layin na su, bai yi aune ba sai ji ya yi ya ci karo da mutum. A take ya ji ransa ya ƙara ɓaci.
Cikin hanzari ya ɗago kansa da niyyar ya sauke zafin akan koma waye.
Daidai lokacin ita ma ta ɗago kanta da nufin ta amayar masa da ruwan masifar dake cikinta sai dai me?
Suna haɗa ido ta yi saurin soke kanta ƙasa tana wasa da yatsun hannunta.
‘’ke wace irin jaka ce? Ko ke makauniya ce da zaki hada ƙazamin jikinki da ni’’ ya fada cikin daga murya yayin da yake binta da kallon tsana.
So take ta dago kanta ko don ta ƙare masa zagi, amma ko kaɗan zuciyarta ta kasa amincewa da wannan tunanin nata.
Ganin bata da niyyar magana kuma har yanzu bata kauce daga gabansa ba ya saka shi ratsawa ta gefenta ya wuce ya na faɗar "Ka da ki sake haɗuwarmu ta gaba ta kasance haka domin komai zai iya faruwa.’’
Bayan tafiyarsa Sofi  ta juyo baya tana kallonsa a ranta ta ce "Gaskiya kyakkyawa ne ajin farko, da yana masifar ma sai ya ƙara kyau.’’ Tana zuwa nan a zancen zucinta murmushi ya ƙwace mata.
Tsayawa ta yi tana kallonsa har ya shige motarsa ya bar gun, sai da ta daina hango motar sannan ta bar gun cike da nishadi.
A bangaren Irfan kuwa ko da ya je gida ya tarar da abokinsa Ma'eesh a ƙofar ɗakinsa yana jiran zuwansa.

Tun daga yanayin shigowar motarsa cikin gate ɗin Ma'eesh ya fahimci akwai damuwa tattare da abokin nasa, bare yanzu da ya ƙaraso suna gaisawa kallo ɗaya ya masa ya tabbatar da zargin da yake a kansa, Lallai ya na cikin damuwa sosai.
"Sannu da ƙarasowa matumina." Ma'eesh ya faɗa ya na kallon ƙwayar idon Irfan.

"Yawwa Abokina, yi haƙuri ka zo bana nan, wallahi na manta da na kira ka akan ka zo, shiyasa ban gayama ba da zan fita." Ya faɗa ba walwala.

"Ah! Badamuwa Mutumina ko dai an je gurin Sahibar ne?.." ya faɗa yana yar dariya.

A maimakon Irfan ya ba shi amsa kawai sai ya saka maƙulli ya na ƙoƙarin buɗe ƙofar, can ya ɗago yana faɗar "Mu ƙarasa daga ciki." Ba musu ya bi bayan Irfan ɗin suka shige ƙayataccen ɗakin nasa da ya sha ado da kayan alatu, tamkar dai ɗakin wata Amarya.

Zaunawa Ma'eesh ya yi yayin da Irfan ya ƙarasa gun firji ya dauko musu ruwa da lemo.

"Ko dai gimbiyar ta maka halin nata da ta saba ne?" Ya ji tambayar kamar daga sama.

Juyowa ya yi ya na kallon Ma'eesh "Me ka gani ne?"

"Na ga damuwa tattare da kai wanda ba haka kake ba kafin awa biyu baya da muka yi waya da kai." Ya maido masa amsa.

Zaunawa ya yi zugudum bai ce komai ba, Ma'eesh ya matso kusa da shi tare da dafa kafaɗarsa yana faɗar "Ka ga Abokina wannan yarinyar fa bata ƙaunarka rabuwa da ita shi ne kawai zai sama maka salama a zuciyarka."

Ajiyar numfashi Irfan ya sauke bai ce komai ba, sai Ma'eesh ne ya sake magana a karo na biyu. "Irfan ina mai ƙara gayama ka cire wannan yarinyar a ranka, ga tarin 'yanmata nan da yawa a gari? Ni na rasa me ka gani a jikin wannan busasshiyar 'yar talakawar duk da tarin ƴaƴan masu hannu da shuni dake ƙaunarka, amma ka maƙale sai ita, Sam ita ba ajinka ba ce Irfan."

Miƙewa tsaye ya yi yana Faɗar "Ban ga laifinka ba Ma'eesh har yanzu baka san me ake kira so ba tunda ko budurwa ɗaya baka da. Cire so daga zuciya ba abu ba ne mai sauƙi. Da zan iya a yau da na fizgo soyayyar Mahee daga raina na watsar da ita ko na samu Salama a zuciyata, sai dai abun takaicin har yanzu sonta dake zuciyata bai ko  jijjiga ba bare ya tarwatse. Haƙiƙa wannan jarabawa ce mai girma, kawai ka taya ni da addu'a."

Girgiza kai kawai Ma'eesh ya yi yana jinjina girman soyayyar Irfan ga Mahee.

Ita kuwa Mahee tana shiga gidan ta wuce ɗakinta cike da takaicin na ci irin na wannan mutumin. Tsaki ta ja tana faɗar "Mutum sai ka ce jikan Mayu? Ni na tsani naci  a rayuwata wallahi."

Can ta lalibo ƙaramar wayarta tana yunƙurin kiran abun ƙaunarta Ja'afar. Kamar daga Sama Umma ta faɗo ɗakin tare da fige wayar a hannun Mahee tana faɗar "Sannunki da zubar mana da ƙima, wai ke meke damun ƙwaƙwalwarki ne? Ga Arziƙi ya na kiran ki kin toshe kunne, to wallahi bari in gaya miki tun wuri ki sake shawara kafin abun ya isa kunnen mahaifinki."

Turo baki ta yi tana faɗar "Ni dai gaskiya bana sonsa Ja'afar kawai zan aura, shi arziƙi ai nufin Allah ne."

Bige mata baki Umman ta yi sai da ya fashe ta ce "To marar kunya, ana nuna miki Annabi ki na runtse ido, wannan lalataccen yaron kike so mu aura miki, bayan ga nagartacce ɗan gidan manya?"

"Ni dai shi nake so, da shi kaɗai na ji zan iya rayuwa, aba ni shi ko in....." Ta faɗa yayin da ta miƙe ta bar ɗakin.

"Iyyeah! Lallai yarinyar nan abun naki azimun ne, bari malam ya dawo gidan..."

Da misalin ƙarfe tara na dare Ja'afar ya shirya tsaf cikin ƙananun kayansa ya nufo gidansu Maheerah.

Malam isah na kwance ƙofar gida ya na tsaye ƙofar gida shi da baƙonsa kawai Ja'afar ya zo ya wuce su zuwa cikin Soron gidan ba ko gaisuwa sai bubbuɗawa yake.

Malam Hadi dake tsaye tare da Malam Isah ya kama haɓa tare da faɗar "Yau na ga abinda ya fi zare tsawo. Anyah! wannan yaron da ƙwaƙwalwa a kansa kuwa? Taya zaka zo ka wuce mai gida bako Sannu."

"Gane mun hanya dai malam hadi... Am! Ina zuwa bari na je na ji da wacce ya zo."

Yana gama faɗa ya bi bayan Ja'afar zuwa cikin Soron...

Shigarsa ya yi dai-dai da shigowar Maheerah soron tana cewa "Kai! gayena ka ga yanda ka wanku kuwa?, yasin kamar na haɗiye ka." Wata shu'umar dariya ya yi.

Jin hakan ya dasƙarar da Malam Isah gurin, ganin Ja'afar ya matsa ya na neman bata hannu su gaisa ya dawo da shi daga duniyar mamaki "Ke mutuniyar kawai!"

A tsorace ta ɗago jin Muryar mahaifinta, idanunta suka sauka kan fuskar dattijon mai farin gemu. Fuskarsa a murtuƙe take ba annuri, ta yi saurin gano haka ne saboda wadataccen hasken gwalaf ɗin lantarkin da ya mamaye ilahirin soron.

Nan take antar cikinta ta kaɗa.

"Za ki shiga ciki ne ko sai na tattakaki?" Ya kuma faɗa cikin ɗaga murya.

Ai bata san lokacin da ta shige cikin gidan da gudu ba tsabar tsoron da take ciki.

Juyowa ya yi ya na fuskantar saurayin "Kai kuma na dawo gare ka, waye ya baka izinin shigo mun cikin gida, kuma waye kai?"

"Amsar tambayarka ta farko yarka zaka tambaya ba ni ba. Amsa ta biyu kuwa ni ɗan ƙwalisa ne wanda mata suke nacin so, ko ban zo ba za'a je mun Jafsee guy kenan."

Ya ƙarasa zancen ya na shu'umin murmushi tare da gyara kwalar rigarsa.

'Inda ranka ka sha kallo.' Malam isah ya faɗa a ransa yana ƙarewa yaron kallo.

Ko kaɗan shigarsa bata yi kama da ta ƴaƴan hausawa ba, shi kallon arne-arne ma yake yiwa yaron duba da irin sunansa da ya faɗa, ga wani uban gashi da ya tara duk ya mummurɗe tamkar hauka sabon kamu, sanye yake da wani ɗamammen wando irin wanda gayu suke kira (crazy).

"Ba shakka yaro ka cika marar ta ido, amma dai ba a nan unguwar kake ba ko?"

"Ka faɗi dai-dai mai farin gemu, ban da albarkacin kyakkyawar 'yarka wato Babyna ban ga abinda zai shigo da ni wannan ƙazamar unguwar ba. Na san ba zaka rasa sanin Unguwar Dagarma ba, (rigima ga mai ƙare ki idan a tafe kake to mu a hanya muka kwana, Dagarmawa kowa ya tara ya samu.) Kirarinmu kenan." Ya faɗa.

"Yaro fice mun daga gida, daga yau bana son sake ganinka a nan gidan, ita ma wace ta janyo kan zan yi maganinta ne.

Malam Isah ya faɗa cikin zafin rai.

"Kwantar da hankali Malam yanzu kuwa zan bar maka kangon da kake kira a matsayin gida." A yanda ya yi maganar sai ka rantse ɗan gidan wani hamshaƙi ne nan kuwa gidan da ya kira da kango ya fi nasu tunda har ya samu albarkacin ginin bulo, na su kuwa yunɓu ne.

Ficewa ya yi daga gidan. 

Shi kuwa Malam isa ya shige cikin gidan tuni ya manta da wani baƙo da ya bari a waje tsabar ɓacin rai.

"Indo! Indo!! Ke Indo!!!

Umma ce ta fito da sauri har tana tuntuɓe saboda jin wannan gigitaccen kiran.

"Ga ni Malam lafiya?"

"Tambayata ma kike? Ki na aikin me Maheerah ta janyo mun wannan lalataccen zuwa gidana? da ƙimata da komai tana neman zubar mun da mutunci." Ya faɗa ya na huci.

"Yi haƙuri Malam wallahi ban san lokacin da ta fice daga gidan nan ba." Ta faɗa cikin tsoro.

Haƙiƙa ta firgita ainun da ganin yanayin mijin nata.

"Tana ina Maheerar?" Ya faɗa da ƙarfi.

Maheerah dake ɗakinta kwance cikin tsoro jiyo Muryar Mahaifin nata yana nemanta ya ƙara sakawa ta tsinke. Takurewa ta yi guri ɗaya tana jiran sakamako.

Ita bata san da dawowarsa ba da ko giyar wake ta sha ba zata kira Ja'afar zuwa gida ba, saboda gudun hakan.

Ɗakin ya shigo ba ko sallama hannunsa riƙe da wata tsabgegiyar carbi da yake ja.

"Ke waya baki izinin gayyato mun wannan mara tarbiyyar zuwa gidana?"

Shiru ta yi kamar ruwa ya ci ta.

"Waye shi a gare ki?" Cikin rawar murya da tsoro ta ce "Saurayina ne Baba." Ta san abunda kalmar zata iya janyo mata amma ta kasa jure rashin furtata, ta yanke a ranta in dai akan Ja'afar ne sai dai a kashe ta ba za ta sauya ra'ayi ba."

"Lallai wuyanki ya isa yanka, ni kike gayawa haka bayan kinsan na hanaki kula kowa in ba Irfan ba?"

"Baba bana son Irfan, wallahi na tsane shi ni Ja'afar kawai nake so."

"Waye Ja'afar kuma?" Ya tambaya cikin takaici da mamaki, shi a tunaninsa 'yarsa ba zata taɓa samun saurayi kamar Irfan ba wanda ya haɗa komai na nagarta ga kuma kuɗi, duk da cewa shi ba sune a gabansa ba kyawawan halayensa yake so.

"Shi ne ya zo yanzu." Ta mayar mai.

Ai ji ya yi kamar ta daka masa wuƙa a kahon zuci, nan da nan zuciyarsa ta rufe ya yi kanta gadan-gadan carbin dake hannunsa ya shiga tsula mata iya ƙarfinsa sai ihu take. Can carbin ya tsinke ganin bai gama fanshe haushinsa ba ya rarumo wani ice dake rabe a bangon ɗakin ta waje ya yi kanta ba ji ba gani........

BABI NA HUƊU

Cikin hanzari Maryam ta yi kan Hanifa girgizata ta shiga yi tana faɗar "Yaya Hanee don Allah ki tashi." Shiru ta ji kuma ba alamun motsi a jikin Hanee, hakan ya  ƙara dugunzuma hankalinta.

Kamar wacce aka tsikara da tsinke  ta zabura ta yi kan Sofi domin ta yanke ƙauna da samun rayuwar Hanee.

Nan ma hawa jijjiga jikin Sofin ta yi. "Yaya Sofi tashi, ki tashi."

Nan ma ta ji shiru "wayyo Allah na na shiga uku ni Maryam kenan mutuwar kasko kuka yi?"

Ihu ta ratsa sai ga hawaye sun ɓalle a idonta tamkar famfo, da tasan tashin hankalin da zata zo ta riska kenan da bata tafi aiken ba ko meye zai faru da ita kuwa.

"Sadik je ka kira Baba ƙarami(ƙanin Babansu)" da gudu yaron ya fice Basma na take masa baya domin su ma sun firgita ainun, duk da cewa su yaya Mankas sau tari suna ɗebo rigima har a raunata su, amma dai ba a taɓa yi agabansu ba sai dai su ga rauni.

Bayan fitar su Maryam ta kasa jure kallon 'yan'uwan nata da jikinsu ke zubar da jini, Ba ma kamar Hanee da aka fasawa gefen ciki. Ta rasa abinda zata yi, hankalinta ya kai linta gurin tashi, ficewa ta yi daga gidan cikin hanzari ta shiga gidan Malam Hadi don ta kirawo shi, gani take duk bata lokaci ne ta tsaya jiran zuwan Baba ƙarami.


Can bayan minti biyar suka shigo gidan tare da Malam Hadi, da ya ga abinda ke faruwa ya shiga damuwa Sosai ganin yanda 'yan'uwan biyu suka raunata junansu sakamakon biyewa son zuciya 'yan magana sun yi gaskiya da suka ce 'zuciya mugun nama.'

Sai da ya gama tantance yanayin da suke ciki ya ɗago tare da cewa "Ki kwantar da hankalinki Maryama, na fi tunanin doguwar suma suka yi ba dai mutuwa ba, bari na taro abun hawa sai ki nemo waɗanda zasu kama mana a fitar da su."

Rufe bakinsa ke da wuya sai ga Baba ƙarami ya shigo har yana haɗawa da gudu, sallama bata ko samu ba, tsabar ɗimaucewa da ya yi domin shi a yanda Sadik ya gaya mishi wai sun kashe kansu ne.

Nan dai malam Hadi ya kwantar masa da hankali, sannan suka fitar da 'yanmatan zuwa titi, domin su ma Napep bata shigowa layinsu.

Ba iya layinsu ba, kusan duk rabin layukan unguwar hakane saboda matsatsinsu.

Asibiti gwamnati suka nufa da su domin a basu taimakon gaggawa.

Duk wannan bidirin da ake Baba bai Sani ba don kuwa bai dawo ba sai ƙarfe shida na yamma a nan ya tarar ba kowa, har ƙananun yaran sun fice zuwa maƙwafta domin neman abinda za su sakawa cikinsu.

Tabarma ya ɗauko ya Shimfiɗa a tsakar gidan yana cika da batsewa, ba haushin matar gidan yake ji ba, yaran gidan ne suka hassala shi, to gidan Ubanwa suka je suka bar masa ƙofar gida a buɗe.
"Amma yaran nan kwata-kwata basu da hankali, dubi yanda suka bar mun ƙofar gida a buɗe Salon a shigo a mana sata." Ya faɗa cikin bambami

Idan ka ji yanda ya haƙiƙice sai ka rantse da Allah yana da wani abun arziƙi da za a ɗauka a gidan, alhali  ko Ɓeran Masallaci ya shafa masa lafiya akan tsiya.

A can asibiti abun Duniya ya ishi Baba ƙarami, jini ake nema za'a yiwa Hanifa ƙari domin ita ce ta yi asarar jini mai yawa, gashi kuma banda ɗari ukun da ke aljihunsa bai da ko ficika tare da shi.

Ƙarin damuwarsa shi ne tun bayan da suka samu ganin likita Malam Hadi ya fice kuma ya gaya masa ba gida ya nufa ba.

Babban abun takaicin daga Inna har Baba ba wanda ke da ko cover bare waya sukutum.
Yanzu kenan taya zan sanar da su Halin da ake ciki?

Can wata dabara ta faɗo masa a take ya aiwatar da ita ba tare da ya musawa ƙwaƙwalwarsa data haska masa tunanin ba.

A can gida kuwa matar Baba ƙarami ce ta shigo gidan Malam Mudi bayan sallar Magriba, zaune ta same shi yana ta bambami shi kaɗai kamar hauka sabon kamu.

"Yaran nan sun gama raina ni fa. Bari su dawo yau zasu ci na jaki a gidan nan, ni da kaina zan sadaukar da sauran jarumtata don na nuna masu shayi ruwa ne."

Assalamu alaikum." Ladi(matar Baba ƙarami) ta shigo gidan da sallamarta.

Amsa sallamar ya yi yana Faɗar "waye ne? shigo" ya fada kasancewar ba wutar lantarki hakan yasa ya gagara tuna sababbiyar fuskarta da yi sabo da ita.

"Sannu da hutawa Malam Mudi."

"Miƙewa ya yi yana Faɗar yawwa sannu." Sannan ya fara matsowa inda take da fitilar hannu riƙe a hannunsa yana haskawa a ƙoƙarinsa na son gano mai shigowar.

Murmushi ta yi ta girgiza kai "Malam Mudi Ladi ce, ina matar gidan? Ina tafe da muhimmin saƙo."

Ɗan murmushi ya yi "A'ah to,toh yanzu na ɗau haske ashe kece, wallahi bata dawo daga ƙauye ba tun saf......."

Kafin ya dasawa kalaminsa aya suka jiyo sallamarta daga waje alamun tana shigowa ne.
Hakan ya yi dai-dai da lokacin da aka dawo da wutar lantarki a take haske ya mamaye tsakar gidan.

"Shi ke nan ma, Hutaroro waken gizo ya ƙi yaya. Ga ta nan ma ta ƙaraso."

Shigowa ta yi bayan sun gama gaisawa da Ladi, Ladi ta ce "Dama abinda ke tafe da ni, Baba ƙarami ne ya ce in yi hanzari in zo in gaya maku cewa Hanifa da Safiya suna Asibiti sakamakon raunata junansu da suka yi garin faɗa."

"Inna dake ƙoƙarin zama ta yi Zumbur tare da juyowa waɗanne Hanifa da Safiyan ba dai nawa ba?"

"Luba kenan! Muna da wasu yaran ne masu irin sunan a zuri'armu?"

Juyawa ta yi ga Baba wanda shi ko akwalar rigarsa, hankalinsa kwance kamar tsumma a randa ta ce "Sai ka yi ƙoƙari ka ƙarasa asibitin nan ta baya, suna can tun yamma har Maryam da shi kansa gabobinsu sun yi sanyi."

Tana gama isar da saƙon ta fice.

Inna ce ta shigar da kayan hannunta cikin ɗaki sannan ta fito "Mudi tashi mu je ba mu ga ta Zama ba."

"Ke dai ki je in abun ya dame ki, Amma ni kam ina nan ina zaman jiransu, dole sai sun ɗanɗana kuɗarsu 'yan iska kawai, ni za su zubarwa jini a cikin gida, wato su ga sabbin 'yan daba ko?"

Cike da jin takaicin kalamansa ta shura takalminta ta bar gidan bako sallama, a ranta tana faɗar "Bansan sai yaushe ne Mudi zai gyara halayyarsa ba, shi kullum ba ya furta kalmar alkhairi ga ƴaƴansa sai ta lalaci, bai san hakan ke ƙara lalata su ba."

A taƙaice dai kwanansu uku a Asibiti ba tare da Mudi ya leƙa su ba, a wuni na huɗun ne da yamma Lis Inna ta tattaro ƴaƴanta suka gudo daga Asibitin sakamakon ba su da kuɗin da za su siye magani, shi ne likitoci suka bar su nan a yashe, gashi har lokacin Mudi bai leƙa su ba acewarsa "Duk tsuntsun da ya ja ruwa ai shi ruwa kan doka."

 Cike da jin haushin wulaƙancin da aka masu ta yo gida da su.

Alhamdulillah! Jikin Sofi ya yi kyau, kasancewar ita ɗinki ne aka mata a gaban Goshi, an bar ta ne ta huta dama.

Hanifa ce bata da ƙarfi kwata-kwata, ɗinki aka mata a gefen cikin ga shi sai da aka mata ƙarin jini, saboda ta zubar da shi da yawa.

Ko a Napep hanyarsu ta dawowa ma sai hararen juna suke daga nesa-nesa, Inna bata kula ba,Maryam ce kaɗai ta ankara da hakan.


Lokacin da suka ƙaraso gidan Baba ba ya nan don haka hankali a kwance Inna da Maryam suka shigar da su ɗakinsu tare da kwantar da su.

Hanifa ko dogon motsi ba ta yi saboda barazanar fitowa waje da kayan cikinta ke yi. Ji take kamar ɗinkin zai farke...

Tana nan kwance ta ji ringin ɗin wayarta da tuni ta manta a wace duniyar ta bar ta. Haƙiƙa in lokacin rasa abinka bai zo ba ko a kasuwa ka ajiye ba mai ɗauka, domin da ba don haka ba tana da yaƙinin ba zata riski wayar ba, adai yanda ɓeraye masu ƙafa suke yawo a gidan inda suka ga dama.
"Maryam don Allah miƙo mun wayar can." Ta faɗa.

Maryam da har ta kai ƙofa ta juyo ciki da sauri, takawa ta yi zuwa inda wayar take cikin wata tsohuwar jaka. Ciro ta ta yi ta miƙawa yayar sannan ta fice.

A dai-dai lokacin ne kira ya shigo wayar a karo na biyu "Waye zai takura mun ina fama da kain......"

Sauran maganar ce ta maƙale a can ƙasan maƙoshinta don ganin mai kiran HAJIYATA shi ne sunan dake yawo a saman fuskar wayar, sarai ta gane mai kiran Alhajinta ne wato Alhaji Saminu. Ta na son ɗagawa ko don ta sanar masa da halin da take ciki, sai dai kuma ba hali tunda ga Sofi kwance kusa da ita.

Tana nan tana tunani har wayar ta tsinke, kira ya kuma shigowa a karo na uku.

Sai da ta aikawa Sofi saƙon harara kafin ta daga wayar cikin Sarrafa harshe "Assalamu alaikum Hajiyata."

Daga jin haka Alhaji Saminu ya ƙyalƙyale da dariya domin ya tabbatar tana ɓoyon kurwa ne don kar wani ya gano halin da take ciki.
Hakan tasa ya ce "A'ah! Yau Babyn tsolaya ake ji? Ba wannan ba ina kika shiga ne na yi ta kiran ki kusan kwana huɗu kenan ina kiran ki bakya amsawa?"

"Uhmm! Ki bari Hajiyata na shiga dawa ne yin wata farauta, sai dai tafiyar bata yi kyau ba domin saura kaɗan Kurar ta kai ni ƙasa, amma dai yanzu haka ina kwance a gida ina jinyar raunukan jikina."

Da yake shi ma Alhajin ɗan bariki ne kai tsaye ya gano manufarta ya ce "Assha! Dawa bata yi nama ba kenan, to Allah ya kyauta yanzu yaushe za mu haɗu?"

Murmushin takaici ta yi ta ce "Hajiyata ki manta da wannan maganar yanzu ko zama bana son yi saboda barazanar farkewa da cikina ke yi, amma idan na ji sauƙi  zan karɓa gayyata." Cikin raunanniyar murya take zancen.

Gano cewa tana cikin raɗaɗi da zogin ciwo ya sanya shi yi mata sallama tare da alƙawarin aiko mata da kuɗin jinya.

Da Hanee tasan halin da ƙwaƙwalwar Sofi ke ciki tabbas da bata wahalar da kanta gurin canza salon magana ba. Domin kuwa tuni Sofi ta faɗa duniyar tunanin kyakkyawan saurayin da ta ci karo da shi kwana biyar da suka wuce. Idanunta sun kasa mantawa da kyakkyawar surarsa mai kayan kallo kunnuwanta sun kasa mantawa da zazzaƙar muryarsa mai daɗin sauraro, muryarsa ta ci gaba da yi mata amsa amo a kunne "Ka da ki sake haɗuwarmu ta gaba ta kasance haka domin komai zai iya faruwa."

Kyayataccen murmushi ta saki a fili ta ce "Koma me zai faru a yayin haɗuwa ta gaba, zan so zuwan wannan ranar."

Daidai lokacin da Hanee ta kashe wayar ta ɗago tana kallonta sake da baki. Ita dai tasan a zahiri su biyu ne a ɗakin, to da wa Sofi ke magana? Ta kasa fuskantar inda kalamanta suka dosa.

A tsakar gidan kuwa Inna ce kwance saman wata tsararriyar tabarma yara sun kewaye ta sai kukan yunwa suke mata, anan Sadik ya ce "Inna da kuna asibiti mun sha wuya sosai, Baba baya ba mu komai sai zaginmu da yake, Gidan Baba ƙarami Kawai muke zuwa a samana abinci da dare kuma mu kwana nan tare da Baba. Ai dai ba za ku koma ba ko?"

"Me zai maida mu inda ba a san darajar ɗan adam ba? Yanzu zamanin nan in baka da kuɗi mahaukacin kare sai ya fika ƙima a idon duniya." Ta furta da ɗan yanayin damuwa.

Basma ta ce "Inna gaskiya mu yunwa muke ji a ba mu abinci."

Murmushin yaƙe ta yi ta ce "Sai ku jira zuwan Baban naku tunda kun ga mai bayarwar ciwo ya kwantar da ita bare ta yi kitso ko lalle mu samu na abinci."

Kuka suka saka mata ta masu banza sai ma gyara kwanciyarta da ta yi.

Ana tsaka da haka ne Baba ya shigo gidan. Ko da ya samu labarin dawowarsu ya hankaɗa tsumman labulen cikin fushi ya tsaya ƙerere akansu.

"Ku 'yan iska tijararru! Wato ni kuke ƙoƙarin yiwa kisan kai a gidana ko? To yau zaku ga abinda zan muku a cikin gidan nan."

Jin sautin Muryarsa ya razanar da su duka har ba su san lokacin da suka haɗe da juna ba, kowaccensu ta yi wiƙi-wiƙi da ido.

Sun sani sarai kaɗan daga cikin aikin Baba ne ya kirawo Baba dan lami(ƙaninsa) ya jibgesu a banza.

"Yau ni da kaina zan gwada sauran jarumtata akanku in har baku gaya mun wanda ya baku izinin yin dambe a cikin gidan nan ba."

Fita waje ya yi ya rarumo wata sharɓeɓiyar bulalar ice ɗanya, ya yi kansu gadan-gadan yayin da Inna ta biyo bayansa tana ƙoƙarin dakatar da aika-aikar da yake son yi...

BABI NA BIYAR

wata makekiyar tabarma ce Shimfiɗe a tsakiyar mayalwacin gidan, inda wata rusheshiyar mata mai ƙiba sosai take zaune akai ta yi tamatela, wasu matan guda uku ne zaune a gefenta, da alama dai hira suke yi. Domin kuwa hankalinsu ya raja'a sosai gurin saurarenta.

Matar da za ta kai kimanin shekaru sittin zuwa da biyar a duniya ta ce "Kai jama'a lallai unguwar nan tamu ta Garwa kowa na abunda ya ga dama."

"Me ya faru kuma Iya?" Ɗaya daga cikin matan da ke zaune kan tabarma ta tambaya.

Iya ta kaɗa kai kamar kirki ta ce "Uhm! Uhmm!! Bari kawai Halima ashe ƴaƴan nan na Baba Mudi lalacinsu da fanɗarewar su har ta kai sun fara neman rayukan junansu?"

"Waɗanne yaran kenan ba dai Sofi da Maryam ba?" Matar da bata yi magana ɗazu ba ta jefo tambayar cikin mamaki.

Iya ta gutsiri goronta ta tauna sannan ta ce "Allah ya sa ga ki Mariya, ita Maryam ɗin yaushe ta taso ma da har zata riƙa haka? Waɗannan riƙaƙƙun 'yanmatan dai Hanifa da Safiya, baki san shekaranjiyan nan suka yi faɗa kan ruwa ba har suna neman kashe junansu?"

"Ki bari don Allah iya! Ai bamu sani ba." Suka faɗa gaba ɗaya.

Da kyar Iya ta miƙe tana faɗar "Wash! wash!! Jikin tsufa kenan dubi yanda na kasa tashi.

Can ta wuce taɓur, taɓur cikin tafiyarta mai kama data agwagwa, bata ma iya miƙewa duka a dudduƙe take tafiya tsabar ƙiba da kuma ciwon ƙafa dake damunta.

Gun murhunta ta je tana iya wuta daga can ta juyo ta kalli su Mariya dake cikin jimami ta ce "Ai baku sani ba, Biba tana dab da suƙa Habibu ya tsinke sauran igiyoyi biyun da suka rage tsakaninsu, don ma yana ta haƙuri da ita."

"To ita kuma Bibar me ta yi Iya?" Suka haɗa baki gun tambaya.

"Ai ya fara gajiya da halinta ne na tara masa 'yanmata da samari da take, suna cika masa gida kamar ƴaƴan ɓeraye, kuma suna cinye masa abinci. Ita kuma ga baƙar ƙazanta ɗakinta kamar na jaka."

kwashewa suka yi da dariya duka, Mariya ta ce "Ai gwanda ya taka masu birki kafin ta ja masa salalan tsiya, kin ga wannan yarinyar Sagira dake zama a gidan? Al'amarinta sai dai ayi kurum."

"Allah ko Mariya?  ina ganinta kamar Saliha ashe tana ƙasa tana dabo, to ba mu mu sha." Iya ta faɗa yayin da take juyowa zuwa gunsu.

Mariya ta miƙe tsaye "ke dai a yi ta sha'ani kawai amma yaran zamani da kike ganinsu idonsu tsakar ka yake. Sagira 'yar bariki ce ta ƙarshe da kike ganinta nan simi-simi macijiyar sari ka noƙe ce."

Nan suka riƙe haɓa suna ta mamaki da zaginta.
Mariya ta ce "Ni dai zan wuce gida kafin waccan munafukar ta dawo kunsan halinta dai."

Daga haka ta fice gidan cikin hanzari,ta bar su nan suna ci gaba da gulma da cin naman mutane unguwa har ma da na ƙetare.

Abba ne tafe a hanya ya haɗu da Sagira tana tafe a hankali yanda kasan wata Saliha, in ka ganta sai ka rantse da Allah idan ka saka mata yatsa ba zata ciza ba.

Abba ne ya ce "Hajiya Sagira ina za'a haka?"

"Uhmm! Ya Abba ina wuni, wallahi gidan Iya mai bakin Aku za ni, Inno ce ta aike ni gurinta."

Ɗan murmushi ya yi tare da yamutsa hargitsattsiyar sumarsa irin ta kangararrun yara, ya ce "Ok  gidan wannan munafukar tsohuwar za ki kenan, To a dawo lafiya Allah ya sa kada ki tarar Ana gulmarki."

Yana gama faɗa ya wuce abinsa, girgiza kai Sagira ta yi tare da wucewa a ranta tana cewa in dai Iya mai bakin Aku ce zata aikata, domin kaf Unguwar nan ba wanda ya ƙware a gulma kaman ita, ko Mamuda s/m Sarkin munafukan Afrika ya shafa mata lafiya a fagen gulma."

Haka ta wuce zuwa gidan. Tun daga soron gidan ta ja ta yi turus, domin abinda kunnenta ya jiyo mata, "Sagira kuwa ta lalata rayuwarta, ko da yake bata yas ba kan gado ta ɗauko, lokacin ƙuruciyar mahaifiyarta ba abinda bata yi ba daga baya ne....."

Kafin Iya ta gama rufe baki Sagira ta faɗa gidan da gayya don ta ga ya za su yi idan suka fahimci ta ji.

"Assalamu alaikum." Ta faɗa.

Da sauri suka ɗago suna kallonta, ko waccen su ta yi wuri-wuri da ido tamkar wanda aka kama yana sata. Ko da yake meye marabar dambe da faɗa?

Iya ce ta ƙaƙalo murmushi ta ce "Wa'alaikumus salam, A'ah! Sagira ke ce? Ya gida ya Maman taku da Kakarku?"

"Suna nan ƙalau." Ta bada amsa a takaice domin mamaki da takaicin halin dattijuwar ya mamaye ta.

"Madallah! Ya aka yi ne?" Iya ta tambaya.

"Inno ce ta aiko ni gunki, wai ki Sammata goro da 'yar taba, ta aika siye ba ta samo ba, shi ne tace tasan ba'a rasa nono ruga don haka za'a samu wurinki." Sagira ta faɗa fuskarta ba yabo ba fallasa.

"Inno tamu, to bari na ɗauko mata." Tashi ta yi ta nufi ɗaki, dai dai lokacin wani yaro ya shigo gidan a guje sai shessheƙa ya ke. "Mama Halima wai... Ki.. zo ga shi can Anas ya jefa Sabi'u cikin rijiya." Ya faɗa muryarsa na sarƙewa tsananin tashin hankali.
 Dafe ƙirji ta yi tana faɗar "Innalillahi wa innailaihir raji'un! Na shiga tara ni Halimatu, mai wannan yaron yake so ya mayar mun da kansa tun yana ƙanƙani? Yaro baƙar zuciya sai kace kumurci?" Tana gama faɗa ta fice daga dandalin gulmar ta su cikin hanzari ta nufi gida don ganewa idonta abunda ke faruwa.

Tafiya take cike da tashin hankali, tun kafin ta isa kusa da ƙofar gidanta ta hango cincirindon mutane gurin sai hatsaniya ake. Isowarta gurin ya yi dai-dai da lokacin da Shu'aibu yayan Sabi'u ke faɗar "Tab! yau akwai ƙaramin yaƙi a unguwar nan kenan, bari a fiddo shi in har ƙanina bai rayu ba yasin kai ma sai na jefa ka rijiyar nan in ya so in kun haɗu can lahirar ku ƙarasa rigimarku."ya faɗa ya na kallon Anas ɗan shekaru goma.

Dai-dai lokacin aka janyo wanda ya shiga rijiyar da igiya, yana goye da Sabi'u a bayansa. Jikinsa tsamo-tsamo da ruwa. A nan ya sauke shi bakin rijiyar dattijan gurin suka shiga duba ko yana raye. Bayan an matse ruwan cikinsa an ji shiru ba alamar ya na ko motsi, wani daga cikin mutanen ya ɗago yana faɗar "Ina jin kamar wannan ruhin ta jima da barin gangar jikin da take maƙale a ciki."

Rufe bakinsa ke da wuya Shu'aibu ya yi ihu irin na 'yan daba ya rarumo Anas ba ɓata lokaci ya ɗaga shi ya saita bakin rijiyar yana shirin wulla shi....

Ganin haka ya tsinkewa Halima duk wani jini dake gudana a jikinta, ta razana matuƙa, tsaye take guri ɗaya ta zama tamkar mutum-mutumi?

BABI NA SHIDA

"Daga yau ba na son ƙara ganinka a cikin gidan nan, ka ji dai abun da na gaya ma ko?" 
Nura cikin rawar baki ya ce "Eh yaya na ji." Domin dai ya san halin Habibu duk da bai cika kula da abubuwa ba, amma duk ranar da ka shige masa hanci da gudundune tabbas zai fyatoka.

Sake masa hannu ya yi. Tun da Nura ya ji hannunsa ya samu 'yanci ba tare da ɓata lokaci ba ya ranta ana kare.

Shi kuwa Habibun a zuciye ya ƙarasa gun da 'yarsa ke kwance cikin wani irin yanayi, ya saka hannu ya ɗauke ta tare da saɓa ta a wuya ya yi cikin uwar ɗaka da ita ba tare da ya ko kalli Biba ba.

Biba da har a lokacin ta ƙasa motsawa, zaren tunaninta ya tsinke a daidai lokacin da ta kasa samawa kanta mafita, kallo ɗaya zaka yi mata kasan a ruɗe take.

Da ƙyar ta yunƙura tana kama zaninta dake suɓalewa ta bi shi cikin ɗakin tare da zama ƙasa kusa da ƙafafunsa yayin da shi kuma yake zaune a kan gado.

Da ya so ya sanya duwatsu ya taushe zuciyarsa, sai dai yanayin tafasa da azalzalar da zuciyarsa ke masa sun hana harshensa dakatawa daga faɗar "Ke wace irin mata ce Biba? Gidan mijinki kika mayar matattarar marasa jin unguwa? Da kuruciyarki da komai amma ki zauna ki na aikata aikin da ko wata dabba ba zata yi ba?"

Sadda kanta ƙasa ta yi, duk da ta ji zafin maganganunsa matuƙa, amma ta sani laifinta ne da ta kasa lura da lokacin dawowarsa tsaɓar daɗin Hira, ga shi tana so ta ɗebo ruwan dafa kanta, yau idan Habibu ya tsinka sauran igiyoyi biyun da suka rage ina ta dosa?

Tunawa ta yi da farkon zamansu bayan haihuwar Salma da shekara ɗaya ta taɓa yin Yaji zuwa gida, ko da Abbansu ya zo ya tarar da ita ya ji kuma meke tafe da ita sai ya ce "Biba ki tattara ki koma gidan Mijinki, ku ci gaba da rufawa juna asiri. a yanzu dai ba ni da mazauninki a nan gidan, wallahi kika sake kika kashe aurenki za ki gano cewar ɗan kare dukiya ne."

Ai kuwa ta tabbatar da hakan bayan Abban na su ya tabbatar da rabuwar auren, da kansa ya kora  ta ya ce duk ma inda zata je ta je amma ba zata zame masa ƙaramar bazawara a gida har ta ɓata masa tarbiyyar ƴaƴa ba." Da ƙyar da siɗin goshi aka samu yan'uwansa suka lallaɓa shi ya bar ta ta zauna a gidan har zuwa lokacin da Habibu ya mayar da aurensu, amma fa ta sha wuya a tsakankanin lokacin, domin an bautar da ita a gidan tamkar ba gidan ubanta ba....

"Biba wai ba da ke nake magana ba ne?" 

Muryar Habibu ce ta tsinke mata tunanin da ta zurfafa a koginsa.

"Na...'am, yi haku...ri ban ji ba.. ne." Ta faɗa muryarta na karkatsewa.

"Ki mayar da hankalinki a mazauninsa, ki nutsu sosai ki saurare ni Biba, na fara gajiyawa da irin abubuwan da kike mun, ban da Shashanci irin na ki ya za'a yi ki bari ƙato kamar Nura ya shigo mun gida har ya yi rashe-rashe haka kamar ɗakin tsohuwarsa, kuma a tsakiyar mata ma, kenan ke ce ke ƙara ɗaure masu ƙugu suna abun da suka ga dama ko?."

"Yi haƙuri mai gida wallahi ban yi tunanin shigowar Nura nan gidan zai baƙanta ma rai ba, na ga shi ɗan uwanka ne shi ya sa....."

"Dakata Biba! Idan shi ɗan'uwana ne amma ai ba muharraminki ba ne ko? Nasan cewa shi jinina ne duk da ba ciki ɗaya muka fito ba, amma ba hakan ke nuna zan bar ƙofar gidana sake ga kowanne ƙaton unguwa ba."

Rausayar da kai ta yi cikin wani irin ladabi da ko ita bata san tana da shi ba ta ce "Don girman Allah ka yi haƙuri mai gida insha'allah daga yau ba za a ƙara ba."

Jin hakan ke da wuya ya yi kwanciyarsa kan gadon tare da rungume yarsa ba tare da ya ce mata kanzil ba.


Washegari tun ƙarfe takwas na safe Habibu ya fito da shirin fita, sai kuma ya tsaya cak yana ƙarewa ƙazamin gidan nasa kallo.

"Biba!" Ya kira sunanta da ƙarfi, da sauri ta fito gudun kar a kuma.

Ya dube ta ya ce "Don Allah kalli gidan nan ki ga yanda ya yi dagaje-dagaje ga shara nan ko'ina kamar bolar cikin gari, wai ni kam sai yaushe za ki san ciwon kanki ki fara tsafta ne? Ita fa tsafta da kika gani tana cikin addini."

Bata ce masa komai ba kawai sai ta hau sosa bayan ƙeyarta tana kallon gidan a ranta ta ce"kai wannan mutumin ya cika rigima, yau fa kwana biyar kenan da na yi shara ko sati ba a yi ba, amma yake faɗar wai gida ya yi datti, bayan ko shekaranjiya waccen Sofi tamun shara da ta zo."

"Ni zan tafi don Allah ki tabbatar da kin tsaftace gidan kafin na dawo." Ya na gama faɗa ya sa kai ya wuce abunsa.

Ita kuwa tsabar jin haushi ko Addu'ar Allah ya tsare ba ta masa ba.

Juyawa ta yi zuwa ɗaki tana faɗar "Bari Hanee ko Sofi su zo sai in saka su share mun don ni ba zan iya da kayan duƙe-duƙe ba, mutum da ƙuruciyarsa ana neman tsofar da shi ƙarfi da yaji."

Ko da ta shige ɗakin guri ta nema kan gado tana shaƙar barcinta, haka ta bar ƙofar gidan buɗe.

Can bayan rabin awa Salma ta farka tana kukan yunwa ga kuma tsamin jiki. Sai dai me duk ihun kukan da take Biba bata ko sani ba domin tuni ta kai birnin sin a duniyar barcinta, Allah ya jarabceta da masifaffen barci kamar kasa.
Salma da ta ga haka, sai ta hau jijjiga ta tana faɗar "Mama tashi, yunwa nake ji, Mama." Ganin cewa duk abin nan da take yi mamanta bata yi ko gezau ba bare ta tashi, kawai sai ta sauko daga gadon tana neman abinda zata ci.

Nan ta shiga duddubawa tana buɗe duk wani kwano ko kofin da ta gani bata ga komai ba, ga shi Madafar a rufe take ba za ta iya buɗewa ba.

Kawai sai ta koma ɗakin Maman nata inda ta ga kuɗi ɗazu, ta saka hannu ta dau Hamsin ta fice daga gidan.

Kai tsaye ta wuce Gidan Baba Tsoho mai ice, da yake a gidan akwai yan haya biyu da ya saka a ɓangaren da ba kowa, to ɗaya daga cikin yan hayar ne ke siyar da abun kwalam na yara don haka ta nufi can don ta agaji cikinta da ke ƙugin neman agaji.

Gidan shiru kamar ba kowa, haka yarinyar ta shige, har ta sa kai zata  wuce can ƙuryar don siyen abun da ya kawo ta.

Baba Tsoho dake zaune kofar ɓangarensa(dama shi ne fara isa) ya saka baki ya kira ta "ke yarinya zo."

Ba musu ta tako zuwa inda yake "Ga ni Baba."

"Me kike so?" Ya tambaya yana wani shu'umin murmushi irin na tsoffin Banza.

"Awara ko carbin Malam zan siyo." Ta ba shi amsa cikin rashin maida hankali don kuwa hankalinta na can kan abinda zata siya.

"Tun safe haka, waya aiko ki?"

"Ba kowa yunwa kawai nake ji."

Wani murmushin ya yi mai ma'anoni ya ce "Zo mu shiga cikin gidana na baki abinci ki ci sai kin ƙoshi kuma ina da carbin Malam ɗin ma duk zan haɗa miki."

Ko da jin haka yarinya ta hau tsalle-tsallen murna, ba musu ta bi bayansa. Suna shiga ya garƙame ƙofar gidan, da yake dama shi kaɗai ke rayuwa a gidan don ba shi da mata ta rasu, ƴaƴansa kuwa duk sun yi aure wasu har sun fara aurar da ƴaƴansu.

Biba tana can tana barcin asara ba ita ta farka sai wuraren 10:40am ko da ta farka bata ga Salma kwance kusa da ita ba, hakan bai dame ta ba, ta fito tsakar gidan a nan ta tarar da Salma rakuɓe can gefe tana kuka. A madadin ta matsa ta saurari matsalar 'yarta kawai sai ta ce "Ke wane irin iskanci ne kike yiwa mutane kuka tun da safe, kamar wacce aka daka?."

Ɗagowa yarinyar ta yi hawaye duk ya wanke mata fuska har wani ya bushe, ta tako zuwa gun mahaifiyarta tana wata kalar tafiya a wawware.

"Ke Salma! Yau wane irin iskanci ne ya same ki, ji wata tafiyar iskanci, maza ki gyara ko na ɓaɓɓalaki yasin."

Kuka kawai yarinyar ke yi ta ce "Zafi nake ji idan ina tafiya."

Kallon yarinyar ta yi a sheƙe "Je ki nemi guri ki zauna, ni bari na fara wani abu, sauri na ke zan je gidan yaya Hanne."

Yarinyar ta kalle ta ta ce "Mama kinsan wannan mutumin mai itace, shi ne ya......"

"Ke ni don Allah je ki nemi guri ki zauna kin cika ni da surutu, Haba! Yarinya ƙarama sai iya gulma." Ta faɗa cikin tsawa.

Sum-sum Salma ta ja ƙafafunta ta je ɗaki ta rakuɓe, ita kaɗai tasan abunda take ji.

Daga waje Biba ce ke ta sababben surutun nata ita kaɗai tamkar hauka sabon kamu.

"Wai yau ya aka yi ne mutanena ba su zo ba kamar dai jiya? Gaskiya bari na nemo su ina da yunwar ganinsu musamman Hanee da nake so ta sammun tsamiyar dake jakarta."

Miƙewa ta yi ta ja yalolon hijabinta duk ya cukurkude ta sanya, yau ma daga ita sai ɗaurin ƙirji take zaune tunda mai hali baya fasa halinsa.

Kai tsaye gidansu Sofi ta wuce, a nan ta samu labarin abunda ya faru a bakin yaran gidan da suke shaida mata suna asibiti ga abinda ya faru.

Girgiza kai kawai ta yi ta fito tana ƙwaƙular hanci "Gaskiya abu bai yi daɗi ba, duk da na so a gabana komai ya faru na ɗebe ƙeyar ido."

Har ta ɗau hanya kamar zata koma gidanta sai kuma ta miƙi hanya zuwa gidan yayarta tana Faɗar "Bari na ga ko da ragowar ɗumame na sake ci ko na samu ƙarfin aiki, don ruwan tea ni basa riƙe ni."

"Assalamu alaikum" ta shiga gidan da sallamarta "wa Alaikumus Salam ƙaraso." Yayar ta faɗa tana daga ciki kan tela..

"A'ah! Yayata ana nan ana tara mana kuɗin ne? Kinsan ranar bikin Hafsarmu akwai shagali ba, don ko Abba baya so sai mun yi bidi'ar nan." 

Dariya yayar ta yi ta ce "Tsiyata dake kenan, mayyar bidi'a ce har kin manta waye Abbanmu, kuma kike yi da shi." 

"Manta da zancen ko waye shi yaya, kawai in kina da ɗumame ba ni inci dama shi ya kawo ni." Ta faɗa tana nufar madafa.

Da kanta ta zubo dai-dai wanda ya ishe ta ta zauna tana ci sai zuba surutu take, bayan ta yi naƙ ta miƙe ta nufi hanyar gidanta.

A can gidan nata kuwa bayan fitarta Zubairu ya shiga gidan da Sallamarsa "Biba kina ina? Zo ki ji yau fa ta samu." Shiru ya ji alamun ba kowa, har ya juya zai fita ya jiyo sautin shessheƙar kuka a ɗaki da sauri ya nufi can don ganin miye.

Salma ya tarar ta Haɗe kai da gwuiwa, nan ya tsaya yana kallonta a ransa yana wassafa abubuwa. "Gaskiya yarinyar nan kyakkyawa ce, idan ta zama budurwa ba karamar kyakkyawa za'a yi ba, don har tafi uwarta kyau, sosai za'a huta anan."

Har ya juya da nufin fita zuciyarsa ta kwaɓe shi, wani ɓangare na zuciyarsa ya ce "Zubairu kada ka ɓata damarka, tunda uwar bata nan ka rage zafinka anan duk da ba abun kirkin da zaka tsinta anan ɗin." 

Sosai ya gamsu da shawarar zuciyarsa don haka ya matsa kusa  "Salma me ya same ki ne?." Ya faɗa tare da ɗaukar yarinyar ya ɗora ta kan cinyarsa a daidai lokacin ne kuma Biba ta Kunno Kai a cikin ɗakin.

Tsayawa ta yi cak tare da zaro ido domin abunda idonta ya gane mata a yau ya razanata matuƙa....

BABI NA BAKWAI

Jibgarta yake ba ji ba gani, ko gani baya yi sosai tsabar ɓacin ran da yake jiki. Tuni ya makance da hango duk wani aibu dake tattare da dukkan da yake mata, sai buga mata icen yake duk inda ya samu.

Umma da ta ga abun bana ƙare ba ne, kuma idan har ta zuba ido komai zai iya faruwa ga tilon yarta mace, hakan ya sa ta ƙarfafi zuciyarta tare da shiga ɗakin cikin hanzari.
"Don Allah Malam ka dakata haka, idan rai ya ɓaci bai kamata hankali ya gushe ba, zaka iya raunata ta fa."

"Ki bari in mata dukkan kawo wuƙa Indo, ta yanda zamu raba raini, kinga gobe in har na ɗora mata doka ba za ta tsallaka ba." Ya faɗa yana huci kaɗan kaɗan.

Icen dake Hannunsa Umma ta riƙe ta ce "Don girman Allah ka yi haƙuri Malam, idan kace zaka daka ta yaran zamani to lallai sai dai ka illata su ka janyo wa kanka abun faɗa."

Karɓe icen ta yi daga hannunsa, har ya juya zai tafi ya dawo daga baya, ya fuskanci Maheerah ya ce "Ki ji ni da kyau, ni ne dai mahaifinki damar zaɓa miki miji tana hannuna, don haka na ba ki nan da sati biyu ki yankewa kanki hukunci, in har ba za ki auri Irfan ba to ki samo madadinsa a tarbiyya, in ba haka ba zan aura miki duk wanda na ga dama."

Yana gama faɗa ya fice cike da damuwa ya yi waje, sai da ya zo soron gidan ya tuna da ya bar baƙonsa a waje, don haka ya yi saurin ƙarasawa gunsa.

Daga cikin gida kuwa Malam na fita Umma ta kalli Maheerah "kin dai ga abinda kika jawa kanki ko? Ga irinta nan, a karon banza da wofi kin jawa kanki jibga. Ina gaya miki ki ajiye wannan girman kan ki yi biyayya gare mu ko kya samu tsira a gobe ƙiyama."

Yunƙurawa ta yi daƙyar ta tashi, don duk jikinta ya yi tsami ta ce "Umma ba wai ina bijirewa zancenku ba ne, a cikin zuciyata ne bana son kowa sai Ja'afar a yanda nake ji zan iya shan guba idan na rasa shi."

"La'ilaha illallah! Har abun na ki ya kai da mummunan ƙuduri haka? Lallai kin yi nisa bakya jin kira, Allah ya shirye ki."

Da gama faɗa ta juya zuwa ɗakinta tana mamakin wannan al'amari na Mahee, ko dai yaron nan asiri ya mata ne?

Bayan kamar mintuna arba'in Maheerah na kwance tana jinyar jikinta da ya mata nauyi, ji take kamar wasu gaɓoɓin jikin nata sun karye. Ta tsunduma kogin tunanin abun sonta ko me Baba ya masa? Mummunan faɗuwar gaba ce ta ziyarce ta, hankalinta ya kasa kwanciya.

Wani ɓangare na zuciyarta ya shawarce ta da ta kira shi, domin tabbas ba lafiya, shirun ya yi yawa.

Hannu ta miƙa ta janyo wayarta da ke nesa da ita kaɗan, ta hau dubawa. Kamar dai yanda ta yi tsammani bai kira ba, bai turo saƙo ba.

Jikinta ne ya yi sanyi laƙwas, kamar wacce aka zarewa lakka ta ɗaga wayar tare da kiransa, sai da ta kira sau biyar bai daga ba.

Hankalinta ya kai ƙololuwar tashi, domin tun da take Ja'afar bai taɓa ƙin daga wayarta ba sai yau, babu shakka ko ba a gaya mata ba tasan fushi ya yi.

Tana nan cikin tashin hankali da tunanin mafita sai ga saƙonsa ya shigo wayar.

Da sauri ta fara karantawa kamar haka: "ke Malama, kada ki takura mun a daidai lokacin da nake tsakiyar shauƙin soyayya da Sahibata. Tun da har Abbanki  ya kore ni shi ke nan, na yi masa alƙawarin ba zai kuma gani na ba a gidansa indai ni ɗan halal ne."

Zo ka ga tashin hankali gun Mahee bayan da ta gama karanta saƙonsa, duk da cewa a lokacin sanyi ne sai da ta ji wani gumi-gumi ya fara tsattsafowa a duk wata kafar gashin jikinta.

Da sauri ta fara rubuta masa marta ni, cikin rubutunta wanda karantawa ɗaya zaka masa kasan ba ƙwararre ya rubuta ba. Ga abunda take cewa "Don girman Allah Ja'afar kada ka azabtar da zuciyata da rashin ganinka ko jin muryarka ba zan jura ba. Yanzu dai ka gaya mun ya kake so ayi, ina son ganinka."

Turawa ta yi tare da komawa ta lafe  luf kan katifar cikin tsananin damuwa, abun ya haɗe mata biyu ga zafin ciwon jiki gana zuciya.

A can ɓangaren Ja'afar yana ganin saƙon martanin da ta mayar masa ya bushe da dariya tare da kallon abokinsa Hanif ya ce "Ka gani ba Mutumina, dama na gaya ma ni nasan irin bishiyar ƙaunar dana dasa a zuciyar yarinyar nan, ina sane kuma na mata dashe mai ƙwari da zai yi wuyar tumbukewa."

Hanif yayı dariya irin tasu ta zagerun matasa tare da buga Kafaɗar Abokin nasa ya ce "Gaskiya Abokina baka da dama, kasan kan tsiya, yanzu dama duk wannan abun ba tsakani da Allah kake son Mahee ba?"

Dariya Ja'afar ya bushe da ita sai da ya yi mai isarsa, sannan ya zuƙi sigarin dake hannunsa ya fesar da hayaƙin kafin ya ce "Ina sane na tsara duk wannan, dama duk wannan shirin na yi ne saboda zuwan irin wannan ranar, ba ita yar Malamai ba? Yanzu zaka ga me zai faru don dole ta kawo mun kanta har nan, daga nan ne wasan zai soma."

"Ka bi a hankali dai, Allah sarki Mahee, wallahi tausayi take ba ni, baiwar Allah duk ta ɗauki son duniya ta ɗaura akanka, ashe kai shirin yaudararta kake." Hanif ya faɗa cikin tausayawa.

Shi kuwa Ja'afar Banda dariya ba abinda yake, sai can kamar bayan mintuna talatin ya tura mata amsar saƙonta, a lokacin ne kuma suka yi sallama da Hanif ya wuce unguwarsu.

Har zuwa wannan lokacin bata yi barci ba tana ta jiran amsarsa, taya ma zata iya kwanciya a cikin wannan yanayin? Fita ta yi waje ta yo arwala ta zo ta tada sallar isha.

Tana idarwa ne kuma ta jiyo ƙarar shigowar saƙo a wayar don haka bata ko bi takan addu'a ba, ta ɗauko wayar tana karanta saƙon a fili.

'Tabbas ba zaki ƙara ganina ba Mahee, in har kina son ki ganni sai dai ki zo da kanki har inda nake, in ba haka ba kuma ki ƙaddara a ranki ruhinmu sun yi bankwana da juna, idanuwanmu sun ƙauracewa ganin juna. Address DAGARMA gida mai lamba 60.'

"Innalillahi wa innailaihir raji'un!" Ta furta a hankali muryarta na rawa. Ta maimaita karanta saƙon ya kai sau uku, kafin kowanne ɗaya daga cikin kalmomin dake rubuce a saƙon ya zauna a kwanyarta daram.

Tashi tsaye ta yi ta shiga zirga-zirga a tsakiyar ɗakin nata ita kaɗai "Tabbas Babana ya ɓallo mun ruwan da ba zan iya tarbe su ba." Ta furta a hankali.

Sai kai-komo take tana surutu ita kaɗai kamar zararriya.

"Ba zan iya aikata wannan aikin ba Jafsee, sai dai ka yi haƙuri. Ni ce wai zan bar gidanmu ba da sanin mahaifana ba har na je ga saurayi? Abun da kamar wuya."

Numfashi ta sauke sannan ta ce "Tabbas ina sonka yanda ba zan iya misaltawa ba, zan iya komai a kanka amma wannan kuma ina fargabar aikatawa."

Can dai ta ji ƙafafunta sun kasa jure azabar zirga-zirga da take da su, ga shi dama duk Baba ya doddoke mata su.

Haka ta nufi shimfiɗarta ko karkaɗewa bata yi ba ta kwanta, tana saƙa da warwarar abubuwa a zuciyarta.

Washegari Maheerah ta kasa tashi, har wajajen tara da rabi tana nan kwance jikinta ya yi tsami sosai, wasu sassan jikinta ma sun kumbura da alama ta ji ciwo a gun.

Umma ce ta leƙo ɗakin tana faɗar "A'ah! Mahee yau kin yi nauyin barci ne? Na zata ma tuni kin wuce makaranta da kika leƙa kika ga ina barci."

Sai a lokacin ta buɗe idonta da suka fara kumbura ta zubawa Umma su. Da ƙyar kamar mai ciwon baki ta buɗi baki ta ce "Umma na kasa tashi yau, jikina duk yayi tsami, har yanzu barci ne a idona."

Cikin tausayawa Umman ta ce "Ayyah! Sannu ai dole ki kasa tashi irin wannan dukan da kika sha, don ma Allah ya taƙaita. Barin ɗebo ruwan zafi na gargasa miki jikin ko za ki ji daɗi."

Bata ce komaiba ta lumsashe kumburarrun idanunta.

Can bayan wasu mintuna Umma ta shigo da 'yar roba da ruwan zafi a ciki hannunta riƙe da ƙaramin ƙyalle. Nan ta shiga aikin gasawa Mahee jikin.

Bayan ta gama ta kawo mata abincin kari har ɗakin ta ci.

Ai kuwa Mahee ta ji daɗin gashin ba kaɗan ba. Domin jikinta ya rage tsamin da yake wasu guraren da suka kumbura sun sace.

Can zuwa yamma abun duniya ya taru ya yiwa Maheerah yawa, ta kasa jure rashin Ja'afar a kusa da ita wannan dalilin yasa ta ɗauki huɗubar da sheɗan ke mata ta zuwa gidansu Ja'afar ɗin.

Saboda haka ta gayawa Ummanta zata je duba jikin ƙawarta Zainab a unguwar Bashal. Umman ta yi yunƙurin dakatar da ita ta hanyar tuna mata yanayin da take ciki. Amma sai ta je ba komai ai ta samu sauƙi za ta iya.

Da wannan ta samu ciyo kan Ummar har ta amince mata. Don haka a gaggauce ta yi shirinta cikin atamfa doguwar riga da ɗankwali ta saka Hijab, da sauri ta fice daga gidan gudun Baba ya riske ta.

A ƙofar gidan ta ja ta yi turus saboda ganin mayenta da ta yi a tsaye, da alama ya jima tsaye a gun yana jiran ɗan aike.

Nan take yanayin fuskarta ya canza daga na damuwa zuwa na tsananin fushi. 
Yi ta yi kamar ba ta ganshi ba ta raɓa za ta wuce kenan ya tare gabanta "Habah! Mahee ban cancanci irin wannan wulaƙanci daga gare ki ba, meye aibuna don na so ki?"

"Malam ka matsa mun daga hanya ina da gurin zuwa, in kai baka da abun yi." Ta faɗa tana jan tsaki.

"Ina cikin damuwa Mahee pls ki taimaki wannan rayuwar da ta mace a kanki." Ya faɗa a marairace kamar zai yi kuka.

Wani tsakin ta kuma ja tare da matsawa daga gefe tana yunƙurin wucewa ta ce "A halin yanzu damuwar da nake ciki ta ninninka wacce kai kake ciki,kuma silar wannan damuwar tawa kai ne, don haka ni zan tafi daidaita nawa al'amarin. In ka so ka kwana a nan."

Daga haka ta wuce abinta, tana fita titi ta tari Napep sai unguwar Dagarma..........

BABI NA TAKWAS

A tsakiyar wani ɗan madaidaicin gida ne na hango wata ƙatuwar tabarma an Shimfiɗa ta a tsakar gidan yara ne 'yan ƙanana ga su nan kamar ƴaƴan ɓeraye a kan yawa, sai ƙiriniya wasu ke yi.

Daga gefe kuma masu ɗan girman ne ke cin abinci sun tasa kwano a tsaka sai rige-rigen ci ake.

Can Safiya ta yi saurin wawurar tarin shinkafa da Naman da ke gaban Na'eesha.

Na'eesha da saurin hasala ko tsayawa jin ba'asi ba ta yi ba kawai ta wanke ƙanwar tata da Mari.

"Lalalala! Ni kika mara?" Cewar Sadiya yar 13y,

"An mare kin Ubanwa ya ce ki ci mun abincin gabana....?" 
Kafin ta gama rufe bakinta ta ji saukar wani gigitaccen mari da ya kiɗima ta, da sauri ta juya tana waige-waige ko za ta ga Gardin da ya mare ta, domin bata taɓa tsammanin wai Sadiya ce ta iya aikata hakan ba.

Ko da ta fahimci haka, sai ta harzuƙa ainun ta kama kan yarinyar ta maka da bango tana kai mata naushi.

Cikin hanzari Inna Halima ta jefar da butar hannunta ta yi gun da sauri ta ƙwace Sadiya a hannun Na'eesha tare da ture Na'eeshar gefe ta ce "Amma ke dai wannan yarinyar akwai halin banza, don zalunci haka kawai ki kama yarinya da bugu, ka ga shegiya mai kama da aljanu?"

"Ban haifi azzaluma ba, haka ban haifi shegiya ba ga shegiya nan a gabanki ita da ta tasarwa zambo, kuma ita ta ja." Mama Rakiya da ke zaune a ɗakinta tana jiyo su ta faɗa.

Cikin masifa Inna Halima ta nufo ƙofar ɗakin tana faɗar "Ke Rakiya ki fita idona in rufe, in masifa ki ke ji nafi ki iyawa yanzun sai mu yi namu, ashe ma kina jin su da yake kin ga yarki ce Babba shi ne kika zuba ido ana zaluntar 'yata?"

Wata ƙatuwar dariya Rakiya ta saki tare da faɗar "Yaya Halima kenan, kinsan ni ban cika shiga sha'anin yara ba kamar ke, barin su na yi mai ƙarfi ta ƙwaci kanta. Sannan faɗa da ni ba daɗi yanzu zaki kirawa kanki ruwan da ba zaki iya tare su ba."

Habawa ko da Inna Halima ta ji haka sai ta harzuƙa ainun, nan fa su ka hau cecekuce dama kowa zuciyarsa a baki take.

Sosai suke musayar yawu kamar za su buga, yara masu wasa suka dakatar sai kallonsu suke, wannan na faɗar 'Innarmu tafi ƙarfi, wannan ya ce Mamarmu tafi zuciya, to ku bari dai mu ga wa za'a yiwa kaye." Haka yaran suke ta faɗa a tsakaninsu.

Suna tsaka da haka ne Sakina('yar gidan iya mai bakin Aku) ta shigo gidan da sallamarta ta zo siyen Lalle gurin Lantai(ɗaya daga cikin matan gidan) sai dai ko da ta zo ƙofar Lantai a rufe hakan ya tabbatar mata da ta fita sai rigima da ta tarar Ana yi.

Talatu(matar gidan)da ke kwance a ɗaki tana jin duk bidirin da ake, sai yanzu da ta ji Sallama ta leƙo tana faɗar "Me kike so Sakina?" 
"Am Lalle na zo siya.. ta faɗa tana kallon ɓangaren masu faɗan.
Da alama gabaki ɗayan hankalinta yana gun masu rigimar tana ɗaukar rahoto.

"Af wannan ne dama? To kawo kuɗinki na ba ki, ga shi ta bari a guna."

Ba musu ta miƙa kuɗin lokaci ɗaya kuma tana ci gaba da kallon dramar da ake a gidan.

Can Talatu ta miƙo mata lallen ta ce "Ga shi sai ki yi azama, da alama in kika tsaya kallon dramar gidan nan za ki kwana a nan ko kanki ya faɗo." Tana 'yar dariya ta yi maganar tare da shigewa ciki abunta.

Sakina kuwa tafi mintuna biyar a gurin bayan ta karɓi Lallen, sai da ta tabbatar ƙurar faɗan ta lafa(duk da idan suka fara za su iya kwana suna yi.) Sannan ta fice zuwa gida sai sauri take kamar zata wuce ƙafafunta. Alla-Alla take ta isa gida don ta fesawa uwar tata abunda yake faru a gidan Audu mai'iyali.

Da misalin ƙarfe takwas na dare Audu ne zaune a tsakar gidansa kan tabarma, da yake yanayin yau akwai damar sanyi, hakan ne ya ba shi damar zama waje.

Mama Rakiya ce ta durƙusa a gabansa tare da ajiye masa kwanon abinci, da yake ita ke da girki a ranar.

A daidai lokacin ne Inna  Halima ta zo ta zauna kan tabarmar tana faɗar "Ranka ya daɗe Barka da dare." "Yawwa Halima Barka dai ya gida ya yara?."

"Alhamdulillah!" Ta faɗa tare da jefa hannunta cikin abincin da Rakiya ta ajiye masa a yanzu, don neman magana.

Ai kuwa ta samu abunda take so domin Rakiya ce ta ƙaraso gurin tare da ture ta tana faɗar "Malama bake na ajiyewa abincina ba, don haka wallahi ba za ki ci ba." Malam Audu da har ya yanko loma zai kai baki ya dakata tare da kallon Rakiya ya ce "Miye haka ne Rakiya? Rashin son zaman lafiya ko me?"

"Malam baka ga ita ke neman fitina ba? Ga nata abincin can na saka mata me yasa ba zata ci ba sai wannan?."  

Karaf Halima ta ce "Ai na ji wannan yafi daɗi ne har da mai fa aka saka don gyara kwanon maigida."

Cikin Masifa Rakiya ta ce "Kinsan Allah yaya Halima ba zan bari ki ci ba, don ba girkinki bane kin zo kin zauna mun a Shimfiɗar miji na ƙyale ki."

Ganin lamarin na su na neman wuce gona da iri ya saka a kufule Malam Audu ya zube abincin hannunsa ya miƙe yana Faɗar "Shi ke nan Rakiya ga abincinki nan an bar maki, nima ba zanci ba, tunda abincin ma ba zaki bari na ci a kwanciyar hankali ba, ga shi nan ki ɗauka ki yi ado da shi, Halima tashi mu je." Yana gama faɗa ya karkaɗe rigarsa ya juya. Da har zai shiga ɗakin Halima komai ya tuna kuma sai ya yi kwana ya fita waje.

Duk da ba haka Inna Halima ta so ba, amma kuma ta ji daɗin hakan sosai ko ba komai ta ƙuntatawa Rakiya, miji kuma ya goyi bayanta.
Ta sani zuwa yanzu Rakiya ta fahimci duk lalacewar matar fari ba a daina yayinta don ita ke da gida.

Malam Audu bai dawo gidan ba sai ƙarfe goma da rabi na dare. Yana shigowa ya leƙa ɗakunan sauran matansa ya masu sallama, sannan ya shige ɗakin Mama Rakiya dake kusa dana Inna Halima.

Dama kowanne ɗaki daga cikin gidan ɗaki ɗaya ɗaya ne, a ciki gado da kujeru da sauran tarkacen matan yake, ɗakin ma ba mayalwaci ba, sannan ba wani wararren ɗaki da aka tanada don yara. Gabaki ɗaya a takure gidan yake, saukar baƙi a gidan zai zama takura ga mai gida da yaran gidan saboda su ma ba su wadatu ba.

A yanda tsarin gidan yake idan Malam Audu yana ɗakin Mama to ƴaƴan Mama za su rarrabu a ɗakunan sauran matan a nan suke kwanciya. Ga shi kuwa bangwayen ɗakunan duka amanne suke, daga Kofar wannan sai ta wannan ba wata tazara a tsakani, ko me ake a ɗakin wannan makwafciyarta takan iya jiyowa, banɗaki ɗaya suke amfani da shi su duka. A taƙaice dai tsarin gidan bai hau turbar koyarwar manzon (s.a.w) ba.

Washe gari bayan fitar Malam Audu wajajen ƙarfe goma na safe, wasu daga cikin ƙananan yaran gidan ne ke ta kwarafniyar shiri zuwa makarantar Allo.

Attahiru (ɗan Inna Halima ƙarami) ya matso kusa da Mama dake famar daddaƙawa ƴaƴanta karatunsu kafin su fita makaranta, kamar dai yanda ta al'adanta. Ita ke yiwa yaran gidan bitar karatunsu domin duk a cikin matan ita ce kawai ta wadatu da isasshen ilimin muhammadiya.

Ɗurkusawa a gabanta yaron ya yi ya ce "Mama ni ma yau ban iya ba, biya mun." Wani mugun kallo ta bi shi da shi.
Sannan ta ce "Dama fa kafi kowa zama daƙiƙi a cikin yaran gidan, kuma wallahi yau idan na maimaita sau biyu baka iya ba zaka gayawa mutanen garinku, dolo kawai."

Gyaɗa kai yaron ya yi cikin rashin damuwa da hakan kasancewarsa mai matuƙar naci game da karatun duk da bai da fahimta sosai.

Sai da ta karanta masa sau biyu sannan ta ce ya biya ta ji.

Ba musu ya hau karantawa, sai dai ya ɗan kuskure kaɗan.

Har ga Allah Mama bata yi niyyar yi masa komai ba, kuma tana jin daɗin yadda yake da nacin karatun a ransa, ɗago kan da za ta yi haka ta ga Inna Halima ta fito daga ɗakinta, nan da nan abunda ta mata jiya ya faɗo mata a rai don haka ta yanke hukuncin yin ramuwar gayya akan ɗanta da ta fi so.

Sai ji kake kau! Mama ta kai wa Attahiru soko a tsakiyar kai.

A gigice yaron da bai fi shekara tara ba ya ƙwala ihu, bata damu da hakan ba ta kama kunnensa na dama ta mirɗe tana faɗar "Kai wai meyasa kai daƙiƙi ne dolo? Ko da yake gado jini yake bi, mai yiwuwa danginku kwanyar kifi suka rayu da ita."

Cikin yanayi na tsananin ɓacin rai Inna Halima ta yo kanta tare da ƙwace ɗanta daga hannunta ta ce "Rakiya ki fita idona in rufe, meyasa ne ke jaka ce kullum idan ba ki ja abunda zai taɓa lafiyar jikinki ba ba kya jin Dadi?"

Hankaɗe yaron nata ta yi can gefe tana dubansa "Kai kuma mara zuciya tashi ka ɗauki Allonka kabar gidan nan kafin na sauke zafin a kanka."

Miƙewa ya yi yana kuka don ya ji zafin faɗuwar ba kaɗan ba. Ya ce "Inna ai ban iya karatun ba, kuma wallahi in na je a haka Malam duka na zai yi, ki biya mun."

Tofah! Inna da ta san ba zata iya tayar da shi ba, saboda ita ma iya karatun sallah ta iya, shi ma dai sama-sama. Don haka ta daka masa tsawa. "Ni ɓace mun da gani banza mara zuciya." 

Ai Attahiru bai san lokacin da ya ja allonsa ba ya fece, domin tsawar ta razana shi.

Matan gidan ne suka bushe da dariya su duka. Mama ta ce "Ƙaryar iskanci, su o'o a dai koma makaranta ko a samu na koyar da yara masu tasowa."

Jin haka ya ƙara harzuƙa Inna ta yi kan Mama a zuciye ta kai mata bugu. Ba tare da ɓata lokaci ba Mama ta ɗauko madai-daicin Allon da ke kusa da ita ta yunƙura daga zaunen ta yo kan inna tana faɗar "Ni za ki daka ki yi tunanin kin ci bulus? Ai ba zata taɓa saɓuwa ba bindiga a ruwa." Nan suka hau yar tsere a tsakar gidan yara yanmatan da suka rage a gidan da sauran matan gidan sai dariyarsu suke.

Na'ila(Babbar yar Talatu) ta ce "Wato ainahin Tom and jerry ga su nan a gidanmu, waɗancan kwaikwayo ne." Ta ƙara bushewa da dariya.

A dai-dai lokacin Mama ta zo dab da Inna don haka ta here iya ƙarfinta ta kai mata rafka da Allon.

Tsayawa suka yi cirko-cirko kowa da ke tsakar gidan ya zaro idanu waje, a take gidan ya yi tsit kamar ba wani mahaluƙin da ke rayuwa a gidan.

Mama ce ta fara dawowa daga duniyar firgicin da ta shiga ta yada Allon ƙasa tare da matsawa kusa da Malam Audu da kansa ke fitar da jini. "Wayyo na shiga uku, don Allah Malam ka yi haƙuri, wallahi ba haka na yi nufi ba tsautsayi ne ya faɗa kanka."

BABI NA TARA

Tsaye take a ƙofar banɗaki sai jijjiga ƙafa take tana kaɗa jiki da alama a matse take sosai amma tana jiran na ciki ya fito ne.
Can bayan kamar mintuna biyu ta fara magana kamar haka "Habah Iyan Hazze don Allah ka yi sauri ka huto in har ba burinka ka ga Marata ta yi bindiga ba ne."

Daga cikin banɗakin Iyan ta ƙyaro zance "Gaskiya kina da damuwa Jilde, yanzu uzurin nawa zan datse don kawai ki shigo?"

"Wannan dai siga hakki ne ko hanzin cikinka za ka kasayar ya ci ace ka gama, wallahi nan da minti ɗaya in baka fito ba sigowa zan yi." Jilde ta faɗa a kufule, cikin hausarta irin ta su ta Fulani.

Cikin gatse Iyan Hajje ta ce "Don Allah shigo abinki, ai dukkanmu mata ne kowa bisa ga uzurinsa."

Abinda Iyan bata sani ba Jilde bafulatana bata san gatse ba, ga shi a matse take kawai sai faɗawa ta yi ciki faram-faram ta yi uzurin da ya kaita, ba tare da ta kalli sashen da Iyan take ba. Kusan a tare suka fito, Iya na ta mamakin Jilde duk shekarunta ace bata san gatse ba?

Ko da yake a zahiri ba wai ta damu da yanda Jilden ta tarar da ita ciki ba ne, domin ita a nata ƙaramin tunanin hakan ba komai ba ne tun da yake dukkansu mata ne, kuma ma abu ga gidan haya shi ya sa bata yi mata magana ba.

Tana fitowa ta nufi ƙofar ɗakinta inda ta kasa sana'arta ta kayan miya, yara maza biyu da mace ɗaya ta tarar suna jiranta a gun tana ƙarasowa ɗayan yaron ya ce "Iya a bani tumatur da salak na Hamsin." 

Bata tamka shi ba, ta ɗaga hannu tare da zaro wata cukurkuddar leda a saman rufin rumfar ta saka masa kayan a ciki sannan ta miƙa masa.

Ɗayan yaron ma haka ta sallame shi har a lokacin 'yar macen nan bata ce komai ba.

"Sarauniyar miskilanci me za'a baki?" Iya ta tambaya.

Da ƙyar ta yi magana kamar mai ciwon baki "Attarugu da yakuwa, sai albasa da Kabewa duka na ɗari."

Karɓar kuɗin ta yi ta saka mata sannan ta bar gidan, ita kuwa Iya ta nufi ɗakinta tana faɗar "Ke! ke!! Hafsa, ban ce ki je gidan Baba mai ice ki siyo mun kai ɗaya ba ne? Me kike jira ga shi an kusa Azahar ba mu ɗora komai ba."

Hafsar ta fito tana zumbura baki alamar bata son aiken, dai-dai ƙofar fita ta ci karo da 'yar Garbe kanuri shi ma mazaunin gidan Hayar ne, bata yi wata-wata ba ta mintsini yarinyar ta fita da gudu tana dariya. A wajen ma kafin ta yi nisa ta tarar da wata yarinya zata je markaɗe ta saka hannu ta ture robar ta zuba a guje tana dariya.

Nan ta bar yarinyar na kuka tana faɗar "Allah zai saka mun, kuma wallahi sai ma na je innarku ta biya ni, ba dai kuna siyar da kayan miya ba?."

Daga can cikin gidan kuwa Fa'ee ce ta kammala wankinta, ta zo zata yi shanya ta tarar da kayan Shamsiyya akan igiyar, bata cewa kowa ƙala ba, ta saka hannu ta ture tufafin Shamsiyyar a gefe alhali tana sane da cewa basu bushe ba, kawai ta hau shanya nata tana hura hanci irin ga isasshiyar nan.

Fitowar Shamsiyya daga ɗaki kenan idonta ya faɗa kan wannan ɗanyen aikin da Fa'ee ke mata.

Ba bata lokaci ta yi kukan Kura tana zuwa ta saka hannu ta janyo kayan Fa'ee ta watsar da su a tsakiyar gidan.

Gama gidan ko'ina magudanar ruwan ƙazanta ne, kashin Kaji da na Dabbobi ba abunda babu na nau'in ƙazanta a tsakar gidan.

Kowacce ta tashi iyakaci ta share ɗakinta da ƙofar ɗakinta don kada a more ta.

Fa'ee na ganin haka ita ma ta wancakalar da kayan Shamsiyya ƙasa ta tattaka  tana faɗar "An gaya miki an fi ni iya rigima ne? Masifa da bala'i ko wanne nau'i kike ji gidan danjar kika tarar yarinya."

Ita ma ta yo kanta tana cewa "Ba ke kika fara tsokana ta ba? Da wane dalili za ki janye min kaya ko igiyar ta gadon tsohonki ce?"

"Allah ya sa ba ni kaɗai ba ce bare a mun gori, ke ma dai gidan ba na ubanki ba ne,gidan haya gidan ka zo na zo, kowa da ƙaddarar da ta janyo shi zuwa nan."  Cewar Fa'ee a kufule.

A haka suka ci gaba da cacar baki tamkar kaji har abun ya kai su da gwada ƙwanji domin har dambe sai da suka yi.

Da fari ba wanda ya yi yunƙurin dakatar da su duk da cewa kuwa gida ne na jama'a, gida mai ɗauke da ɗakunan sama da goma, ai ba a ce an rasa mai tsawatarwa ba. Sai yanzu da suka ka ga ana neman yin 'haihuwar guzuma 'ya kwance uwa kwance' sa'annan iyayen 'yan'matan suka raba hargitsin kowa ta ja 'yarta suka yi sashensu.

Washegarin ranar da misalin ƙarfe bakwai na Safiya Mahee ta fito daga gidansu tana ciccin magani, kallo ɗaya za ka mata ka tabbatar yanayin fitar dole ne ya kamata domin hatta barcin dake idonta bai ƙaurace ba, sai lumsashe ido take tamkar wacce ta sha abun maye.

Duk da cewa tsakanin gidansu da gidan Bargaja akwai tazara domin kusan tafiyar mintuna Goma ce ko fin haka a ƙasa, hakan bai hana mata maida hankali ga nufar inda aka aike ta ba, domin ta kwana da sanin duk gidan da za ta je da safen nan yana da wahala ta samu kayan miya in har ba 11am ta yi ba, su kaɗai ne ake iya samun ragowar na jiya a gunsu.

Ko da ta isa gidan fiye da rabin ƙofofin ɗakunan gidan a rufe suke, kasancewar har zuwa lokacin ana cikin yanayi sanyi ne.

Ƙofar iya na ɗaya daga cikin ƙofofin da ke rufe, don haka ta ja ta tsaya cak tana tunanin mafita.

Fa'ee ce ta turo ƙyauren ƙofarsu ta fito, sai ta ci karo da Maheerah "A'ah! Mahee ce da safen nan?" Ta faɗa da murmushi a fuskarta.

Ita ma murmushin ta yi "Wallahi kuwa kin ganni wai na zo siyen Attarugu da albasa kuma na ga Iya bata tashi ba." Ta mayar mata.

"Ah! Bari na tayar miki da ita, yanzu haka ma ina ji ta tashi Ƙofar ce kawai ba su buɗe ba." Ta faɗa tare da ƙwanƙwasa ƙyauren ƙofar da ya kasance na langa-langa.

"Ga ni nan fitowa waye?" Iya ta Tambaya daga ciki.

"Fa'ee ce, za'a siyi kayan miya ne." Ta bata amsa.

Cikin hanzari Iya ta miƙe da kuzari ta nufo ƙofar ɗakin tare da buɗewa yayin da Fa'ee ta wuce zuwa sabgar gabanta.

Sandarewa Mahee ta yi kamar an dasa ta a gun tsabar mamaki da ya kamata.

Ba komai ya ba ta mamaki ba, kamar ganin iya na hankaɗo yagaggen labulen ta fito, sai ga ƴaƴanta manyan budare sun fito daga ciki tare da wani ƙaramin yaro. Ba ta gama mamaki ba ta ga wani matashin saurayi da a kiyasi zai kai shekara 16 ya fito daga ciki shi ma.

"Me za'a ba ki?" Iya ta dawo da ita daga tafkin tunanin da ta faɗa.

"Attarugu da albasa na Saba'in." Ta faɗa ba tare da ta janye dubanta daga ƙofar ba.

"Farida duba mun leda baƙa ƙarama a cikin ɗakin nan." Cewar Iya.

Wacce aka ambaci sunanta ta hankaɗe labulen da ya yiwa ɗakin sutura tare da shiga ciki, kuma ta bar shi a ɗage don ta ga haske.

A nan fa Mahee ta ƙara cika da tsananin mamaki ganin yanda ɗakin yake cunkushe da kaya gami da mutane. Ɗakin falle ɗaya ne an saka gadaje biyu a ciki, filin da ya rage bai wuce na kwanciyar mutum biyu ba.

A kan ɗayan gadon kwandunan tumatur da sauran kayan miya ne daga gefe sun mamaye rabin gadon, rabin filin gadon kuwa wasu yara ne kwance a kai sun lulluɓe sai shaƙar baccinsu su ke.

Akan ɗayan gadon kuwa tsummokara ne ga su nan birjik da wasu madaidaitan akwatin ƙarfe ƙwaya uku a kai. Daga gefe ɗaya na gadon, mijin Iya ne a kwance.

Daga can tsakankanin gadajen biyu wasu manyan bakkuna(Ghana must go) ne cike da tsummokara, ƙasan ɗakin kuwa ko albarkacin ledar ƙasa bai samu ba, ƙura ce duk ta bice guri, har in ka taka ana iya ganin zanen ƙafarka ya bayyana kamar ba siminti a gun.

Mahee dai na nan tsaye mamaki ya gama kashe ta, ta jiyo Muryar 'yar daga ciki "Iya ban ga ledar ba fa."

Babansu ne ya taso yana Faɗar "Anyah! Ki duba kan gadon nan da kyau, inda take ajiye tarkacen sana'arta." Daga haka yayo wuri.

Zuwa can sai gata da ledar da ta nemo da ƙyar.

Iya ta kwashe kashin kayan da ta yi ta zubawa Mahee a leda tare da karɓar kuɗinta.

Haka Mahee ta ja ƙafafunta ta fice daga gidan tana mamakin irin wannan rayuwa, yanzu duk yawan Mutanen nan ace a cikin ɗakin nan ɗaya suka kwana? Kusan rai takwas fa. Wannan da a lokacin zafi ne Allah kaɗai zai kare su daga cutar sanƙarau. Mutanen gidan sam ba su da ilimin addini balle su san yadda ya kamata su tsara rayuwa kan tafarki madaidaci, kowa da bikin zuciyarsa.
A ranta take faɗar 'inda ranka ka sha kallo.'

Da Mahee ta san me zai faru a gidan bayan ficewarta da awa biyu da wataƙila ta dawo don kashe kwarkwatar ido. Duk da ita ba renonsu Iya mai bakin Aku ba ce amma za ta so gani.

Domin kuwa wani zazzafan rikici ne ya barke tsakanin Maman Fa'ee da mijin Atika, wanda har ta kai su ga gwabzawa.

Sai ji kake tim-tim tau-tau ana kai naushi da tiƙa ba ƙaƙƙautawa yayin da Fa'ee ta shigarwa mamanta faɗan, Atika kuma ta shigarwa mijinta. Ga Atikar wata irin rusheshiya ce, da bazarta ne mijin ke rawa, shi ya sa yake takaro rigima ba li-ba-la don kawai yasan tana tare masa.

Yanzu ma abunda ya faru kenan ko da Atika ta ƙyalla ido ta ga ana ta makar tsamurarren mijinta sai ta shigo faɗan da ƙarfinta.

Tana zuwa ba ta yi wata-wata ba ta janyo Maman Fa'ee ta nanata da ƙasa tare da hawa ruwan cikinta ta taushe ta.

A take idon Maman Fa'ee ya raina fata, don kuwa duk masifarta da zafin namanta yau ta tabbatar da ta taro August. Tuni idanunta suka fito tulu-tulu kamar na Mujiya. Numfashinta ne ya fara gagararta sai yunƙurin kubce mata yake ta na fizgo shi da ƙarfi. Ji take kamar kayan cikinta za su yi waje.

Fa'ee kuwa Ganin ana shirin aika Mahaifiyarta ƙiyama ta shiga neman abun duka, duk da ta san ba ta da ƙarfin da za ta tari Atika amma ta yanke a ranta cewa ba shakka yau sai dai a yi mutuwar kasko, amma ba zata juri kallo ba............

BABI NA GOMA

Tun kan su ƙarasa Dagarman ta ɗaga waya ta kira gayenta, sai dai yau ma kamar kullum bai ɗaga ba. 
A gaggauce ta tura masa saƙo kamar haka "Masoyi ina hanya gani nan zuwa, na kasa juran rashinka a kusa da ni."

Lokacin da sakon ya shiga wayar Ja'afar yana gidan iyayensa dake unguwar Bashal. Hannunsa ɗaya na riƙe da bokitin roba Babba, ya ɗebo ruwa daga famfon unguwar.

Ya zo dai-dai ƙofar gidansu kenan sakon ya shigo, cikin hanzari ya ɗauko wayarsa don ganin ko saƙon da yake ta dakon jira ne.

"Ai kuwa shi ne." Ya faɗa tare da saka ihu kaɗan ya ce "Yes! Yau akwai shagali kenan bari in yi sauri."

Tun kafin ya shiga gidan ya kira Abokinsa Duddoo da suke hayar ɗakin a tare ya ce "Don Allah guy gyara mana ɗaki, ka saka turare gani nan zuwa yanzu." 

Ta samu ke nan?" Cewar Duddoo

Yar dariya ya yi sannan ya ce "Kawai ka gyara mun Babyna na hanya so nake na riga ta ƙarasowa."

"Ba dai Mahee ba?." cewar Duddoo cikin mamaki.

Dariya sosai Ja'afar ya yi ya ce "An gaya ma ni wasa ne? Ai kai dai yau akwai part........"

Kasa ƙarasa zancen ya yi don ganin tahowar Abbansa daga wajen.

Da sauri ya datse wayar tare da ɗurkusawa "Abba ina wuni?."

"Lafiya lau Jafaru, ruwa ka debowa Umman taka ne?" Ya Amsa da murmushi a fuskarsa.

A kullum yana ƙara godiya ga Allah da ya azurta shi da ɗa mai hankali da nutsuwa, wanda kullum ba ya da burin da ya wuce ya faranta masu rai.

"Eh Abba." Ya faɗa a taƙaice sannan ya ɗauki bokitin ya shige ciki a hanzarce.

"Wai har ka dawo ne Jafaru?" Cewar mahaifiyarsa dake zaune tsakar gidan ta ga shigowarsa.

"Eh Umma na dawo." Ya faɗa yayin da yake zuba ruwan a bokitin wanka.

"Ya kuma na ga kana juye ruwan ne, ba ni ka samowa ba?" Ta faɗa da mamaki.

Murmushin da ya auri fuskarsa muddin yana cikin gidan ya yi sannan ya ce "Wannan Sawu na biyar kenan na ɗebo, to uzurin fita ne ya kama ni da gaggawa shi ne na ke son ki sammun na yi wanka in ba damuwa Ranki ya daɗe."

Yar dariya ta yi "To to to, na gane jeka abinka Allah ya ma Albarka."

Ya amsa da Amin sannan ya shige banɗaki a gaggauce ya yi wanka, tare da canza kaya ya fice daga gidan.

Ita kuwa Mahee ko da ta ƙaraso dai-dai adireshin da ya bata sai ta ja ta yi turus, tana ƙarewa gidan kallo.

Kafin ta gama tantance ko adireshin da ta zo dai-dai ne, ta ga wani matashi ya fito daga gidan ya na shan taba sigari yayin da wasu saurayi da budurwa suka zo suka shige hannunsu na sarƙe da juna.

Shanye mamakin da ya zo mata ta yi tare da ɗauko wayarta ta kuma kiran Ja'afar, sai dai wannan karon ma bai ɗaga ba. Hakan yasa ta shiga zullumi da tashin hankali fiye da farko.

'Tabbas fushin da Ja'afar yake da ni ya yi tsanani tun da har na zo ya kasa ɗaga kirana.' ta faɗa a ranta.

Tana nan tsaye tana tufka da warwara, ta saƙa wancan zaren ta kunce wannan. Sai ga kiransa ya shigo wayar, sosai ta yi mamaki ta so ta ja aji sai dai a wannan karon ba zata iya ba, domin ba ita kaɗai ba hatta wayarta ta yi kewar kiran Ja'afar. Bata san lokacin da ta kai hannu ta danna malatsin karɓar wayar ba.

"Kin ƙaraso ne?" Ya watso mata tambayar da yanayin fushi-fushi.

Cikin ɓarin baki ta ce "Ina ƙofar gidan da ka kwatanta mun tun ɗazu."

Wani irin tsananin murna ne ya kama shi don ganin haƙarsa ta kusa cimma ruwa, saura kaɗan ya buga ihu har ɗan tsalle ya yi saboda murna sannan ya ce "ki ƙara haƙuri kaɗan Babyna gani nan ina ƙarasowa zuwa gare ki muradına." Ya faɗa cikin murna duk da bai so bayyanar da hakan ba.



Can bayan kamar mintuna Goma ta hango shi tafe akan Babur ɗin haya. Daga nesa kaɗan mai Babur ɗin ya sauke shi.
Cikin tafiyarsa ta ƙasaita yake nufo ta ya sha ado cikin ƙananun kaya, t-shirt ja da wando dark blue ɗamamme, ya taje sumar kansa ya yi kyau abunsa sai ƙamshi yake zubawa.

"Sannu da zuwa sarauniyar kyawawa ta duniya." Ya faɗa yayin da ya ƙaraso dab da ita.

Ƙamshin fitinannen turarensa ne ya daki hancinta, ta ja dogon numfashi ta sauke domin tabbas ƙamshin turaren yayi mata daɗi.

Matsawa ta yi kaɗan tare da kawar da kai gefe ta ce "Yawwa Babyna, amma ba zan ɓoye maka ba a'iya jiya kaɗai ka yiwa zuciyata babban rauni, da ace ban ganka ba a yau tabbas komai zai iya faruwa da ni."

Ƙayataccen murmushi ya jefe ta da shi sannan ya ce "Ai shi ke nan Babyn komai ya wuce yanzu tunda gani mu ƙarasa daga ciki ko?"

"Ina jin kunyar su Umma ne, da mu yi zancenmu a nan ina son komawa da wuri." Ta faɗa.

Kallon sakarai Ja'afar ya mata a ransa ya ce 'Wannan wace iriyar Sakara ce da take tunanin zan kawo ta gidan iyayena? A dai yanda na ke ƙaunar iyayena ba na jin zan iya barin kyandiri ɗaya da zai haska masu ko ni asalin waye a yanzu, domin bana son damuwarsu.'

A zahiri kuwa cewa ya yi "Haba Babyn kada ki saka na fara tunanin ko ba kya ƙaunata ne mu je ciki mana."

Ba don ta so ba ta bi bayansa zuwa ciki zuciyarta na tsananta bugawa.

Tun farkon shigar su take ƙarewa gidan kallo tana son tantance abunda ke shirin faruwa.

Bin ko'ina take da kallo, gida ne Babba ga ɗakuna nan jere riras kamar dai gidan haya, idanunta suka hango mata wasu tarin 'yanmata da samari zaune a kan tabarma suna buga lido sai shewa suke ana tafa hannu.

Sai wasu tsirarun 'yanmata dake ta yawo da shigar tsiraici a jikinsu.

Saurin runtse idonta ta yi, nan take fargaba da tsoro suka yi dirar mikiya a zuciyarta. Ji ta yi kamar ta ja da baya ta falla da gudu, sai kuma ta dake.

Haƙiƙa wannan gidan bai yi kama da keɓaɓɓen gida na ma'aurata ko kamilan mutane ba. Ko da gidan haya ne tabbas wannan sai dai ya ci sunan gidan 'yan'bariki.

A kiɗime ta kalli Ja'afar yayin da yake ƙoƙarin kunna kai cikin ɗaya daga cikin ɗakunan da ke gabansa.

"Baby.... Me muka zo yi a nan? Ni fa na ruɗe na kasa gane komai." Ta faɗa murya na rawa.

Haɗe girar sama da ƙasa ya yi ya ce "Saida ki zan yi, da Alama katon kankin nan zai yi kuɗi."

Ganin yanayin fushi ya dira a fuskarsa cikin ƙanƙanin lokaci, ya sa ta haɗiyi wani yawu mukut ta ce "Yi haƙuri don Allah ba haka nake nufi ba, ka fahimce ni."

Dubanta ya yi har yanzu dai bai sake fuskar ba ya ce "Habah! Ai ni kin ban mamaki Babyn dama can ba ki yarda da masoyinki ba? Ke kin san ko wani na ga zai cuce ki bana bari ba bare har ni da kaina."

Ya faɗa cikin daɗin baki.

Wani sashe na zuciyarta na gaya mata kada ta yarda da shi domin maza ba su da tabbas, yayin da wani sashe na zuciyarta ya ƙaryata sashe na farko tare da ƙarfafa mata gwuiwa akan ta bi bayansa.

Da ya tabbatar ya yi nasarar ɗorar da ita kan yaudararsa sai ya shige ciki. Cikin ɗar-ɗar ta bi bayansa.

*Rashin sani ya fi dare duhu*

Tabbas ƙaddara ba a iya kauce mata, kuma ko wacce ƙaddara da mafarinta, da Mahee ta san irin tarin ƙalubalai da fitinar da zata afka mata bayan shiga wannan ɗakin tabbas da ta gujewa duk wata hanyar da za ta sada ta da wannan ƙaddarar.

Bayan kamar awa biyu Maheerah ta fito daga Napep tana rangaji kamar za ta kifa da ƙasa.

Allah ya sa lokacin duhun Magriba ya fara sauka kuma mafi yawan mutanen unguwar suna masallaci a lokacin. Hakan ya bata damar shigewa gidansu ba tare da kowa ya ganta ba.

Ko sallama bata yi ba ta faɗa gidan tana layi irin na 'yanmaye sai haɗa hanya take, a haka ta samu ta faɗa ɗakinta tare da zubewa kan katifar ta fara sharar barci cikin wani irin yanayi da bata taɓa samun kanta a ciki ba.........

Ko da Umman ta idar da sallah sai ta fito waje tana mamakin ya aka yi har yanzu Maheerah bata dawo ba? Tana cike da fargabar kada Malam Isah ya dawo gidan ya tarar ba ta nan ta shiga uku, domin tana sane da cewa kanta laifin zai sauka, don haka ta koma ciki ta ɗauko wayarta ta komo waje tana ƙwalawa 'yar tata kira.

Ga mamakinta sai ta ji ƙarar wayar a cikin ɗaki don haka ta nufi can. Tana zuwa ta tarar Mahee na barci ko hijabin jikinta bata cire ba.
"Ikon Allah! Ni Indo yau Ina ganin abu, yaushe wannan ta dawo? Ko sallamarta ban ji ba." Ta faɗa tare da kama haɓa.

Nan ta shiga bubbuga jikin Maheen tana faɗar "Mahee ki tashi ki yi sallah, daga dawowa sai barci.?" 
"Mahee!! Wai wannan barcin lafiya ne?" Ta kuma faɗa yayin da take girgiza jikinta a karo na barkatai amma ko gezau ba ta yi ba balle ta saka ran za ta tashi.....

BABI NA SHA ƊAYA

Kafin Inna ta shigo ɗakin tuni ya fara tsula masu bulalar ba ji ba gani.

Nan fa suka gigice suka sake mannewa guri ɗaya tare da ƙanƙame juna ƙam, sai ihu suke don azabar raɗaɗi.

Ko da yake abun ne ya masu yawa wai shege da hauka, ga zafin raɗaɗin ciwon jikinsu ga kuma raɗaɗin bulala da yake tsula masu.

Shi kuwa ko kaɗan bai damu da duk wannan iface-ifacen da suke ba, Babban burinsa shi ne ya ga ya raunata su, bayan raunin da yake jikinsu. Sai kumfar baki ya ke "Ba ku ga 'yan iska tijararru ba? Yau zaku ga ƙarshen ƙaryar karuwanci da iskanci, wato ku ga 'yan tasha fanɗararru. Waya sani ma ko kun fara yan kurɓe-kurɓen nan na zamani?"

Ya daga bulalar zai sake tsula masu kenan, Inna ta shiga tsakaninsu tana ƙoƙarin dakatar da shi, bisa tsautsayi bulalar ta sauka kan gefen fuskarta, wutsiyar  bulalar ta tsokane mata ido. A take ido ya shiga ratatar ruwa.

"Waah! Shi ke nan Malam ka kashe ni, dama can idon ya yake bare yanzu?" Inna ta faɗa cikin raɗaɗin ciwo.

Ihun da Innar ta saka ne ya dawo masa da hankalinsa a muhallinsa, nan fa ya yada bulalar icen yana faman tambaya "Miye ne haka kuma Luba? Ya kike mana ihu kamar ƙaramar yarinya?"

"Malam baka ga yanda ka shauɗa mun bulala a fuska ba? Har fa cikin idona." Ta faɗa da alamun har yanzu tana cikin zafin ciwon.

"Ai duk laifinki ne, me ya shigo dake cikin faɗan nan saboda Allah? Ko da yake tun can azal haka kike da shiga sharo ba shanu, dama kuma ke ki ke ɗaure masu ƙugu shi ya sa suka raina ni da yawa, yara duk sun zama fitsararru, da ai ba haka suke ba." Ya faɗa yana huci.

A maimakon ya tsaya duba idon nata ko kuma halin da yaran suke ciki kawai sai cewa ya yi "Allah ya sawwaƙa Luba." Daga haka ya kaɗa bujensa ya yi waje yana jin zafin yanda Luba ta shiga tsakaninsa da burinsa na lallasa yaran, ko za su gane cewar shayi ma ruwa ne kala ce ta bambanta su.

WAIWAYE

ASALINSU.

Malam Mudi ɗa ne ga Alhaji Usman mijinyawa wanda ya kasance haifaffen unguwar Garwa ne.
Mahaifinsa ya kasance mai rufin asiri sosai a zamaninsa domin shi bafatake ne, fatauci ne sana'arsa yana yawo gari-gari don kai hajarsa idan ya siyar sai ya siyo ta su ya dawo gida ya siyar.

A garin yawon fataucinsa wata rana ya isa wani ƙauye mai nisa a cikin wata jiha mai suna Sambusa, a can ya auro wata budurwa mai suna Mari, bayan lokacin tashinsa daga garin ya zo ya je ya shaidawa iyayenta akan zai wuce da matarsa can garinsu MAMBIYA.

Sai da aka kai ruwa rana kafin iyayenta suka amince ya taho da ita. Ita ce Allah ya azurta da haifar ƴaƴa maza guda Biyar mata uku.

Shehu shi ne Babba sai Iliya, Mariya wacce suke kira yaya Kande sai shi Muddasiru da suke kira Mudi, Ali(Baba ƙarami) sai kuma Dije Sannan Ummaru(ɗan lami) sannan Auta A'i.

Gidan Alhaji Mijinyawa gida ne na jama'a gida ne da aka inganta gininsa cike da soyayya da ƙaunar juna, yaransa sun taso da haɗin kai fiye da zaton mai zato.

Hakan nan da baƙo da na gida kowa nasa ne, ko da yake yawon fataucinsa ba ya bari ya share tsawon lokaci tare da iyalinsa, amma hakan bai saka yaransa sun taso cikin wani mummunan yanayi mai kama da yunwa ko ƙishi ba.

Gidansa ƙaton gida ne da yake ɗauke da wani makeken fili bayan bangaren da iyalansa ke zaune. Duk lokacin da ya ta shi aurar da ɗaya daga cikin yaransa sai dai ya yankawa ɗan fili shi kuma ya yi gini iya wanda ya ishe shi.

A haka duk ya aurar da ƴaƴansa maza banda Iliya da Ummaru da suka rasu tun kafin su kai munzalin aure, sai kuma Mudi da ya jima bai yi aure ba, domin kuwa har ƙaninsa Baba ƙarami sai da ya yi aure, shi yana zaune shiru.

A wancan lokaci bayan wasu yan shekaru gaɓoɓin Alhaji mijinyawa suka sake, ga curuta ga yanayi na tsufa bisa ga tilas ya daina fita fatauci tunda har Allah ya masa gyaɗar dogo ciwon bai kwantar da shi ba sai a gaban iyalansa.

Lokacin ne kuma komai ya fara ja baya, yanayin walwala ya fara bankwana da gidan.

Abun duniya ya taru ya ishi Inna Mari, ga ciwon tsohon mijinta ga nata yanayin ita ma na mayyanta. A ɓangare ɗaya kuma ga Mudi da lamarinsa ya shige masu duhu.
Wasu irin ɗabi'u da halaye ya aro wanda sam ba su haɗa hanya da ɗabi'un ahalinsu ba.

Ya fara 'yan ɗauke-ɗauke cikin ruwan sanyi, tun abun bai bayyana ba har ya kai kowa ya shedi wannan halin Ɓeran nasa a unguwar. Suna nan a haka, damuwa ta fara samun matsugunni a zuciyar iyayensa sai kuma suka ji labarin ya fara tsiro da wata sabuwar ɗabi'a ta damfara. Wannan labari Kusan a'iya cewa shi ne mafi munin labari da ya yi silar jijjiga ahalinsu har ma ya yi silar ɗauke musu tsohonsu da ya kasance Babban jigo a rayuwarsu. Domin kuwa Alhaji mijinyawa ya kasa jurar wannan baƙin ciki na yawan ɗebo masu rigima da Mudi ke yi. Ga shi a kwance yana jinya amma a rana sai a masa sallama sau goma duk akan wannan sana'ar banzar da ɗansa ya fara. Wata rana da safe misalin ƙarfe goma Alhaji mijinyawa yace ga garinku bayan ya gama karɓar ƙarar Mudi da aka kawo da mintuna talatin, kuma da wannan tabon ya tafi a ransa.

Koda Inna Mari ta ga Mudi na neman ɗauko masu dala ba gammo kawai sai ta yi kurum a ranta ta ce 'yaro inka san wata ai baka san wata ba.'

Da yake su mutanen wancan zamani haka suke yi, idan yaro ya ɗauko wata ɗabi'ar lalaci ba barararsa ake ba, cikin ruwan sanyi suke maganin matsalar ta hanyar nemarwa yaronsu taimako gun malamai in kuma sata yake a ɗaure hannunsa ta yanda ko miliyan nawa zaka ajiye su kwana a gabansa ba zai ɗauka ba.

Ita ma Inna Mari ta wannan hanyar ta ɓullowa lamarin Mudi, da kanta ta saka ƙawarta Kande ta rakata gidan Malam na gangare suka karɓo masa taimakon.
A cikin abincinsa ta dinga zuba masa yana cinyewa ba tare da ya sani ba. 
A hankali maganin ya bi jikinsa kawai watarana sai ya wayi gari ya riski kansa da kasa taɓuka komai a cikin sana'arsa ta damfara, duk wata basirarsa a harkar ya neme ta ya rasa tamkar an zare ruhi daga gangar jiki.

Kwatsam watarana sai ga shi ya zowa inna Mari da zancen aure. Zuwa lokacin kuwa ya kai kusan shekaru talatin a rayuwarsa bai taɓa zancen aure ba. 

Hamdallah Innan ta yi tana ƙara yiwa Allah godiya da ya shiryar mata da shi. A nan ta ba shi dama ya nemo duk yarinyar da ta masa a faɗin garin, ita kuwa insha'allah in abun bai fi ƙarfinta ba zata aurar da shi.

ANA WATA GA WATA.....

Bayan sati ɗaya sai ga Mudi ya zowa Inna da albishirin cewa ya samu wacce ta masa har ta amince da zancen aurensa.

Inna ta yi murna sosai, anan take tambayarsa wace yarinya ce?
Ya ce "sunanta Luba Inna, 'yar kauyen Shabaka ce a nan garin."

"Shi ke nan kada ka ji komai zan saka ayo mana bincike akan yarinyar." Inna ta faɗa da fara'arta.

Innan da kanta ta je ta samu wasu amintattun mijinta a unguwar suka je har ƙauyen Shabaka don yin bincike.

Bayan wani ɗan lokaci suka dawo gare ta bayan kammala binciken.

Bayan doguwar gaisuwa da suka yi ta masu sannu da dawowa sannan ta kasa kunne don jin sakamakon bincike.

Alhaji Bashiru(aminin Alhaji mijinyawa) shi ne shugaban tawagar 'yan binciken don haka ya gyara zamansa yana ƙara jinjina lamarin da tunanin ta ina zai fara bata wannan labarin.

"Kun yi shiru lafiya dai Alhaji?" Innan ta tambaya da 'yar damuwa.

Alhaji Bashiru ya yi gyaran murya ya ɗora da cewa "Uhmm! Babu komai hajja Mari, da farko dai abunda nake son na fara cewa shi ne mu yi haƙuri da ƙaddara duk yanda ta zo mana mu saka hannu biyu mu runguma domin fa ba zamu iya canzawa ƙaddararmu muhalli ba, kuma shi lamari na aure dama haka ya gada. Kowaye mutum kuwa in aka ce za'ayi bincike akansa ba a rasa kama shi da kuskure ba ko yaya ne, sai dai in za'a yi ayi kawai." 

Jin waɗannan kalaman ya sanya jikin Innan ya yi laushi, ta ji a ranta cewa yarinyar bata kirki ba ce sai dai koma miye ya kamata ta ji sakamakon binciken don ta san irin zaman da zata yi da yarinyar in ƙaddarar ta ɗauro da ƙulluwar auren.

Don haka ta kalle su "Bincike abu ne mai kyau a yayin aure, kuma ba baƙon abu ba ne, ku taimaka ku gaya mun gaskiya tunda yake har na amince da ku na ɗora muku amanata da ta yarona bai kamata ku mun rufa-rufa ba."

Jin wannan zancen nata ya sanya bisa tilas suka feɗe mata biri har wutsiya.
 
A nan suka tabbatar mata da cewa Luba dai ba yarinyar arziƙi ba ce domin kaf garin ba wanda bai shede ta da yawon banza ba, duk wani gida na 'yanbariki dake garin nasu ba wanda Luba bata sheda cikinsa da bansa ba domin nan ne mafakarta. Iyayenta da kansu sun gaji da faɗan sun zurawa sarautar Allah ido.

Wannan labari bai yiwa Inna Mari daɗin sauraro ba sam. Don haka bayan tafiyarsu ta kira Mudi ta zaunar da shi akan cewa ya canza mata, ya nemo duk wacce ta masa banda wannan domin bincike ya tabbatar da ba nagartacciya ba ce.

Take a gurin Mudi ya ƙeƙashe ido ya daki ƙasa ya kuma baɗawa idonsa toka akan cewa Lallai shi in dai ba Luba ba to ya haƙura da aure a wannan rayuwar ita kaɗai ya ji zai iya aura.

Ba yanda Inna bata yi da shi ba akan ya haƙura ya nemawa ƴaƴansa uwa ta gari amma ya saka hannu ya toshe kunnuwansa.

A haka ta zura mi shi ido kuma ta amince da auren ba don ta so ba, aka daura auren Mudi da Luba.

Sai dai shi ba kamar sauran yaran ba ya ƙi amincewa da zama a gidan mahaifinsa kamar sauran yara bisa ga huɗubar Amaryarsa Luba, ya zo ya tada rigima sai da aka raba gado aka ba shi na shi, sai ya kasance ya gadi ɗaya daga cikin madaidaitan gida ukun da Babbansu ya mallaka bayan wannan.

A can Amarya ta tare Inna kuwa tana nan gidan da mijinta ya mutu ya barta a ciki. A lokacin ne kuma Babbar 'yarta mace (Mariya) ta rasu a can garin da take aure.

Sai dai me? Amarya bata ganin kan kowa da gashi, haka bata da ragowa ko kaɗan komai tsufan tsoho in ya takata ta iya ramawa bata shayin kowa, Innar ma bata bari ba balle duk wanda ya saura.

A haka rayuwa ta ci gaba da gangarawa har zuwa lokacin da Luba ta haifi ɗanta na fari Suleman  (Mankas) bayan shekaru huɗu ta haifi  Usman (Abba) nan ma sai bayan shekaru huɗu ta kuma haihuwa inda ta santalo 'yarta mace baƙa Hanifa bayan shekara biyu ta Haifi Safiya ta yi Maryam sai Hanif sai Hafiz sai Abubakar Sadik da auta Basma.

Yaran sun taso ƙarƙashin kulawar mace marar kirki da rashin kula duk wasu ɗabi'u da halayarta ita ce yaran suke koya.

Ita bata cika damuwa da sakawa ƴaƴanta ido ta ga abunda suke ba, balle har ta kwaɓe su. Hasalima wani abun ita ke ƙara saka su yin shi. Dalilin kenan da yasa yaran suka taso cikin irin wannan mummunar rayuwa.

Ko da tafiya ta fara tafiya Innan ta shiryu ba don Allah ba, sai don ganin an tara zuri'a kuma tana son ganin ƴaƴanta sun zama shiryayyu, amma inah! An bar kyau tun ranar wanka, kuma da yake shi ice tun yana ɗanye ake tanƙwarashi idan ya riga ya bushe to fa sai dai a haƙura kawai, domin kuwa ba zai tanƙwaru ba sai dai a karya shi.

Ɓangaren Baba Mudi kuwa baya sakewa yaran fuska ko kaɗan ga duka, abu kaɗan ya ishi ya hau masifa yana jibgar yaro, dukan kuwa bana wasa ba irin wanda zai lahantasu yake masu.


Daga baya da ƙarfinsa ya fara ƙarewa shi ne yake saka ɗan'uwansa Baba ɗanlami yana jibgarsu da zaran sun yi laifi.

Wannan shi ne ya yi silar ƙara fanɗarewar yaran, duk da har yanzu suna tsoronsa......

BABI NA SHA BIYU

"Zubairu me kake shirin aikatawa ne?" Ta faɗa muryarta na rawa.

Saurin sauke yarinyar ya yi daga cinyarsa ya miƙe yana 'yan kame-kame.

"Me kika gani ne? Kuka fa na tarar tana yi shi ne nake rarrashinta" ya faɗa.

"Ka dai ji tsoron Allah, ka sani duk abun da kake aikatawa Allah na ganinka domin Ubangiji baya barci balle gyangyaɗi." Ta faɗa yayin da take binsa da kallon tuhuma.

Ɗaga kafaɗarsa ya yi irin ko ajikinsa ɗin nan ya zo zai wuce ta yana Faɗar "Dama wani kyakkyawan albishir na zo gaya miki amma kin ɓata rawarki da tsalle, tunda ki ke zargina, ni na yi gaba." 

Har ta buɗe baki da nufin ta dakatar da shi, sai dai kafin ta kai ga motsa harshenta ya fice daga gidan.

Tana ganin haka kawai sai ta ƙarasa cikin ɗakin inda ta tarar da Salma tana sauke ajiyar zuciya alamar ta sha kuka, fuskar nan duk ta yi jirwayen hawaye.

Kallon Salma ta yi ta ce "Ke kuma menene? Kin san Allah Salma idan baki daina koke-koken munafurcin nan da kika tsira kwanan nan ba ni da ke ne. Wannan da 'yar kishiya ce ke ai sai ki saka a zargi ko ina zaluntarki ne."

Shiru yarinyar ta yi bata ce komai ba, sai ci gaba da sauke ajiyar zuciya da take.

Fizgo hannun yarinyar ta yi da ɗan ƙarfi "Ni don Allah taso na miki wanka duk da dai shekaranjiya na miki wanka, amma ko don tsoron masifar fitinannen mahaifinki dole na kuma miki wani yanzu."

Tsakar gidan ta fita da ita ta mata wanka tana tsaka da shirya yarinyar ne ta tuno da bikin ƙanwar ƙawarta da ta gayyaceta ga shi kuwa ta manta bata sanar da Habibu ba, amma ta kudurce a ranta sai ta je, in ya so in ya dawo gida sai ta gaya masa ta fita.

Cikin gaggawa ta ci gaba da gudanar da aikinta, yau kam sai da ta share ko ina tsaf, ta yi lafiyayyen girki ta saka a kula ta ajiye masa a falo, wai ko da zai dawo ya tarar bata nan.

Ɗibar abincin ta yi ita ma ta ci sannan ta sanyawa Salma nata tana ci, a uzurce ta shige banɗaki ta yo wanka mai kyau, wanda marabin  ta da yin kyakkyawan wanka tun bikin Basira da yake shi ne biki na ƙarshe da ta fita sai kuma yau da ta ke shirin fita. Sauran ranakun da take gida kam ko ta yi wankan asarar sabulu da ruwa ne kawai, don jiƙa datti kawai take.

Bayan ta fito ta buɗe lokar kayanta, ta zaɓo na can ƙasa.
Wani lace ne dark purple mai masifar kyau, da ganinsa kasan zai yi tsada ko da ba sosai ba.

Zaunawa ta yi ta tsantsara kwalliya irin wacce take yi Lokacin tana budurwa, ta saka lace ɗin nan sannan ta kashe ɗauri.
Abu ga farar fata sai ta fito cas abunta kamar ka sace ta ka gudu.
Wanda bai mata farin sani ba idan ya ganta a ranar zai iya rantse cewa ba Biba ƙazamar da ya sani ba ce.

Mayafinta ta yafa sannan ta saka turare sama-sama, ta fito tare da kulle ƙofar ɗakin.

Hannun Salma ta ja suka wuce bayan ta kulle gidan da maƙulli.

Salma ta kalle ta cikin alamar mamaki ta ce "Mama ina zamu? na ga yau kin yi kwalliya."

Murmushi ta jefi yarinyar da shi ta ce gurin biki za ni Salma.

Da walwala a fuskar yarinyar ta ce "Kin yi kyau Mama, kin wanku fa."

Daɗi ta ji sosai a ranta, sai murmushi ta ke zabgawa.

Salma na ganin sun shiga layin gidan yaya Hanne ta ce "Mama ba kin ce biki zamu ba?"

"Biki dai za ni Salma, zan kai ki gun yaya Hanne ki jira ni, zan taho miki da kayan biki kin ji?." Ta faɗa da sigar rarrashi.

Yarinyar ta so ta saka rigima, sai dai ta san wannan ba mafita ba ce, domin a maimakon Maman ta ji tausayinta ta tafi da ita, zama ta iya dukanta. Hakan yasa ta yi shiru har suka isa gidan Yayar.

"A'ah! Ƙanwata an sha ado sai ina haka?" Yaya Hanne ta faɗa da mamaki a fuskarta.

Dariyar jin daɗi Biba ta yi ta ce "kai Yayata! Banda zolaya fa. Wallahi bikin ƙanwar Hadiza ƙawata za ni a unguwar Dagarma.


A nan yayar ta mata fatan dawowa Lafiya sa'annan ta fice daga gidan.

Tun kafin ta ƙarasa titi magulmatan unguwa ke binta da kallo suna zunɗenta a zuciya har ta zo titi.

Tana tsaye tana jiran Napep sai ga Mamuda s/m ya zo wucewa. Duk da cewa duk waɗanda suka ganta sun yi mamaki kuma sun yi gulmarta a ransu, amma ba wanda ya tamka sai Mamuda, ko da yake shi ba ya gani ya ƙyale.

Yana zuwa dai-dai ita ya washe haƙora "A'ah! Wa nake gani haka kamar Bibalo?" Ɗan murmushi ta yi ta ce "eh ni ce ina wuni?"

"Lafiya qlau, za'a fita kenan? To Allah ya sa dai da sanen gola za a jefa ƙwallo raga."

Duk da cewa watarana Bibar Sakara ce, amma fa yau sarai ta gane me yake nufi don haka ta yi ɗan guntun murmushi ta ce "Ah! wannan ai ba abun damuwa ba ne, ka kula da akuyoyin da ke gabanka na lura da sun fara ƙosawa....." Iya haka ta gaya masa tare da tare Napep ta shige abunta nan ta bar shi tsaye yana ta tunani 'to ina kalamanta suka dosa?' can kuma sai ya tuna da yana da ƴaƴa mata ba mamaki su take zagi a fakaice. Sosai ya ji ciwo a ransa sai dai baya da wani abu da zai iya aiwatarwa akan hakan.

Ita kuwa Biba tana cikin Napep sai zance take ita kaɗai "Munafukin banza da wofi, wato yana nufin Allah ya sa da sanen Mijina na fito, ko da yake bai kamata na damu ba tunda na mayar da dai-dai abun da aka gaya mun."

Mai Napep ɗin ya na jin ta sai dai bai ce komai ba girgiza kai kawai ya yi yana mamakin halin wasu matan, 'lallai wannan zamani abin tsoro ne ya faɗa a ransa.'

WACECE BIBA?

ASALINTA 
Habiba 'ya ce ga Alhaji Sule Ya'u mazaunin unguwar Saminaka a jihar ta MAMBIYA, yana da rufin asirinsa daidai gwargwado, matansa biyu Jimmala da Zaliha. ƴaƴansa goma.
Jimmala ita ce uwar gida tana da yaya biyar, Hannatu ce babbar 'yarta sai Habiba sannan Zainab, sai Haidar sannan Auta Sa'adiya. Yayında Zaliha ita ma take da yaya biyar, Uku maza biyu mata.

Rayuwar gidansa abun burgewa ce akwai haɗin kai sosai a tsakanin matan matsalar ɗaya ce Zaliha ƙazama ce ta ƙarshe ita ma ɗakinta ba ya shiguwa saboda shirgi da tarkace, Jimmala ita ce ke jajircewa da iya ƙarfinta da na yaranta su gyara gidan.

Bayan Hanne ta yi aure sai nauyin ya dawo kan Inna Jimmala da 'yarta Zainab domin dama can Biba bata son karya jikinta ko kaɗan tun Innar tata na sababi kamar zata aro baki, har ta gaji ta daina.

Bayan auren Hanne da shekara ɗaya ta haihu ta zo gida zaman jego, lokacin da zata koma ne aka bata ƙanwarta Biba da a lokacin ta ke da shekaru 13 don ta taya ta reno. Tun daga lokacin riƙon Biba ya koma hannun Hanne da mijinta Aminu su ne komai nata. Baba ya so ta dawo gida kamar me, sai dai ba zai iya watsa ƙasa a idon surukinsa da yake matuƙar ganin darajarsa ba. Ba yanda za'ayi ya iya saka hannu ya ture ƙoƙon barar da sirikin nasa ya miƙo masa, hakan ya saka akan tilas ya yarda ya ba shi Biba ta koma zama gurinsu a unguwar Garwa har zuwa lokacin da ta yi aure.

Aurenta da Habibu aure ne na soyayya da ƙaunar juna, lokacin da take kan ganiyar ƙuruciyarta 'yar gayu ce ta ƙarshe, ƙwararriya ce a gurin iya tsara ado, da yake Aminu yana kula da ita sosai kamar ƙanwarsa ta jini.

Tun lokacin da Habibu ya ƙyalla ido ya ga Biba a unguwarsu kuma a gidan ɗan uwansa, tun lokacin ƙaunarta ta ɗarsu a ransa sannan ya ɗaurawa gidan Yaya Aminu aure.
Tun yana ɓoyewa har ya kasa jurewa ya samu yaya Hanne da zancen ta yi murna sosai da hakan, domin ta yaba da hankalin Habibu kuma ta san ko su waye iyayensa don haka ta shaidawa mijinta shi ma ya yi farinciki da hakan. Hankalinsa zai fi kwanciya idan amanarsa ta kasance a hannun ɗan'uwansa da yake matuƙar ƙauna. Sai dai da yake lokacin suna yi mata kallon ƙaramar yarinya hakan ya saka suka ba shi shawarar ya bari ta ƙara girma zuwa lokacin shi ma ya kimtsa.

Hakan ya saka ya yi shiru har bayan wasu shekaru. Lokacin da maganar ta yi ƙwari suka kaita gaban iyaye, kasancewar yaran sun haɗa kansu. Cike da farinciki aka ɗaura auranta da Habibu a ranar wata Asabar, ranar ta yi daidai da ranar da ta cika shekaru goma sha tara a rayuwa.

Bayan auren amarya ta tare a gidanta da ke bayan layin gidan yaya Hannen.

Soyayya suke Shimfiɗawa cike da kwanciyar hankali, kullum gidan a tsaftace gwanin burgewa.

Bayan watanni goma da auren Biba ta santalo 'yarta kyakkyawa wacce ta so ma ta fi ta kyau, ranar suna yarinyar ta ci sunan Salma.

A gidan yaya Hannen ta yi zaman jego bayan wasu watanni ta koma ɗakinta. To daga lokacin ne ƙananan matsaloli da rigingimu suka fara ɓullowa a gidan. Hakan ta faru ne silar wasu halaye da Biba ta tsiro da su wanda da bata da su, halayen kuma su ne ƙazanta ƙananan maganganu da tsegumi, a lokacin ne kuma ta fara tara matasa a gidan.

Sannu a hankali ƙananan matsalolin nan suka fara rikiɗa suka zama manya har ya haifar da saki a tsakaninsu. Da ta koma gida Abbanta ya hana mata zama, ga shi ta kasa kusantar ƙofar gidan yaya Aminu da sunan zama tunda ta sani sarai Habibu ƙaninsa ne ɗan wa da ƙani suke kuma suna matuƙar ji da junansu. Ina! Ai ko da wasa ma ba zata iya gwada aikata hakan ba, abun da kunya. Dalili kenan da yasa ta jure zama a gidansu duk da horon da Abbanta ya yi mata ta hanyar jibga mata duka aikin gidan gaba ɗaya.

Bayan wani ɗan lokaci aka masu sulhu ta koma gidan mijinta, tun daga lokacin take taka-tsan-tsan da duk wani abu da zai sosawa mijin rai, ƙazantar ce dai taka sa dainawa har zuwa wannan lokacin.

Ko da yake mijinta kullum idan ya fita kasuwa tun safe baya dawowa sai wuraren goma na dare, in ya yi sauri ne yake dawowa tara. Wannan abun ya taka muhimmiyar rawa gurin ƙara lalacewarta da yin duk abinda ta ga dama a cikin yini, sai lokacin dawowarsa ya gabato take nutsuwa.

Su Sagira da Hanifa sun kasance ƙawayenta tun lokacin da ta dawo unguwar da zama dalilin da ya sanya kenan har bayan aurenta ta kasa rabuwa da su. Kasancewar gidanta a cikin unguwa ya sanya suka maida gidan dabdalarsu, ko hira zasu yi da samarinsu cikin gidan suke zuwa. Idan sun samu alkhairi sai su sammata, girke-girke suke kala-kala idan sun yi rarar kuɗin samari duk a gidan...

Yawon biki kuwa ko sa'adatu jikar madoubee ba zata nunawa Biba ba.......

BABI NA SHA UKU

"Tsautsayi ko? Ai kuwa yau za ki ga tsautsayi tunda ke Allah ya yi ki mai kunnen ƙashi ce." Ya faɗa yana huci, ga dukkan alama ransa ya kai ƙololuwar ɓaci.

Durƙusawa ta yi a gabansa tana ƙara roƙarsa "Ka dubi girman Allah Malam ka yi haƙuri wallahi tsautsayi ne ba kai na je duka ba."

"Oh! Ita wacce kika je dukan jakar gidanku ce kenan? Na rasa dalilin da ya sa bakya son zaman lafiya Rakiya, ke kenan kullum cikin masifa tsakanin abokan zamanki? To yau fa na gaji wallahi." Ya kuma faɗa cikin raɗaɗin ciwo tare da ficewa daga gidan, ya nufi kyamis ma fi kusa da su, domin a saka masa maganin da zai tsayar da zubar jinin.

Fitarsa ke da wuya gidan ya kacame, masu dariya na yi masu ƙananun maganganu na yi.

Mama Rakiya bata ce musu kanzil ba duk da tasan da ita suke, amma a yanzu jikinta baya da ƙwarin da zata iya wani kataɓus saboda yanayin zullumi da take ciki ta san halin Malam Audu sarai, ƙaramin aikinsa ne ya furta kalmar saki.

Tunawa ta yi da lokacin baya da suka taɓa samun wata matsala da shi a lokacin ta haifi Amir kenan ko suna ba a yi ba, tana zaune a ɗakinta tare da Hajjo( yayar mahaifinta da ta zo taya ta aikin jego) ya shigo gidan faram-faram ba ko sallama tun daga ƙofar gida yake zage-zage kamar jikan maguzawa.
Ko da yake yan magana sun ce hali zanen dutse, hakan yasa bata wani damu ba, domin inda sabo ya ci a ce duk macen dake gidan ta saba da wannan halin nasa. Domin kuwa duk abun ya motsa masa to ba shakka sai ya yi.
Yana shigowa ɗakin ya kalle ta a wulaƙance "Rakiya in dai nan ba gidan tsohonki ba ne, ina son yanzu ki bar nan bana son sake ganinki, yaron ma ki ɗauka na bar miki halak malak ki zama uwa da ubansa amma ba zan lamunci wannan iskancin naki ba." Kallonsa ta yi mamaki shimfiɗe a fuskarta 'Lallai lamarinsa azumin ne, ai dai ko wani laifin na yi ya ci ace ya raga mun ko don ganin idon baiwar Allahn nan.' ta faɗa a ranta. 

Sai dai shi bai damu da hakan ba ya ƙeƙashe ido ya ta tsula ruwan masifa da rashin mutunci, a haka ya fatattake su da sabon jariri suka tattare suka bar masa gidan.

"Su Rakiya hanta ta kaɗa ana tsoron a karɓi jan kati." Inna Halima ta faɗa tare da bushewa da dariya.

Wannan maganar tata ce ta tsinke zaren tunanin Rakiya, Bata tsaya tunanin me zai je ya dawo ba, ta shammaci Halima ta kwaɗa mata lafiyayyen mari.

Dama tana da cikinta, ga shi kuma ta ƙara mata wani haushin shi ya sa ba ta tsaya nazarin komai ba ta aiwatar da tunanin da ya zo kanta.

Ashe fa wannan ɗanyen aikin da ta aikata zai janyo mata nadama bata sani ba.

Ita ma Inna Haliman da yake ba haƙuri ne da ita ba sai ta yi kan Rakiya suna ta zage-zage da cin zarafin juna har ta kai su ga dambacewa. Ana tsaka da haka ne kuma Malam Audu ya kutso cikin gidan, dawowarsa kenan daga kyamis ya nufo gida da nufin kwanciya ya ɗan sarara ko ya samu salama sai dai rikicin da ya tarar ana yi yanzu ya dama na ɗazu ya shanye.

Dalili kenan da ya saka ya kasa jurewa, Allah ya gani ba zai iya ɗaukar wannan iskancin ba. 
"Ya ishe ku haka!" Ya daka ma su tsawa a maimakon sallama.

Dukkan wanda ke gidan sai da ya razana da jin wannan firgitacciyar tsawa.
A harzuƙe ya ƙaraso inda suke tsaye suna muzurai ya ce "Iskancin nan naku ya ishe ni haka, ku kenan kullum dambe? Kun mayar mun da gida kamar filin wresttling to ba zan iya ba wallahi na gaji da fitinarku.

Rakiya ki je na sake ki saki ɗaya, ke kuma....." Ya mai da dubansa ga Halima da ta dafe kirji da duka hannu biyu tana jiran nata sakamako. Ya ce "Ki je gida sai na neme ki tunda ke kam kin yada zuciyarki kare ya ɗauka, sakinki ba shi da amfani domin har na gaji da kirgen sakin da na miki amma saboda rashin zuciya har yanzu kina zaune tare da ni."

Nan fa sauran mata biyun suka fara ƙumshe dariya, ba damar su fitar da ita a sarari yanzu abun ya shafe su, hakan ne ma ya saka kowaccensu ta sulale zuwa ɗakinta.

Yana gama bada umurnin ya shige ɗakin Lantai ya kwanta.

Ita kuwa Mama Rakiya da baƙar zuciya ko mintuna biyar bata ƙara ba a gidan ta fice zuwa gidansu, yayin da Inna Halima ta yi biris da umurninsa ta share ɗakinta ta yi zamanta. Dama shi da ita kar ta san kar ne.

Can zuwa ƙarfe 1:50 ya farka daga barci mai daɗin da ya sure shi. Ya nufo waje domin ya yi arwalla kasancewar kiran sallar azahar da limamin unguwarsu ya rangaɗa ne ya tashe shi.

Har ya ɗauki buta zai shige banɗaki ya hango Halima kwance a tsakar ɗakinta, mamaki ne ya turniƙe shi. A ransa ya ce 'Anyah! Wannan kanta ɗaya kuwa? Wato ba ta je gidan ba? Ko da yake zata aikata, idan ban manta ba na sake ta ya kai sau goma amma duk a banza domin ba inda take zuwa ta mayar mun da gida tamkar na tsohonta.'

Saurin shigewa banɗaki ya yi, bayan ya fito ne ya nufi ɗakinta domin ayi ta ta ƙare, duk da ya san cewa abinda zai yi shi ake cewa ihu bayan hari.

Cikin haɗe fuska ya shiga ɗakin yana faɗar "Ke Halima wane irin kunnen ƙashi ne dake wai? Ba ki ji me na ce ba ne, ko ba ki ga yar'uwarki ta aiwatar da umurnina ba ne?"

Yar dariya ta yi sannan ta ce "Ayyah! Yi hakuri ai ban ankara ba ne, ko da yake ma ita nata saki ne dole ta tafi, ni kuma sakin har ya zame mini jiki, shi ya sa baya ɗaga mun hankali, zama kuma daram domin a yanzu zaman yayana nake ba naka ba, na sha gaya maka wannan."

Ba ƙaramin hassali shi ta yi ba saboda haka ya afko mata kamar hadarin da ya haɗu lokaci ɗaya yake neman barƙewa da ruwa........

BABI NA SHA HUƊU


Da wannan tunanin Fa'ee ta rarumo wani guntun ice wanda ake kira bakin wuta, ta yi kan Atika. 
Sai da ta ware iya ƙarfinta ta laftawa Atikar shi a gadon baya.
Sai dai da alama matar bata ma san tana yi ba don ji ta yi tamkar susa ce Fa'een ta mata.

Lura da hakan ya ƙara tunzura budurwar ta juya baya da sauri tana waige-waige, can idonta ya yi tozali da wani madai-daicin dutse.

Cikin azama ta nufi gun tare da sanya duka ƙarfinta ta tallabi dutsen ta nufi gurin da Atika ke zaune kan ruwan cikin Mamanta.

Ba tare da tunanin komai ba, ta ɗaga shi tare da kwabɗawa Atika shi a tsakar ka da iya ƙarfinta.

"Ah wayyo! Wayyo Allah!" Atika ta saki wata irin razananniyar ƙara.
A gigice ta saki wuyan Maman Fa'ee da take damƙe da shi ta saka hannun akai ta shafa.

A razane ta dawo da hannun saitin fuskarta tana kallon jinin da ta shafo daga kanta, lokaci ɗaya kuma tana jin raɗaɗin raunin dake kan nata.
Lokaci ɗaya ta dakatar da mamakin da take, ta gayyato mummunan ƙuduri zuwa zuciyarta.

Cikin baƙin nufi ta nufi Fa'ee ta janyo ta ta haɗa su guri ɗaya da Mamanta da ta yi nasarar miƙewa daƙyar, ta gwara kansu guri ɗaya.

Dukkanninsu suka saka ƙara a tare, a dai-dai lokacin da ita ma Atikan jiri ya fara ɗibarta, kasancewar sosai kanta ya fashe sai ambaliyar jini yake.

Bata da zabin da ya wuce ta ta sake su, tare da komawa gefe ta faɗi zaune rikicaa.

Ganin hakan ya saka a rikice tsamurarren mijinta ya je ya tallafo ta suka nufi waje.

Sauƙinta ma gidan nasu kusa da titi ne sosai, duk da sun shiga lungu, hakan yasa ba su sha wahala ba gurin samun Napep.
A nan suka nufi asibiti mafi kusa.

"Allah ya miki albarka Fa'ee! Duk da dai ban so kin saka kanki a wannan rigimar ba." Maman Fa'ee ta faɗa tana kallon 'yar tata.

Murmushin ƙarfin hali Fa'ee ta yi ta ce "kada ki damu Mamana, ni ai bana tsoron rigima komai girmanta. Ba ma yanda za'ayi na zuba ido ina kallo a cutar mun dake."

Ta ji daɗin kalaman 'yar tata sosai don haka ta kuma saka mata albarka tare da janta suka wuce ɗaki don su huce gajiyar da Atika ta tara masu.

Sai a lokacin ne kuma 'yan kallon faɗan suka watse, kowa ya ci gaba da sabgar gabansa. Shamsiyya da Sakina da ta shigo gidan ɗazu don siyen Abinci da Matar Garbe Kanuri ke siyarwa, ta tarar ana rigimar ta tsaya kallo suka ci gaba da tofa albarkacin bakinsu.

Shamsiyya ta kalli Sakina ta ce "Uhmm! Ke ai mu a gidan nan muna shan kallo, kuma mun tara kalolin mutane harda bara gurbi. Ko da yake renon marasa tarbiyya ai ba za a tsammaci ya yi ladabi ba balle kuma biyayya ga na gaba."

"Hmm! Ke dai bari Shamsiyya na so ace nan gidan nake, da kullum zan samu sababbin rahoto a bati ba sai na nemo ba. Allah ya shirya inda rabon shiryuwar, amma kam Allah ya wadaran reno irin wannan." Ta faɗa cikin yanayi na taya ƙawarta neman rigima.

Duk abubuwan da suke faɗa a kan kunnen Fa'ee, domin a saitin ƙofarsu Fa'een suke zaune.

Sai dai a karon farko ta yi masu damo kamar bata ji ba.


Shamsiyya da neman rigima da ta ga haƙarta bata cimma ruwa ba, sai ta sake jarrabawa a karo na biyu.

Riƙe haɓa ta yi ta ce "To! Wannan addu'ar taki sai dai ace ameen kawai, amma abun da kamar wuya wai gurguwa da auren nesa. Su O'O an yi asarar hali wallahi."

Dariya Sakina ta saka, itama Shamsiyyan ta taya ta sai ƙyaƙyatawa suke.

Nan fa Fa'ee ta cika fam, miƙewa ta yi da nufin ta je ta kacalcala mutuncinsu. Sai mamanta ta dakatar da ita ta hanyar riƙe hannunta ta girgiza mata kai alamun A'a.

Sai dai ta riga ta zo iya wuya ta yanda ba ta jin akwai wani abu da zai iya dakatar da ita. Don haka ta fisge hannun daga riƙon da Maman Tata ta mata ta yi kansu gadan-gadan.

"Ku marasa mutunci! Har kun isa ku zauna a ƙofar fadata kuma ku zage ni? Kuna tunanin zan ƙyale ku ne?" Ta faɗa cikin ɗaga murya.

Basu ce mata ƙala ba sai kallonta da suka yi tare da bushewa da dariya.

Kukan kura ta yi tayo cikinsu, ta kuwa yi sa'ar damkar wuyan Sakina ta miƙar da ita tare da shaƙe ta sosai. Cikin zafin rai take jujjuya idanunta da suka ƙara girma ta ce "Ke kuma jikar ɗan ubayyu me ya sanyo bakinki a cikin sabgar gidanmu? Me ma kika ce? Ki ka ce Allah ya wadaran reno irin wannan ko?"

Gyara tsayuwarta ta yi ta ƙara da cewa "Ba gwanda irin wannan renon ba da irin renon da kika samu? Munafunci da zugudidi duk ya ƙare a danginku, kifaye kawai masu cinye junansu."

Tuni idon Sakina ya raina fata don ba ta da ƙarfi sai kaifin baki, ga ta siririya kamar iska zai ɗauke ta. Sai wuƙi-wuƙi take da ido ta rasa mai cetonta.

Shamsiyya ce ta miƙe ta yo kan Fa'een da nufin tarewa ƙawarta faɗan, nan fa Fa'ee ta fara fella mata lafiyayyen mari da ɗaya hannunta kafin ta juyo ta ɗauke Sakina da kyakkyawan Mari sannan ta ingiza ta baya ta na faɗar "Ke idan na ce zan yi faɗa da ke ma ba abunda zan tsinta don namanki ya mun kaɗan, me zan tsinta a wannan ƙashi, fice mana daga gida."
Ta karashe zancen da bada umurni.

Cikin hanzari Sakina ta bar gidan ganin zata sha wuya a karon banza da wofi.

A nan ne kuma faɗan ya koma tsakanin Shamsiyya da Fa'ee dama ko waccensu jiraye take da ɗayar, mussamman Shamsiyya da ta kasa manta abunda Fa'een ta mata a jiya.

Sun ɗauki mintuna suna rigimar ba wanda ya tamka su, can sai ga Jilde bafulatana ta shigo gidan da sallamarta.

Ganin abunda yake faruwa ya sa ta nufi gun tana faɗar "Assha! Assha!! Kai don Allah mi nene haka kuna yi? Don Allah ku yi hakuri bai kamata kuna faɗa da zuna haka ba."

Jin hakan ya saka Fa'ee da tsaurin ido ya mata yawa ta juyo a hasale ta ce "Ke don Allah Malama matsa daga nan! Dube ki, wai kin zo sulhu, ina ma ruwanki da mu ne? Dama Fulanin dajin nan idan kuka shigo birni kun fi kowa fi'ili."

Sum-sum Jilde ta ja ƙafafunta da suka yi sanyi ta wuce ɗakinta tana matsar ƙwalla, duk da cewa kowa yasan Fulani da zuciya, amma ita Jilde bata son rigima ko kaɗan. Sai dai idan aka yi akasin baƙanta mata har ta yi zuciya to akwai matsala. To yau kan Fa'ee ta yi matuƙar ɓata mata rai tunda har ta yi ƙwalla.


Da misalin ƙarfe 6pm Fa'ee na zaune kan kujera a ƙofar ɗakinsu tana cin tuwo da miyar kuka ta jiyo jiniyar motar 'yansanda a waje.

Mamaki ne ya cika ta can ƙasa-kasa ta ce "yansanda kuma a layin nan? To me suka zo yi? Bari in yi sauri in ƙarasa don kada kallo ya bar ni ta sha."

Da sauri-sauri ta ci gaba da cin tuwon. Ga mamakinta sai ta ji kamar jiniyar a ƙofar gidansu ake.

Kafin ta kai lomar ƙarshe sai ga 'yansanda Uku sun shigo gidan biyu mata ɗayan namiji, da alama shi ne Ogansu.

"Wacece Fa'iza a gidan nan?"
Ogan Ya tambaya cikin murtuƙe fuska.

Nan take tsoro ya ziyarci Fa'ee ƙirjinta sai bugawa ya ke. Kafin ta buɗi baki ta ce wani abu ya daka tsawa a karo na biyu yana maimaita tambayarsa.

Shamsiyya da ta fito banɗaki yanzu ta nuna Fa'ee da yatsa ta ce "Gata can."

Nan suka nufi gunta ita kuma ta soma ja da baya, tamkar mara gaskiya tana kiran Mamanta. Ankwa suka saka mata a hannu tare da ingiza ƙeyarta zuwa waje.

Mamanta sai ihu ta ke tana faɗar "Ku sake mun 'yata? Me ta muku ina za ku kaita.?"


To fah! Jama'a Fa'ee a hannun kwalawa ko ya zata kaya? 

Laifin me ta yi aka kamata?

Ya labarin Atika da mijinta anyah zasu haƙura da wannan aika-aikar da Fa'ee ta masu?


Ku dai ku ci gaba da biyo alƙamin Ummu inteesar don jin ya zata kaya.

15 July 2021



*MARUBUCIYAR: SOYAYYAR MEERAH*
*YAR GANTALI*
*RIKICIN MASOYA*
*A SANADIN KAMA*
*RASHIN GATA (GAJEREN LABARI*
*HALITTAR ALLAH CE*



Ku biya biya kuɗinku ta wannan account ɗin 
Account name: Ruƙayya Ibrahim lawal
Account number: 0431343346
Gt bank

Ko kuma ku turo katin waya (Mtn) wannan number:08109634202
Sai kuma ka yi screenshot ka tura shaidar biya ta wannan number: 08109634202.

Ga mutanenmu na Niger masu buƙatar saye zaku biya 400F ta wannan number :+2250748153903 ku kuma tura shaidar biya ta jikin wannan number +2250748153903



Ko da kuɗinka....
..
























Ummu inteesar ce
    








*WATA UNGUWA*
*(Labarin game da wata hargitsattsiyar unguwa mai cike da abubuwan al'ajabi)*

*ALƘALAMIN RUƘAYYA IBRAHIM LAWAL (UMMU INTEESAR)*


*AREWA WRITERS ASSOCIATION*

*BISMILLAHIR RAHMANIR RAHIM*




22 JULY 2021

LAST FREE PAGE 15

BABI NA SHA BIYAR


Ganin Mahee bata da niyyar ko motsawa domin ta yi nisa sosai a cikin barcinta, hakan yasa bisa ga tilas Umman ta haƙura da tayar da itan ta koma ɗakinta ta zauna tana mamakin wannan barci haka. A ranta ta ce "Inta ta shi ai sai ta rama sallolin da bata yi ba, amma wannan barci..."

Maheerah kuwa bata farka ba sai wajajen 12:30 na dare. Da salati a bakinta ta buɗe idonta a hankali tana ƙarewa ɗakin kallo.

Jim ta yi na ɗan lokaci tana tuna abunda ya faru a yammacin ranar, da ƙarfi ta runtse idonta, wasu hawaye masu zafi suka sirnano mata.
"Astaqfurrullah! Astaqfurrullah!! Astaqfurrullahil azim!!" Abun da take ta maimaitawa kenan kafin ta buɗe idonta tana jin wani irin kunci da ya mamaye zuciyarta.

"Ka cutar da ni Ja'afar! Na ɗauke ka a matsayin masoyi nagari, ina yi maka kallon nagartaccen mutum ashe ban sani ba kura ce da fatar Akuya, ka zamo tamkar hankaka gabanka fari bayanka baƙi." Ta furta a hankali tana sauke ajiyar zuciya.

Wayarta ta janyo da nufin ta duba lokaci.
"Kai! Ashe haka lokaci ya ja ko sallar Magriba ban yi ba?" Ta furta da yanayin mamaki haɗe da takaicin halin da ta tsinci kanta a ciki.

Har zata ajiye wayar ta lura da misscalls ɗin dake gaban wayarta, cire key ɗin ƙaramar wayar ta yi tare da dubawa.

"Mtsww!" Ta ja wani dogon tsaki.
"Allah ya fika macuci kawai." Ta furta domin ganin kiran Ja'afar ne ta rasa.

Ajiye wayar ta yi sannan ta yunƙura daƙyar ta miƙe zuciyarta na mata zafi. Sai dai har zuwa lokacin jikinta baya da ƙwari ko kaɗan duk da cewa mayen ya sake ta.
A haka ta samu ta rama sallolinta sannan ta kuma kwanciya duk da idonta ya bushe ƙyam bako alamar barci.

Daren a haka ta kwana har gari ya waye bata rumtsa ba sai saƙe-saƙe  take a ranta.

Ta yankewa kanta hukuncin cewa ba zata sake ɗaga wayar Ja'afar ba, haka duk abinda zai sake kusanta ta da shi ba zata yi ba.
Ko da yake har yanzu ba wai zuciyarta ta haƙura da Ja'afar ɗin ba ne. Kawai tana so ne ya fuskanci girman kuskuren da ya aikata, sa'annan ita yar gidan Malamai masu daraja ce.



ASALINTA

MAHEERAH 'ya ce ga Malam Isah Saminu Kaita, Malam Isah haifaffen ƙauyen Kaita ne a cikin jihar Samburi dake ƙasar ta su.
Mahaifinsa ya kasance shararren Malami ne a ƙauyen nasu, su biyu ne kacal a gurin mahaifinsu daga shi sai ƙaninsa Sa'adu, sun ta so a ƙarƙashin kulawar malamin addini saboda haka suka kasance masu tarbiyya da ilimi sosai, da suka fara tasawa sai suka fara taya mahaifinsu aikin nasa na karantarwa a makarantarsa dake ƙofar gidan nasu. Kwanci tashi har su ma suka zama manyan Malamai da har suka so su zarta Mahaifin nasu.

Watarana kawai sai suka wayi gari da gawar Mahaifin nasu.  Mutuwar ta taɓa su sosai, bayan rasuwar mahaifin wani sirri ya bayyana a gare su cewa 'yan uwansa Malamai ne suka jefe shi saboda suna hassadar ɗaukakar da ya samu. 
A lokacin sun ƙaryata wannan maganar a zahiri domin cewa suka yi "Ba wanda zai mutu sai in har kwanansa sun ƙare dama, kuma Allah ya faɗa a cikin alƙur'ani 'Kullu nafsin za'ikatul maut.'" don haka suka rufe wannan babin.

Sai dai wani abunda jama'ar garin da Malam Sa'adu ba su sani ba, wannan maganar ta tasirantu sosai a cikin zuciyar Malam Isah har ta ɗarsa masa tsoro. Dalilin kenan da ya sanya ya gayawa ɗan uwansa cewa shi zai matsa zuwa gari na gaba domin ya ci gaba da ba da karatu, sa'annan ya ƙaro ilimin zaman rayuwa domin shi ilimi kogi ne. Dama 'yan magana sunce zama guri ɗaya tsautsayi ne,  kuma ma ace kullum mutum yana zaune guri ɗaya tamkar kifin gwangwani? 

Ba don Malam Sa'adu ya so ba a haka ya haƙura ya na ji ya na gani yayansa ya ɗauke matarsa da ɗansa suka bar gari.

Shi kanshi Malam Isah bai san inda ya nufa ba, kawai dai ya yanke idan ya je tasha duk sunan garin da ya fara ji can zai nufa.

Garin MAMBIYA ya fara cin karo da sunansa, hakan yasa ya nufi can kamar yanda suka yi alƙawari da zuciyarsa.

Bayan saukarsa garin sai ya nemi gidan haya a wata unguwa mai suna Bashal a nan ya fara zama shi da matarsa da ɗansa ɗan shekaru 8. 

Ganin zama a haka baya yi ya saka ya fara taɓa kasuwanci da 'yan kuɗin da yayo guzurinsu daga ƙauyensu.

Bayan shekaru biyu ya koma ƙauye ya tattare sauran kadarorin da suka rage masa ya siyar ya haɗo kuɗin ya dawo MAMBIYA ya siyi gida a unguwar Garwa.

Lokacin Matarsa A'isha da yake kira Indo tana da ciki wata Takwas, suka tattare suka koma Unguwar ta Garwa.

Bayan wata ɗaya da tarewa Matarsa ta Haifi 'yarta mace santaleliya, duk da cewa duk kamannin Mahaifinsu suke ɗebowa amma jinjirar har ta so ta zarta shi a kyau.

Ranar suna yarinya ta ci sunan Maheerah 'yan'uwan Umma da Baba duk sun zo daga ƙauye. Bayan gama shagalin suna da kwana biyu suka koma gida.

A taƙaice dai haka Malam Isah da Indo suka ci gaba da renon yaransu (Sadiƙu da Maheerah) cikin kulawa da tarbiyya har zuwa lokacin da suka zama matasa.

Malam Isah da ya ga ba zai iya haƙura da harkar karantarwar ba duk da a yanzu tsoro take ba shi, sai ya je gurin wani Malami mai makarantar Allo a unguwar ya shaida mishi buƙatarsa.

Ba musu Malam Hadi ya Amince da wannan buƙatar, da yake duk harkar cuɗe ni in cuɗeka ce, washe garin ranar Malam Isah ya fita da dare lokacin da Malam Hadin ke yiwa magidanta karatu. A ranar tare suka bada karatun.

Malam Hadi ya sha mamakin ganin irin baiwar Malam Isah ta karatu da fasahar shi ta iya sarrafa harshe, har ya zarta shi a komai, dalili kenan da ya saka har ya ba shi shawarar ya kafa tashi makarantar. 
Buɗar bakin Malam Isah sai cewa ya yi "A'a Malam Hadi ruwan da ya dake ka fa shi ne ruwa, ban ga dalilin da zai saka in kuma faɗawa tarko ina ji ina gani ba. Ka dai bari in taya ka kawai, duk ladar ɗaya ce ai."

Yanzu haka a can makarantar yake ci gaba da karantarwa. Ɓangaren iyalinsa kuwa alhamdulillah, ilimi na addini suna da shi dai-dai gwargwado, Bokon ma da ya tarar ana yi a birnin bai yi ƙasa a gwuiwa ba ya saka yaransa. Yanzu haka Sadiƙu yana Jami'a, shekarunsa 28 a rayuwa. Sai Maheerah da take Ss3 shekarunta 18.

*Back to story*

Wasa-wasa sai da aka shafe kusan sati Ja'afar yana kiran Mahee a waya bata ɗauka, ga shi ya riga ya yiwa kansa alƙawarin ba zai koma gidansu ba, har zuwa lokacin da muradansa akanta za su cika.

Ganin bata ɗaga waya ya saka shi fara tunanin mafita, sosai yake mamakin yadda Mahee ta iya wannan ƙarfin halin don kuwa baya tunanin zata iya tumbuke dashen sonsa mai ƙarfi da ya yi a zuciyarta.

Wayar Duddoo ya karɓa ya kira ta da ita, da har ya fara tunanin ko dai ta samu wata matsala ne a gida, amma ga mamakinsa sai ta daga wayar.
"Assalamu alaikum." Ta yi sallama cikin muryarta mai daɗin sauraro.
"Wa'alaikumus salam" ya karɓa cikin muryarsa da yake ƙoƙarin sauyawa salo.
Bayan sun gaisa ta ce "Don Allah da wa nake magana?."
"Wani bawan Allah ne." 
"Bawan Allah daga ina?" Ta kuma tambaya.
Murmushin takaici ya yi kana ya saki muryarshi ya ce "Hmm! Haƙiƙa na yi mamaki sosai yanda kika iya mantawa da muradin zuciyarki, har kin manta alƙawarin da muka yi na cewa ba rabuwa a tsakaninmu duk rintsi?"
Cikin marairacewa ya yi zancen.

Sai da ta ji wani sanyi ya saukar mata a zuciya da ta fahimci shi ne, amma ta dake ta fitittike ta gaggaya masa maganganu, domin tana tsananin buƙatar ya fahimci girman kuskurensa.

Ya ji matuƙar zafin maganganunta a ransa, amma ko alama bai nuna mata ba, haka ya yi ta lallaɓata domin ya samu ya mayar da ita ruwa.

Da ta fahimci cewa tausayinsa ya fara dirar mata kalamansa na neman yin tasiri a zuciyarta kawai ta katse wayar.

Sai dai kash! Aikin gama ya riga ya gama, domin kuwa bata ankara ba tuni yaudararrun kalamansa sun yi tasiri kuma sun samu muhalli a zuciyarta, ranar bata yi barcin kirki ba tunanin halin da yake ciki ne ya hanawa ƙwaƙwalwarta sukuni.


Washegarin ranar Mayenta ya zo gidansu tare da abokinsa Ma'eesh domin ya bata zance ko zata saurari Abokinsa.
*ZW*

amma a haka ta fatattake su da rashin kunyarta suka juya kowa ransa da ƙunci, a hanya suka haɗu da Yayanta Sadiƙu zai je gida.

Tsayawa ya yi ya miƙawa Irfan hannu ya ce "Assalamu alaikum, Mutumina an zo kenan?." Da murmushi a fuskarsa ya yi zancen.

Murmushin yaƙe ya yi bai ko tsaya amsa gaisuwar ba sai cewa ya yi "Eh yayanmu gani dai."

Ma'eesh kuwa sai aikin aikawa Sadiƙu da Harara yake, ganin Irfan yana ɓata masa lokaci da wata gaisuwar banza da ya tsaya yi, kawai sai ya yi gaba abinsa.

Bayan sun gaisa ne shi ma Irfan ya wuce yanayin fuskarsa ba walwala.

'Da wata a ƙasa, tabbas tana ƙasa tana dabo, kai Allah ya sa yarinyar nan ba halin banzan nata ta masu ba.' ya faɗa a ransa domin ya lura da yanda Abokin Irfan ɗin ke harararsa.

Dalilin kenan da ya saka ya yanke hukuncin ciwa Mahee mutunci idan har ya tabbatar da laifinta ne ya shafe shi.

Bayan kwana Uku ranar wata Talata Mahee ta yi shirinta tsaf na zuwa makarantar Boko.
Da misalin ƙarfe 7:30 ta fito cikin Uniform ɗinta sai ƙamshi take cikin hanzari ta fito daga ɗakinta ta nufi ɗakin Ummanta.

Da sallama ta shiga ɗakin inda ta tarar da iyayen nata suna karyawa.

Amsa sallamar Baba ya yi sannan ta durƙusa ta gaishe su, suka amsa.

Ƙara kallon fuskarta Umman ta yi sannan ta ce "A'ah! su Mahee yau har da kwalliya? Lallai yau kina ɗokin zuwa makarantar ko wani biki za'a yi a can ne?" 

Murmushi ta yi ta ce "A'a Umma kawai dai na yi ne."

"Ba za a hukunta ki saboda haka ba?" Baba ya karɓe zance da jefa mata tambaya.

Faɗaɗa murmushinta ta yi ta ce "A'a Baba insha'allah ba abinda za a mun."

Umma ta ce "Shi ke nan ga naki Kunu da kosan zauna ki sha sai ki wuce."

Cikin ƙagara ta ce "Sauri nake Umma yau wani mugun Malami ne muke da first period bana so na makara."

"Shikenan a dawo lafiya." Umman ta faɗa.

Baba bai sake cewa komai ba Hannu kawai ya saka a aljihu ya ciro ₦200 ya bata.
Hannu na rawa ta karɓa da sauri ta yi waje ta saka sandals ɗinta ta fice cikin hanzari.

Wayarta dake maƙale a jakarta ta ji ta yi ƙara alamar shigowar saƙo, a soron gidan ta tsaya ta duba saƙon.

A bayyane ta ce "Uban azarɓaɓi kenan, ina hanya fa." Daga haka ta yi gaba abunta.

Isarta Titi ke da wuya ta samu Napep ta hau "Dagarma zamu." Ta faɗa tare da hawa bayan Napep ɗin.

Cike da mamaki mai Napep ɗin ya ɗan waiwayo kaɗan ya ƙara kallonta, a'iya saninsa ba wata makarantar 'yan mata a unguwar Dagarma Hasalima kayan jikinta sun nuna asalin makarantar da zata.

"Am! Baiwar Allah ko dai Unguwar Saminaka kike so ki ce? Na ga makarantar taku a can take." Ya tambaya a cikin mamakin da bai sake shi ba.

Cikin fishi da zafin rai Mahee ta ce "Ina sane, Bawan Allah idan ba zaka kai ni ba na sauka, gari da yawa....."

Gyara zamansa ya yi a mazauninsa ba tare da ya waigo ba ya ce "Allah ya baki haƙuri, zan je dama nema na fito." 

Daga haka ba wanda ya kuma cewa Uffan a cikinsu har suka je Dagarman.

A ƙofar gidan da ta yi masa nuni ya faka. Nan fa ya ƙara cika da tsananin mamaki a ransa ya ce "Ikon Allah! Hali zanen dutse, sai ka ga mutum simi-simi kamar na Allah amma zuciyarsa cike take da datti. Ko da yake ƙaddara macece mara tabbas, haƙiƙa na tausayawa rayuwar wannan yarinyar da ta faɗa hannun 'yan bariki da ƙananun shekarunta....."

Yana tsaka da zancen zucin ya ji ta dungura masa kuɗi a gaban Napep ɗin a ɗan zafafe ta ce "Idan ka gama tunani sai ka ɗauki kuɗin ka tafi."

Yana nan gurin har ta shige gidan.

Kai tsaye ɗakinsu Ja'afar ta shiga, wannan karon ma cike take da fargaba sai dai ta yanke a ranta zata iya yin komai saboda farincikin masoyinta.

Yana ganinta ya wangale baki "Sannu da zuwa 'yar boko kuma 'yar Malamai."

Dariya suka hau yi su duka sa'annan ta zauna ba tare da ta ce komai ba.
"Babyna duk wanda ya ga shirin nan naki zai rantse da gaske makarantar za ki, to amma ya zaku kwashe da sauran yaran unguwa 'yan makarantarku da kuke dawowa tare?"

Sai da gabanta ya fadi da ta ji tambayar, domin ita kanta ta tabbatar akwai damuwa musamman idan aka yi rashin Sa'a yaya Sadiƙu ya biya ɗaukarta kaman yanda yake yi wasu lokutan, amma sai ta dake ta kawar da tsoro sa'annan ta yi dariya ta ce "Manta da su kawai, yanzu dai ga ni na zo ya aka yi?"

Daga inda yake zaune ya matso zuwa kusa da ita ya ce "Yawwa Babyna so nake ki zama wayayyiya kamar sauran mata, yanzu kai ya waye tuni an wuce waccan era kin ga dai ni ne zan aure ki sannan duk rintsi ba zan guje ki ba, ki yarda da ni."

Fara ja da baya ta yi, yanzu kam ta tabbatar da cewa Ja'afar ɗinta ya canza daga ainahin Jafseen da ta sani.

A haka sai da yasan yadda ya yi ya yaudare ta da yaudararrun kalamansa har ta kuma faɗawa tarkonsa a karo na biyu, sai dai wannan karon al'amarin ya fi ƙazanta domin ba a iya shaye-shayen kayan maye abun ya tsaya ba, sai da ya ja ta zuwa aikata ɓarna mafi muni. 

Bayan awa huɗu Mahee ce ke tafe a galabaice fuskarta ta kumbura suntum, tafiya take kamar bata son taka ƙasa tsabar galabaita, abubuwane suka haɗu suka mata yawa, ga yunwar cikinta da ko ita kaɗai ta ishe ta, ga kuma zafi da raɗaɗin zuciya da gangar jiki da take ciki, a haka ta ƙaraso kan Babban titi ta tare Napep zuwa gida.

Ko a cikin Napep ɗin ba abunda take sai sauke ajiyar zuciya kallo ɗaya zaka mata ka tabbatar ta ci kuka har ta ba Uku lada. 
Hannu ta saka a jaka daƙyar ta ciro wayarta, ba tare da tunanin komai ba ta goge lambar Ja'afar da duk wasu saƙwanninsa, duk wani abu da ya kasance zai tuna mata da Ja'afar a ranar sai da ta goge shi daga wayarta.

A take ta ji ta tsani kanta da take zaune da Ja'afar kuma ta kasa mantawa da shi, har zuwa wannan lokacin so da ƙaunar da take masa ba abunda ya ragu a ciki.

Dama ta goge duk wani abu da ya shafe shi ne a ƙoƙarinta na tursasawa zuciyarta tsanarsa da nisantar inda yake.

A haka har suka iso unguwarsu bata cikin nutsuwarta, ƙwaƙwalwarta duk ta hautsine.

Kai tsaye ta wuce zuwa gidansu tsabar damuwar da take ciki ta makantar da ita daga ganin magulmatan da ke zunɗenta a hanya.

Umma ta sha mamakin dawowar Mahee a dai-dai lokacin da take da yaƙinin ba a tashi daga makaranta ba.

Ko da ta tambaya ma bata samu wata gamsasshiyar amsar da zata yarda da ita ba, duk da ta tabbatar ba lafiya ɗin.

Ganin yanda Mahee ta shigo gidan tana tafiya a wawware kaɗai ya ishe ta shaidar ba lafiya kuma hakan ya ɗarsawa Umman fargaba.

"Shi ga ɗaki ki zauna ina zuwa." Umman ta faɗa ƙirjinta na lugude.

Bayan ta kaiwa Maheerah abinci ta ci ta bata magani, sa'annan ta shiga bincikarta da son sanin abinda ya faru.

Wani irin matsanancin kuka Mahee ta fashe da shi hakan ya ƙara jefa Umman cikin Fargaba da son sanin abinda ke faruwa.

A ranar ba a kwana ba sai da Umman ta fahimci ƙaddarar da ta faɗawa 'yarta.

Cikin matsananciyar damuwa ta shiga bawa 'yarta taimakon gaggawa tare da lallashinta da kwantar mata da hankali, domin wannan ba lokaci ba ne na tuhuma, ko zagi da duka. Lokaci ne da zata taimaki rayuwar yarta gurin ƙoƙarin ganin ta farfaɗo da martabarta da ta rasa.

Duk wata uwa mai hankali abunda ya kamata ta yi kenan, domin duka da zagi ba abunda suke haifar wa sai dai su saka yaro ya ƙara fanɗarewa.

Cikin dasasshiyar murya Umma ta ce "Shalelena ki yi haƙuri yau ɗaya ki zauna a ɗaki bana son ki fito waje ko kaɗan domin kada Malam ko yayanki su fuskanci halin da ake ciki."

Tana gama faɗa ta juya domin kuka na so ya ci ƙarfinta, ita kaɗai tasan halin da zuciyarta ke ciki game da wannan mummunar ƙaddarar da ta sami 'yarta a yau. Duk da tafi zargin fyaɗe aka yiwa yarinyar, tabbas kowaye ta bar shi da fitar rana da faɗuwarta, domin har gaban abada ba zata iya yafe masa ba.

A ranar haka Mahee ta wuni a ɗaki cikin tsananin nadamar rayuwa, a ranar sai da ta yi nadamar zuwanta duniya. Ta kuma tausayawa mahaifiyarta matuƙa da ganin irin halin da ta shiga ciki.

A ranar kaɗai ta ji ta yi nadamar sanin Ja'afar a rayuwarta, ta yi dana sanin wulaƙanta Irfan mai ƙaunarta da gaskiya. Shi ya sa aka ce abinda Babba ya hango yaro ko ya hau Rini ba zai hango ba.

A cikin waɗannan ranakun na ƙunci da kanta ta lalibo number Irfan da tunda take a rayuwa bata taɓa gwada kiransa ba, kuma ko ya kira bata ɗagawa.

Cikin zumuɗi Irfan ya kai hannu ya latsa screen ɗin wayar har hannunsa na rawa gun ɗaga kiran nata.

Ta shi ya yi zaune akan gadon don zuwa lokacin har ya shiga barci tunda dare ya riga ya yi ƙarfe 11:30.

Daƙyar kamar mai ciwon baki ta ce "Assalamu alaikum." 

"Wa'alaikumus salam gimbiyata, dagaske ke kika kira ni ko mafarki na ke, irin wanda na saba?"

Cikin raunanniyar murya ta ce "Ni ce, don girman Allah ka yi haƙuri ka yafe mun, na sani bana kyauta maka." Sai ga hawaye shaa! Yana bin kuncinta.

"Oh! No baki mun komai ba, ki daina samun kanki a damuwa bana so." Ya faɗa cikin damuwa.

A haka ta yi ta ba shi haƙuri har zuwa lokacin da ta kashe wayar don kanta.

Ranar bai yi barci ba sai da ya kira Ma'eesh ya sanar masa, haka ya kwana cike da tsananin murna.
Barcinsa ma barci ne mai cike da mafarkan Mahee.

Bayan wasu yan kwanaki sati biyun da Abba ya ɗibarwa Mahee sun cika, don haka ya tuntuɓe ta da maganar.

Da kamar zata ce ta amince da auren Irfan sai dai tasan cutar da Irfan ɗin ne zata yi ba zata iya zama da shi ba.

Don haka ta kara bawa Baba haƙuri akan ya ƙara mata lokaci.

TUBAN MUZURU

Abunda Umma da Abba basu sani ba tuni Mahee ta sake jiki da Ja'afar ta kuma komawa gurinsa, yanzu da kanta take zuwa, duk lokacin da ta yi shirinta zata je makaranta ashe ba makarantar take zuwa ba, ɗakin Ja'afar take zuwa su aikata masha'arsu son ransu.

Duk ta gama sakankancewa da cewa shi zai aure ta abun auren ne kawai ba shi da a yanzu. Duk lokacin da ta yi masa maganar aure abunda yake faɗa mata kenan.

Watarana bayan fitar Mahee daga gida cikin shigarta ta makaranta, yaya Sadiƙu ya tare Napep suka bi bayanta.

Yana son sanin inda take zuwa idan ta fito da shirin makaranta domin tuni ya tabbatar ba makarantar take zuwa ba, domin ƙawarta Safina ta same shi ta gaya masa cewa Mahee tafi ƙarfin sati biyu rabonta da makaranta. Domin ya tabbatar da hakan watarana ya je makarantar tasu da misalin ƙarfe goma na safe, Malamai da wasu daga cikin Ɗalibai suka tabbatar masa da hakan. Shi ya sa a yau ya yanke hukuncin bin bayanta.

Ga mamakinsa sai ya ga Napep ɗin da take ciki ta nufi unguwar Dagarma. Ras kirjinsa ya buga da ƙarfi a ransa ya ce 'ya Allah! Allah ya saka abunda zuciyata ke raya mun ba haka ba ne, me Mahee take yi a wannan unguwar ta 'yan bariki?'

Kafin ya gama zancen zucinsa suka ƙarasa shigewa unguwar, wani layi can ƙasa ya ga sun nufa.
Can bayan wasu mintuna Napep ɗin ta tsaya ƙofar wani gida.

Leƙo kansa waje kaɗan ya yi yana leƙenta, "me nake shirin gani?" Ya furta da ɗan ƙarfi lokacin da ya ga Ja'afar ya fito yana dariya ya bawa Mahee hannu sun tafa, tana dariyar ita ma.

Wani irin raɗaɗi zuciyarsa ke masa kafin ya yi nasarar saukowa daga Napep ɗin tuni sun shige cikin gidan.

Da har zai je ya shiga gidan sai kuma ya fara tunanin ko dai zai jira ta ne ya ga minti nawa zata yi kafin ta fito? Yana so ya yi mata adalci ne shi ya sa ya gayyato kyakkyawan zato zuwa zuciyarsa, bai sani ba ko abu zata karɓa ta fito.

Can bayan mintuna 15 ya ga shiru kallon mai Napep ya yi "Bawan Allah don Allah jira ni kaɗan ina zuwa."

Lura da irin tashin hankalin da yake ciki ya saka mai Napep ɗin bai ce uffan ba ya tsaya jiransa.

Shi kuwa ya nufi ƙofar, tun kafin ya ƙarasa ciki ya ga samari da 'yan mata kala-kala suna shige da fice cikin gidan, duk da cewa lokacin safiya ce sosai.
Hakan ya sa bai yi wata-wata ba ya kutsa kai ciki,  shigarsa cikin gidan ya tabbatar da zarginsa na cewa gidan yan bariki ne.
Nan fa ya tsaya wuƙi-wuƙi yana nemanta ya ma rasa wane ɗaki suka shiga.

"Malam lafiya ka yiwa mutane tsaye ba magana?" Ya jiyo Muryar wani shaƙiyin a bayansa.

Ba tare da ya kalle shi ba ya ce "wata yarinya nake nema bata jima da shigowa nan ba, tana sanye da uniform a jikinta."

Gayen na jin haka ya tabbatar da budurwar Jafsee ake nema don haka ya kuma jefawa Sadiƙu tambaya cikin gadara. 
"Meyasa zaka zo nemanta a lokacin da take cikin holewarta da gayenta, ba ma wannan ba meye matsayinta a gunka?"

Maganarsa ta farko ta mugun baƙantawa Sadiƙu rai amma akan tilas ya bashi amsa ko ya samu ya nuna masa ɗakin.

A ɗan zafafe ya ce "Ƙanwata ce nuna mun ɗakin da suka shiga."

Jin wannan furuci na matashin nan ya saka cikin fara'a gayen ya nuna masa daƙin, domin ya matsu ya ga ƙarshen Jafsee a gidan dama suna takun saka da shi, yasan yau ƙaryar Jafsee ta ƙare don da wuya  ya tsira.

Sadiƙu bai yi wata-wata ba ya banke Kofar ɗakin da suka kara ya faɗa ciki kai tsaye.

Tamkar mayunwacin zaki haka ya bayyana a gabansu lokacin sun riga sun sha kayen mayen nasu har suna tsaka da aikata masha'arsu.

Ƙafafun Sadiƙu suka hau rawa, ji ya yi kafufun nasa ba zasu iya ɗaukarsa ba, a binda ya ga ni a yau ko a mafarki baya fatar ganin makamancinsa akan kowacce ya balle tilon ƙanwarsa.

Jikinsa ya hau ɓari, a take ya ji wani ƙarfi ya zo masa, gani yake idan ya bar Ja'afar a haka tabbas ya gama cutarsu. Dalili kenan da ya saka ya yi kan Ja'afar ya cakumi wuyansa, sosai ya shaƙe shi yana kai masa naushi ta ko'ina.
Jafsee kam ba baki sai kunne ya kasa ƙwatan kansa, ko kaɗan jikinsa baida ƙwarin da zai iya wani motsi yana ji yana gani sai jibgarsa ake yana ihu.

Ita kuwa Mahee tsabar kunya da tsoro sun saka ta kasa miƙewa daga inda take jikinta sai kyarma yake kuka take sosai hawaye sai ambaliyya yake a idonta, a take sauran mayen da take ciki ya sake ta tsabar firgici, dama a ranar basu sha da yawa ba.

"Ke kuma Munafuka maciyiyar amana wacce bata kunyar ubangijinta ta shi maza ki shirya mu tafi." Ya daka mata tsawar da ta saka hantar cikinta ta kaɗa.

Iya firgici ta shige shi a ranar ba shiri ta miƙe ta hau kimtsa jikinta zuwa lokacin tuni 'yan kallo sun yiwa ƙofar dafifi.

Duddoo na ganin haka ya banke wasu gayu da suka zo ganin ƙwaf ya faɗa ɗakin tare da ƙoƙarin ceton abokinsa.

"Malam ka sake shi mana, ya zaka samu mutum har ɗakinsa kuma ka dinga dukansa?" Duddoo ya faɗa yana ƙoƙarin cire hannun Sadiƙu daga wuyan Jafsee.

Cikin huci da ɗaga murya Sadiƙu ya ce "Ba ruwanka Malam, da kai ka zo ka tarar da wannan ƙaton yana yaudarar ƙanwarka me kake tunanin zaka yi? Ya zaka ji.? 

Duddoo har cikin ransa ya tausayawa wannan bawan Allahn yayan Mahee, hasalima ita kanta Maheen tausayinta yake, amma ba yanda ya iya dole ya kare Amininsa, hakan ya saka ya kawar da tunanin a ransa da cewa "Habah! Bawan Allah ka ga laifin ƙanwarka mana, ita ta kawo kanta fa, ko baka gani ba ne?"

Wannan zancen nasa ya saka ya saki wuyan Jafsee tare da faɗar "Gaskiyarka, ita ce mai asalin laifin don nan ba gidan ubanta ba ne, ita ta same shi." Ya na gama faɗa ya damki hannunta tare da kaura mata wani lafiyayyen mari da ɗayan hannun nasa.

Dama tuni ta gama shiryawa, tana kuka ya ja hannunta tare da ficewa daga gidan gaba ɗaya.

'Yan bariki kam sai kallo suke, masu yiwa Jafsee dariya na yi masu tausayinta na yi.

Mai Napep har ya fara gajiyawa da jiran Sadiƙu sai kuma ga shi ya gani ya na nufo shi riƙe da hannun yarinyar.

Suna zuwa bai ce komai ba ya jefa ta bayan Napep ɗin shi ma ya shiga..

"Bawan Allah mai da mu inda ka ɗauko ni." Ya faɗa cikin wata iriyar murya mai nuna tsantsan damuwa.

Har suka ƙarasa gida Mahee ta kasa ɗagowa ta kalle yaya Sadiƙu saboda tsananin kunyarsa da take ji a yau.

Ko da suka ƙarasa gida Baba yana nan bai fita ba. A tsakar gidan suka sami iyayen nasu, ingiza ta ya yi da ƙarfi ta faɗa a gaban Shimfiɗar Baba dake zaune.

"Meye ne haka Babba, ji mata ciwo kake so ka yi?" Umman ta jefa masa tambaya.

Baba bai ce komai ba sai binsu da ido yake.

Cikin muryar damuwa ya ce "Gata nan, na dawo muku da ita, daga yau ba zata sake yaudararmu da sunan karatu ba."

"Bangane ba Babba yi mana bayani." Cewar Umma tana kallon Sadiƙu dama haka take kiransa kasancewarsa ɗan fari, bata faɗar sunansa.

Ajiyar zuciya ya sauke kana ya masu bayanin komai tiryan-tiryan.

Salati suka saka a tare, Baba ya miƙe a zafafe, har lokacin Mahee na sunkuye a gabansa ta kasa miƙewa, tabbas a yau bata da bakin da zata iya yiwa iyayen nata magana haka ba wasu kalamai da zata iya kare kanta tunda an kamata dumu-dumu tana aikata zunubi mafi muni.

Wucewa Baba ya yi buzun-buzun ya ɗauko bulalarsa ta doki da yake amfani da ita a makaranta ya yo kan Mahee yana ta dukanta, tana ihu.

Sai da ya tabbatar ya farfasa mata jiki sannan ya haƙura, tsakanin Yaya Sadiƙu da Umma ba wanda ya yi yunƙurin dakatar da shi.
Zuwa lokacin wasu daga cikin maƙwafta na kusa da suka jiyo ihunta har sun zagayo don ganin meke faruwa.

Cikin tsananin ɓacin rai ya fara magana "Kin zubar mun da ƙima da darajar da nake da ita a idon duniya, ashe ban gaya miki ki nisanci wannan shaiɗanin saurayin naki ba amma kika ƙi? Ai ga irinta nan dama duk wanda ya ƙi ji ba ya ƙi gani ba, ga shi nan abunda ake guje mikin ya faru dake."

Ɗan dakatawa ya yi yana huci a hankali kafin ya ci gaba "Kamar yanda kika aikata abinda kike so ba tare da tunani ko yin shawara ba, ni ma haka zan yanke miki hukunci ba tare da sauraren shawara ko yin wani tunani ba, ba zan zauna da gurɓatacciyar halitta ba a gidana ba zan bari ki ƙazanta mun zuri'a ba....." Shiru ya yi kaɗan kafin ya dora

"Ki je na Kore ki daga gidannan, ko mai kama dake bana son ƙara gani, na fitar dake daga cikin zuri'ata ko bayan raina bana son wani ya alakantaki da jinina."

A tare Umma da yaya Sadiƙu suka zazzaro ido. Cikin ɓarin baki Umma ta ce "Haba Malam! Don Allah ka yi haƙuri ka da ka aikata abinda zaka zo ka yi nadama da ga baya."

"Kamar dai yanda na faɗa bana neman shawarar kowa, haka bana neman taimakon kowa, duk kuwa wanda ya yi ƙoƙarin taimaka mata ko da a cikin makwaftana ne ba zan taɓa yafe masa ba."

Sai a lokacin Mahee ta harhaɗo kalmomi daƙyar, tare da jan jiki ta matsa kusa da Baba ta dafe ƙafafunsa ta ce "Don girman Allah ka yi haƙuri Baba, na tuba, insha'allah ba zan sake ba kuma na maka alƙwarin zan auri Irfan."

"Allah ya kiyaye Irfan da auren irinki, da kika bata rayuwarki da ƙarancin shekarunki, ki je kawai." Ya faɗa.

Sai a lokacin Sadiƙu ya yi magana "Ina zata je Baba?" 
"Ta je duk inda ta ga zata iya zuwa, yanzun ita kaɗai ce bata da dangi." Ya faɗa

Nan fa Umma da yayan suka shi ga ba shi haƙuri maƙwafta na taya su amma fir ya ƙi haƙura.

Ganin haka ya saka zuciyar Mahee ta ƙeƙashe a take ta ji tsanar Baban nata, don haka ta yunƙura daƙyar, ba tare da cewa kowa ƙala ba ta juya ta kama hanya da Uniform ɗin a jikinta.

Umman sai faman kiranta take tana kuka sosai "Mahee! Maheerah!! Don Allah ki tsaya. Malam ka dakatar da ita don Allah....." 

Ita kam ko juyowa bata yi ba ta fice daga gidan cikin ƙuncin zuciya.


More comment more typing....

Tofah jama'a! Ina Mahee ta nufa.

Anyah wannan hukuncin da Baba ya yanke zai haifar masa da ɗa mai ido kuwa?

Ku biyo alƙalamin UMMU INTEESAR domin jin ci gaban wannan ƙayataccen labarin.

BABI NA SHA SHIDA

DAWOWA DAGA LABARI

Bayan ficewar Baba Mudi daga gidan Inna ta koma kan tabarma ta zauna tana jin zogi a idonta a bayyane ta ce "Wannan wace irin Zuciya ce gare ka Mudi? Ji yanda kake neman makantar da ni, baya ga wannan ɗanyen aikin da ka yi kan ƴaƴana."

Su kuwa su Hanifa sai da suka tabbatar da ya bar gidan kafin su sake juna, kowa ta koma makwancinta sai kuka suke kaɗan-kaɗan.

Ba ma kamar Hanee da take jin wata iriyar azaba tun lokacin da ya shauɗa mata bulala a saitin inda aka mata ɗinki, Allah ma ya kare ɗinkin bai walwale ba ai da bata ma san yanzu a wane hali take ciki ba.

Inna ma tana can tana fama da kanta, bata sake ko leƙo su ba, balle ta ga halin da suke ciki, wannan fa shi ake kira haihuwar guzuma ɗa kwance uwa kwance.

Suna nan a hakan Mankas ya shigo gidan ya sha ya yi Mankas, sai layi yake kamar zai kifa.

Bari zancen sallama don har ya manta yanda ake yinta, a haka ya nufi ƙofar ɗakinsu Hanifa cikin Muryar maye yake faɗar "Ina wannan tantiriyar ɓoyen? ki fito ki ban wani abu yau ko na tona asirinki a cikin gidan nan." Yana maganar ne yana ƙara kusantar ɗakin.

Ras! Kirjin Hanee ya buga da ƙarfi a ranta ta ce 'Shike nan na shiga ɗari, ya je ya sha abunsa zai zo ya tonan asiri.' nan take ta nemi zogin ciwon da take ciki ta rasa, da ƙarfi ta yunƙura ta nufi ƙofar, tare da tarbe shi kafin ya ƙaraso ciki.

A dai-dai lokacin inna ke faɗar "Allah ya shirye ka Suleman! Yau ma abun ka shawo ko? Wa kake faɗar zaka tonawa asiri?." Ta yi maganar kamar mai shirin yin kuka.

Har ya buɗi baki zai yi magana Hanee ta yi saurin saka hannunta ta toshe masa baki, da yake Innar tana nesa da su a bayan katangar ɗakin take, saboda haka bata iya hangensu sai dai ta ji sautin.

"Ina jinka Suleman da wa kake magana?." Innar ta kuma faɗa.

A hankali Hanifa ta je saitin kunnansa ta raɗa masa wata maganar, sai ga murmushi ya bayyana a fuskarsa duk kuwa halin da yake ciki.

Daga can ya ɗago muryarsa da har yanzu bata sake ba ya ce "Gaskiya Inna kin cika sa ido, kina yawa fa."

Ai Inna na jin haka, ta wuce ɗakinta cikin hanzari, 'yar kwallar da ta taru a idonta tana neman shanyewa, sai ga shi ta zubo.

Tabbas kuwa dama 'yan magana sun ce 'duk abinda ka shuka shi zaka girba.' yau dai ga shi tana girbar sakamakon fanɗarewa da rashin girmama iyayenta da ta yi a baya.

A ƙasan yagaggiyar ledar ɗakin ta zauna tana tunanin baya. 
A take majigin ƙwaƙwalwarta ya shiga hasko mata lokacin baya.

Watarana da misalin ƙarfe sha daya na dare ta shigo gidansu cikin hanzari, ta wuce makwancinta, abu kawai ta ɗauka cikin sauri, ta kama hanya za ta fita kenan, ta jiyo muryar Innarta daga bayanta "Luba ina kuma za ki? Duk yinin da kika yi a waje bai ishe ki ba, sai kin koma kin kwana?" Cikin damuwa Innar tata ke magana.

Da yake a lokacin ta riga ta fanɗare, wani uban tsaki ta ja tare da juyowa a fusace "Gaskiya Inna kina da matsala! Kin cika sa'ido, wannan fa rayuwata ce ba taki ba." Tana gama faɗa ta yi gaba abunta, ba ta ko damu da halin da Innar zata shiga ciki ba.

Tana kai nan a tunaninta ta ja dogon numfashi, ta sani ta saka iyayenta kuka da yawa a wani shuɗaɗɗen zamani, yau kuma ga shi nata ƴaƴan suna saka ta hawaye.

Da za a iya maido da hannun agogo baya, da ta ta tariyo rayuwarta ta baya ta shafe manyan kura-kuranta, ko don ƴaƴanta a yau su zama shiryayyu.

A can ƙofar ɗakinsu Hanifa kuwa Mankas ne a tsaye yana rangaji yana jiran Hanee ta miƙo masa alƙawarinsa ya ta fi. "Yaya Mankas ka bari mana har ajima na baka." Ta faɗa daga cikin ɗakin.

Ko da Mankas ya ji haka ya ce "Tab! Ai ba zai yiwu ba, yarinya ki ban salalata yanzu ko na je na sami Baba in faɗa masa......."

"Yi shiru haka don Allah gani nan zuwa." Ta katse masa zance da wannan maganar.

Girgiza kai Sofi ta yi tare da faɗar "Koma meye ake ɓoye mana idan ta yi tsami ma ji."

Hanee bata tamkata ba sai wani uban tsaki da ta ja,tare da maka mata harara, sannan ta nufi ma'ajiyar kayanta ta lalubo masa wasu 'yan canji ta miƙa masa.

Ya karɓa yasa aljihu yana 'yar dariya ya ce "Ah to! Yarinya kin ga yanda ake, in dai zamu dinga yin haka dake to ki yi komai kike so zan rufa......" 

Da sauri ta tarye shi da faɗar "An ji don Allah tafi haka." Gudun kada ya yi mata ɓaram-ɓarama.

"To ai hikenan." Ya faɗa tare da sa kai ya fice daga gidan.

Tana ganin ficewarsa ta sauke ajiyar zuciya "hmmmm!" 

A ranta ta ce "Allah ya taimake ni, na samu na rabuda ƙaya. Amma dole in san yanda zan yi mu rabu da Mankas kafin ya jiƙa mun aiki....."

Ƙwafa ta yi ta juya ciki.

Ɓangaren Sofi kuwa tunanin gayen nan da suka ci karo da shi ne ya addabeta, sai tunani take.
Zuciyarta take bata wata shawarar, hakan ya saka ta yanke a ranta cewa zuwa gobe za ta fita da wuri don fara aiwatar da tunaninta.

Da misalin ƙarfe goma na dare alert ya shigo wayar Hanee Baby, Alhajinta ne ya turo mata kuɗi dubu ashirin.

Murmushi ne ya bayyana a fuskarta, a ranta take cewa "Daɗina da Alhaji kenan, baya wasa da alƙawari."

Kafin ta fita daga cikin saƙon ta ji ƙarar wani text ya shigo wayar.
Da sauri ta fita daga wanda take ciki ta duba sabon, yanzun ma text ɗinsa ne ga abinda ke rubuce "Hanee Baby ga kuɗin jinyar nan, kamar yanda na alƙawarta, ki kula mun da kanki. Na ga alamar akwai wanda kike wa ɓoyon kurwa a kusa. Idan kin samu sarari ki kira ni."

Wani ƙayataccen murmushi ta yi sannan ta masa reply na godiya, danna power wayar ta yi tare da koma kwanciya ta faɗa kogin tunanina.

Fatanta da duk burinta bai wuce ta samu lafiya ba da gaggawa domin ta ci gaba da sharholiyarta, Allah ya gani kwana biyun nan da bata fita ba duk a tauye take jin kanta, ga shi kwabon Kowa ya daina shigo ta, 'yar sana'ar da take ta kawar da hankalin mutane ma, kwana biyu bata yi ba, saboda ba lafiya.

Tunanin take taya zata iya kashe wannan kuɗin da Alhaji ya turo mata ba tare da an tuhume ta a gida ba?


Washegarin ranar da misalin ƙarfe sha biyu na rana Sofi ta yo wanka, sannan ta shirya a cikin atamfa riga da siket da suka ɗame ta.
Ba ta yi wata doguwar kwalliya ba, hoda kawai ta shafa sai ɗan man leɓe, amma fuskarta ta ɗan yi ma'ana duk da cewa ba wata kyakkyawa ba ce, sannan ita ba fara ba ce, haka nan kuma ba baka ba ce, sai dai a kirata da chocolate colour.
Har yanzu kana iya ganin sauran mikin a gaban goshinta.

Wani yalolon ƙaramin mayafinta ta ɗauko, da ganinsa kasan ya ɗan kwana biyu, yana riƙe a hannunta ta fito zuwa ɗakin Inna, lokacin fitar Baba kenan daga gidan, tun da dama can shi ba aikin fari ba na baƙi, kawai yana zaman jiran na Allah ne.

Ba ko sallama ta faɗa ɗakin, Inna tana zaune akan yagaggiyar ledar ɗakin da ta gama yin ƙura, akanta ta tsaya ƙerere ta ce "Inna ni zan fita."

Da mamaki Innar ta ɗago kanta ta sauke dubanta kan fuskar Sofi "zuwa ina kuma Safiya? Shin ko kin manta baki da lafiya ne?"

Ɗauke kai Sofin ta yi tare da juyawa ta fara tafiya tana faɗar "Ni nasan inda za ni Inna, kuma karki damu da ni ai na ji sauƙi."

Innar bata kuma cewa ƙala ba, sai sake baki da ta yi galala.

Har Sofi ta kai Ƙofa ta ci burki ba tare da ta juyo ba ta ce "Inna ki mun addu'a, Allah ya sa na dace da samun abinda zan fita nema, domin kuwa in har na rasa wannan damar akwai matsala."

Daga haka ta ƙarasa ficewa daga ɗakin kana ta bar gidan gaba ɗaya.

Tafe take tana ta famar sauri tare da addu'ar Allah ya saka ko labarinsa ta samu a gun.
Ta zo wucewa ta wajen Magama Uku ta hango Sakina tsaye akan ɗaya daga cikin layuka ukun ita da wani saurayi, suna tsaye daf da juna, kai da ganin gayen kasan irin tsagerun yarannan ne da iyayensu suka sallamawa duniya su.

Ɗauke kai ta yi kamar ba ta gan su ba ta bi ɗayan layin ta wuce tana girgiza kai.
Tsaki ta ja "mtssw" a ranta ta ce "Allah ya waddan naka ya lalace, dama haka duniya take matuƙar ba zaka iya kame bakinka daga aibata wasu ba, to abun kan iya komawa kan yayanka. Nan ba zagin da Iya mai bakin Aku bata mana, ashe mai bunu a gindi ne ke kai gudunmuwar gobara."

Wani tsakin ta kuma ja tare da ƙara saurin tafiyarta.

A gida kuwa, ko da Hanee ta tabbatar da ficewar ƙanwar Tata, ga shi Maryam tana Makarantar boko ba kowa a ɗakin sai ita kaɗai.
Da sauri ta buɗe idonta tare da tashi zaune ta janyo wayarta tana murmushi cikin nishaɗi ta ce "Bari in yi amfani da wannan damar na rage zafi."

Alhaji Saminu ta dannawa kira, har kiran ya yanke bai ɗaga ba, tana ƙoƙarin sake kiran shi ne kiransa ya shigo wayarta.
Faɗaɗa murmushinta ta yi sannan ta yi gyaran murya, cikin zaƙuwa ta ɗauka.

Daga can ɓangaren Alhaji ne ya fara magana kamar haka "Hanee Baby! Ya, kin saku kenan?"

Cikin wata iriyar murya mai sanyi ta ce "eh Alhajina kwana biyu, jikina da Ruhina sun raunata sosai."

Murmushi mai sauti ya yi kana ya ce "to ya jikin?"

"Ba sauƙi." Ta amsa a wasance.

"Subhanallah! Menene ya raunatawa Babyn Ruhi da gangar jiki?"

Ƙara rage sautin muryarta ta yi sannan ta ce "Jikina ya raunata ne a dalilin ciwon da ke cinsa, amma shi Ruhina rauninsa ya samu ne a dalilin nisanta da kai, ka ga kenan ta ya zance na ji sauƙi?"

Yar dariya ya yi cikin nishaɗi, sai yanzu ya fahimci inda ta dosa, 'Hanee Baby ba dai Jaraba ba?'
Ya faɗa a ransa.

Daga haka hirar ta su ta canza salo, zuwa gurɓatacciyyar hira, sun jima sosai kafin su kashe waya.
Kwanciya ta yi tana mayar da numfashi, sai murmushi take faman yi ita kaɗai "Shi ya sa nake mugun ji da kai Alhaji, ba dai iya soyayya ba, ga sake kuɗi."

A can layinsu Maheerah kuwa, Sofi ce tsaye a daidai gun da suka yi karo da gayen rannan, sai waige-waige take kamar zata gan shi.

Tunani ta hau yi, shin ta ina zata fara nemansa tunda ko sunansa bata sani ba?

"Ki je ki kwatantawa maishagon can sifarsa ko Allah ya sa ya san shi." Wani sashe na zuciyarta ya shawarce ta.

Bata musawa zuciyar tata babta matsa tare da tambayar Haliru Maishago, ko yasan wani gaye mai sifa kaza da kaza.

A take ya ce bai sani ba, bata haƙura ba, ta ci gaba da tambayar duk Namijin da ta gani,  bata samu amsa ba.

Har ta gaji ta sare, ta kuma cire rai daga tunanin wannan dabarar zata fisshe ta, don haka ta yanke hukuncin komawa gida domin ta sake sabon shirin nemansa, domin ta yiwa kanta alƙawarin duk rintsi duk wuya sai ta nemo shi, haka kuma sai ta mallake shi. (Ku ji mun jaraba daga ganin mutum rana ɗaya sai ki kwallafa rai a kansa?)


Har zata juya ta tafi kamar ance ɗago kanki, ta hango shi yana tahowa fuskar nan a haɗe kamar dai waccan ranar.

Murmushi ta saki a ranta ta ce "Shi dai wannan mutumin kullum fuska a tamke, kamar wanda aka aikowa saƙon mutuwa."

Tana nan tsaye tana wannan tunanin bata ankara ba har ya zo ya gota ta.

Cikin sauri ta sha gabansa tana faɗar "Mun sake haɗuwa My Man, ya kenan?"

Ƙanƙantar da idonsa ya yi yana kallonta, shi sai ma yanzu ya gane ta "Ke ce? Me na faɗa miki a ranar haɗuwarmu ta farko?" Ya faɗa a zafafe.

Murmushi ta sakar masa tare da cewa "Kamar cewa ka yi kar na sake mu sake haɗuwa domin......
Ko da yake na manta sauran idan na tuna na faɗa maka."

'Kut lallai wannan ta kai yar rainin wayo wallahi.' ya faɗa a ransa.

A zahiri kuwa ƙara haɗe fuska ya yi ya ce "Kauce mun daga hanya."

"Saboda me?" Ta tambaya.

'Lallai wannan ta cika neman magana, da gani ba natsattsiya ba ce' ya kuma faɗa a ransa.

A zahiri kuma cewa ya yi "Saboda bana son ganinki."

Daga haka ya matsa ta gefenta ya wuce yana huci, domin ta ƙara rura masa wutar da ke ci a ransa. Bata bar shi da zafin cin fuskar da masoyiyarsa ta masa ba, tana neman ƙarasa shi. Shin ita wacece?

Da wannan tunanin ya shige motarsa ya fige ta da ƙarfi.

Tana ganin wucewarsa, cikin hanzari ta ƙarasa gun Haliru Maishago ta ce "Malam ai ka ga wanda mu ka gama magana da shi yanzu ko? To shi nake tambayarka, ka san shi?."

Ta inda ya bi ya wuce Haliru ya bi da kallo kafin ya mai da dubansa kanta ya ce "Me yasa kike tambaya a kansa?"

Ba kunya ta ce "Ka sani ko ina son shi ne?"

Murmushin takaici ya yi sannan ya ce "Yarinya dama kin haƙura da wannan zancen domin......."


Ko me Haliru maishago zai sanarwa Sofi?

Ku tara da ni a shafi na gaba.

BABI NA SHA BAKWAI

Tafiya take cikin ƙuncin da raɗaɗin zuciya, tuni idanunta suka makance bata ganin kowa bata ganin komai a gabanta sai muradinta, a yanzun ta yarda da cewa bata da wanda yafi shi a rayuwarta, tana da yaƙinin cewa idan duk duniya ta juya mata baya shi ba zai ƙyamace ta ba balle ya guje ta, shi kaɗai ne bangon da ya rage mata wanda zata jingina da shi ta ji sanyi a zuciyarta da garwashin wutar kiyayya ke ruruwa a cikinta.

Mintuna kaɗan suka sada ta da titin unguwar wanda tsabar ruɗanin da take ciki bata ma san ta zo ba, sai da ta ji ƙarar ababen hawa da order wasu daga ciki sa'annan ta ankara.

Tun a cikin layinsu mutane ke ƙare mata kallo ganin yanda take tafe cikin yanayin fitar hayyaci ga kuma Uniform ɗinta sun lalace da jini haka fatarta duk ta yi ruɗu-ruɗu shacin bulala ko ina kwance a fatarta har a gefe gefen fuskarta kasancewarta fara ya saka raunin suka bayyana ƙarara.

Haliru Maishago yana zaune ta gifta shi ta wuce, girgiza kai kawai ya yi cikin alamun tausaya duk da bai san me ya faru da ita ba.

Tare Napep ta yi tare da faɗawa ba tare da ta tsaya yin ciniki ba.
Sai da matukin ya tada Napep ɗin sannan ya ce "Ina zamu.?"

Daƙyar ta iya buɗe baki kamar wacce aka yiwa dole ta ce "Dagarma." Daga haka ba ta sake furta komai ba har suka isa unguwar.

Jakarta ta buɗe ta ciro kuɗin ɗazu da Baba ya bata ta miƙawa mai Napep ɗin, bai ce komai ba ya cire kuɗinsa ya bata canji a ƙasan zuciyarsa yana jimamin abunda ya samu wannan kyakkyawar yarinyar haka.

Cike da ƙarfin gwuiwa da saka rai ta nufi cikin gidan da take tunanin yanzu nan ka dai ne madogararta, ta saka kai tare da shigewa cikin gidan.

Jama'ar gidan sai ƙare mata kallo suke, wasu daga cikin karuwan suka ƙasa hadiye gulmar da ta zo masu, biyu daga cikinsu ne suka haɗa baki gurin faɗar "Bariki alalen gero idan baka iya ba sai ta kwaɓe maka." 
Gayen ɗazu wanda ya nunawa Sadiƙu ɗakin da suke ciki ya kalle ta. Ganin yanayin da take ciki ya bushe da dariya ya ce "Duniya ta miki a tishawar jaki ne shi ya sa kika dawo nan? Ko da yake kin zo inda ya dace domin nan gida ne na kowa, kawai ki zo mu jone don bana tunanin wanda kika zo domin shi zai saurare ki."

Duk wannan maganganun da suke faɗa ta ji, sai dai kalma ɗaya bata yi nasarar shiga ƙwaƙwalwarta ba balle ta iya haddace ta. 
Wucewa ta yi ba tare da ta tamka musu ba ta nufi ɗakinsu Jafsee.

Zaune ta same shi akan katifa yana jinyar jiki domin shaƙar da Sadiƙu ya mi shi ɗazu bata wasa ba ce, har ya jiyo ƙamshin mutuwa a dazun.
Duddoo ne zaune kusa dashi yana masa jajen abunda ya faru ɗazun, ɗago kan da zai yi ya ganta a tsaye, cikin rawar murya ya ce "Mahee ke ce?" Sai a lokacin Ja'afar ya ɗago kai ya kalli abokinsa sannan ya sauke dubansa akan fuskarta.

Ras ras! Kirjinsa ya buga da ƙarfi ganin yanayin da take ciki, da ƙyar ya ce "Mahee me kika dawo yi a nan.?"

Wani busasshen murmushi ta masa sa'annan ta zauna a saman carpet na ɗakin tare da faɗar "Ina mai maka albishir cewa na dawo ne domin mu rayu tare har ƙarshen rayuwa."

Kallon baki da hankali ya yi mata tare da hangame baki.
Sarai ta fahimci ƙarin bayani yake nema don haka ta koma yin murmushi ta ce "Na dawo nan ne domin mu yi aure, wallahi ko a nan gidan ka ajiye ni zan zauna, yanzu ba ni da kowa daga Allah sai kai."

Kallonta kawai yake, kallon da ba zaka iya fahimtar ma'anarsa kai tsaye ba 'Lallai wannan bata da hankali, a yanda suka farfasa mata jikin nan a matsayinta na jininsu, kenan ni me zai faru da ni idan suka kama ni karo na biyu?' ya faɗa a ransa.

A fili kuwa miƙewa tsaye yayi idonsa ƙyar a kanta yana faɗar

 "Mahee ki rufa min asiri ki tashi ki koma gida, ko so kike wannan mahaukacin yayan naki ya kashe ni ne?"

Hawayen da suka ƙafe mata tun ɗazu ne suka yi nasarar sake ɓallewa ta ce "Abba ya kore ni daga gidansa da ma rayuwarsa da ta iyalansa ga baki ɗaya, yanzu ba ni da kowa sai kai, kai kaɗai ne na yi imani zaka zauna da ni cikin kowanne hali saboda soyayyar dake tsakaninmu."

Kallon Sakarya yake binta da shi yayin da ya ji maganar tata ta zo masa a banbarakwai. Dariya ya sheƙe da ita sannan ya tsuke fuska kamar bai taɓa dariya ba ya ce "Sakaryar ina ce ke Mahee? Iyayenki ma suka guje ki balle ni? Shin wai ke har a cikin zuciyarki baki taɓa zargin yaudararki zan yi ba? Lallai zuciyarki gafalalliya ce kuma ta shagala da duniya da yawa."

A ruɗe take binsa da wani irin kallo mai nuni da tsantsar mamaki, tarjamar kalamansa ta shiga yi a ƙwaƙwalwarta kafin ta iya buɗe baki da ƙyar ta ce "Ban fahimce ka ba, kana nufin baka sona ba zaka aure ni ba?"

Jinjina mata kai ya yi alamun tabbatarwa kana ya ce "Idan kika zaci ni Ja'afar zan aure ki to kin yaudari zuciyarki, ba zan taɓa auren gafalalliyar yarinya irinki ba wacce zuciyarta ta fi ƙarfinta, iyayena suna kyautata mun zato ba zan saka masu da auren wacce ta zubar da ƙimarta a waje ba."

Yanzu kam lissafinta ya gama ƙwacewa, fatan take yi ta buɗe ido daga cewar a mafarki wannan abun ke faruwa, amma sai dai da alama wannan zahiri ne ya zo a cikin littafin ƙaddarar rayuwarta.

Tana kuka ta tsugunna a gabansa tana roƙon ya rufa mata asiri ya aure ta, faɗar take "Kamun rai Masoyina, kai ne silar gurɓacewar rayuwata, ka yi sanadin raba ni da ahalina da mutuncina, shin idan ka kore ni ina na nufa?"

Sosai tausayinta yake ratsa jijiyoyin jikin Duddoo duk da kasancewar shi ɗan iska amma ya tausaya rayuwarta.

Duban Ja'afar ya yi cikin sanyin murya ya ce "Jafsee ka tausaya wannan rayuwa da take cike da ƙunci a yau, don Allah ka zauna da ita ko da ba zaka aure ta ba."

A zafafe ya juyo da dubansa ga Duddoo "Ashe fa kai baka da hankali ko? So kake wannan mahaukacin yayan nata ya kashe ni, ko so kake banzan mahaifinta ya je ya tonan asiri a gun mahaifana?"

Duddoo zai sake yin magana kenan ya daga masa hannu da cewa "Bana son jin komai daga gare ka, ka sani sabo da kaza bai hana a yankata, idan tausayinta kake kai ka aure tan mana, dama can ni ba ita nake so ba jikinta nake so kuma na samu, me ya rage?"

Wani wahalallen kuka ne ya kufce mata da gudu ta tashi tana gyara zaman hijabinta da jakarta ta bar ɗakin domin ba zata juri sauraren waɗannan kalaman ba.

Duddoo ya so ya biyta ya lallashe ta ko ta ji sassauci a zuciyarta na wannan yaudarar da ta zo mata kwatsam daga inda bata yi tsammani ba, sai dai babu Wadataccin kalmomi a bakinsa da zai iya amfani dasu, da yanada yanda zai yi da ya taimake ta, amma inah....

A waje ta wuce Gayen ɗazu ya yi ƙoƙarin dakatar da ita da cewa "Dama na gaya miki, kawai ki dawo mu jone haka bariki ta gada." Ko saurarensa bata yi ba ta bar gidan cike da ƙuncin zuciya.

Takawa kawai take amma bata san inda ƙafarta ke sauka ba, kamar yanda bata san inda ta nufa ba, duniyar ta mata duhu gabaki ɗaya, jinta da ganinta sun yi nisa ta yadda bata iya hange ko jin abunda ke faruwa a kusa da ita ba.

Haka ta ci gaba da nausawa layukan unguwar kamar taɓaɓɓiya, bata ma san da wanzuwar mutane a gun ba balle ta fahimci kallon tausayi da mamakin da suke binta da shi.


Sai da ta yi nisa sosai har ma ta fice daga unguwar Dagarman kafin ta samu gindin wata bishiyar ta zauna, tana son bawa ƙwaƙwalwarta damar yin lissafi da sanin abinda ya kamata ta yi.

Sai da ta yi iya ƙoƙarinta kafin ta haɗa zarrukan tunaninta da suka gama kuncewa kafin ta samu mafita.

Zumbur ta miƙe kamar an tsikare ta da allura ta nufi titi mafi kusa abun hawa ta tare, tare da shiga "Tasha zamu Malam." Shi ne kaɗai abunda ta ce yayin da take gyara zamanta a cikin abun hawan.

"Wace tasha yar'uwa?"

"Koma wacce." Ta amsa cikin ƙosawa.

Bai sake cewa komai ba ya ja zuwa tasha mafi kusa.
Bayan ta biya shi hakkinsa ta sauka ta ƙara nausawa cikin tashar, yan union ne  suka yi mata caa! Kowanne yana tambayarta garin da zata je.

Rashin amsar bayarwa ya saka ta tambayi ɗaya daga cikinsu, wace jihar ce tafi nisa da nan?"

"Balgori."

"Tafiyar awa nawa ce daga nan?"

"Awa takwas Hajiya, amma ki yi haƙuri zan miki katsalandan, don Allah me yasa meki haka na ga jikinki a farfashe."

Tsaki ta ja, a harzuƙe ta ce "Zaka sama mun mota ko na ƙara gaba, gari da yawa maye baya ci kansa ba."

Cikin ɓarin baki ya ce "Afwan Hajiya mu je in kai ki gun motar garin.

*************
A ɓangaren Irfan kuwa ya kasa jurar rashin ji daga Mahee kwana biyu, duk yanda ya so taushe zuciyarsa abun ya ci tura, dalili kenan da yasaka ya shirya da yamma cin ranar Laraba ya nufi unguwarsu, tuni ya manta da alƙawarin da ya yiwa Ma'eesh na cewa zai yi iya ƙoƙarinsa ya ga ya manta ta, kuma zai daina kula ta na ɗan lokaci.

Bai zame ko'ina ba, sai inda ya saba parking motarsa fitowa ya yi ya taka zuwa bakin ƙofar gidansu.

A haka ya karaci sallamarsa ba kowa a zauren, da alama kuma Umma dake ciki bata jiyo shi ba.

Ya fi mintuna biyar tsaye a gun ko yaron da zai aika ciki bai samu ba, dalili kenan da ya sanya bisa tilas ya juya ya nufi motarsa zuciyarsa ba daɗi, Sadiƙu da yake shirin karyo kwanar gidan nasu yana hango Irfan ya yi saurin laɓewa, domin har ga Allah bai shirya amsar tuhumar da Irfan ɗin zai masa akan Mahee ba. Domin shi kansa har lokacin yana cikin jimami da dama sanin sanar da iyayen nasu halin da ake ciki.

Da yasan abinda zai biyo baya tabbas da bai faɗa ba.


Ɗorawa....

BABI NA SHA BAKWAI

_RANAR WANKA BA A BOYON CIBI_

Tafiya take cikin ƙuncin da raɗaɗin zuciya, tuni idanunta suka makance bata ganin kowa bata ganin komai a gabanta sai muradinta, a yanzun ta yarda da cewa bata da wanda yafi shi a rayuwarta. Tana da yaƙinin cewa idan duk duniya ta juya mata baya shi ba zai ƙyamace ta ba balle ya guje ta, shi kaɗai ne bangon da ya rage mata wanda zata jingina da shi ta ji sanyi a zuciyarta da garwashin wutar ƙiyayya ke ruruwa a cikinta.

Mintuna kaɗan suka sada ta da titin unguwar wanda tsabar ruɗanin da take ciki bata ma san ta zo ba, sai da ta ji ƙarar ababen hawa da order wasu daga ciki sa'annan ta ankara.

Tun a cikin layinsu mutane ke ƙare mata kallo ganin yadda take tafe cikin yanayin fitar hayyaci ga kuma Uniform ɗinta sun lalace da jini haka fatarta duk ta yi ruɗu-ruɗu shacin bulala ko ina kwance a fatarta har a gefe-gefen fuskarta kasancewarta fara ya saka raunin suka bayyana ƙarara.

Haliru Maishago yana zaune ta gifta shi ta wuce, girgiza kai kawai ya yi cikin alamun tausaya duk da bai san me ya faru da ita ba.

Tare Napep ta yi tare da faɗawa ba tare da ta tsaya yin ciniki ba.
Sai da matuƙin ya tada Napep ɗin sannan ya ce "Ina zamu.?"

Da ƙyar ta iya buɗe baki kamar wacce aka yiwa dole ta ce "Dagarma." Daga haka ba ta sake furta komai ba har suka isa unguwar.

Jakarta ta buɗe ta ciro kuɗin ɗazu da Baba ya bata ta miƙa wa mai Napep ɗin, bai ce komai ba ya cire kuɗinsa ya bata canji a ƙasan zuciyarsa yana jimamin abin da ya sami wannan kyakkyawar yarinyar haka.

Cike da ƙarfin gwuiwa da saka rai ta nufi cikin gidan da take tunanin yanzu nan ka dai ne madogararta, ta saka kai tare da shigewa cikin gidan.

Jama'ar gidan sai ƙare mata kallo suke, wasu daga cikin karuwan suka kasa haɗiye gulmar da ta zo masu, biyu daga cikinsu ne suka haɗa baki gurin faɗar "Bariki alalen gero idan baka iya ba sai ta kwaɓe maka." 
Gayen ɗazu wanda ya nunawa Sadiƙu ɗakin da suke ciki ya kalle ta. Ganin yanayin da take ciki ya bushe da dariya ya ce "Duniya ta miki a tishawar jaki ne shi ya sa kika dawo nan? Ko da yake kin zo inda ya dace domin nan gida ne na kowa, kawai ki zo mu jone don bana tunanin wanda kika zo domin shi zai saurare ki."

Duk wannan maganganun da suke faɗa ta ji, sai dai kalma ɗaya bata yi nasarar shiga ƙwaƙwalwarta ba balle ta iya haddace ta. 
Wucewa ta yi ba tare da ta tamka musu ba ta nufi ɗakinsu Jafsee.

Zaune ta same shi akan katifa yana jinyar jiki domin shaƙar da Sadiƙu ya mi shi ɗazu bata wasa ba ce, har ya jiyo ƙamshin mutuwa a ɗazun.
Duddoo ne zaune kusa da shi yana masa jajen abin da ya faru ɗazun, ɗago kan da zai yi ya ganta a tsaye, cikin rawar murya ya ce

 "Mahee ke ce?" Sai a lokacin Ja'afar ya ɗago kai ya kalli abokin nasa sannan ya sauke dubansa akan fuskarta.

Ras ras! Ƙirjinsa ya buga da ƙarfi ganin yanayin da take ciki, da ƙyar ya ce "Mahee me kika dawo yi a nan.?"

Wani busasshen murmushi ta masa sa'annan ta zauna a saman carpet na ɗakin tare da faɗar "Ina mai maka albishir cewa na dawo ne domin mu rayu tare har ƙarshen rayuwa."

Kallon baki da hankali ya yi mata tare da hangame baki.
Sarai ta fahimci ƙarin bayani yake nema don haka ta koma yin murmushi ta ce "Na dawo nan ne domin mu yi aure, wallahi ko a nan gidan ka ajiye ni zan zauna, yanzu ba ni da kowa daga Allah sai kai."

Kallonta kawai yake, kallon da ba zaka iya fahimtar ma'anarsa kai tsaye ba 'Lallai wannan bata da hankali, a yadda suka farfasa mata jikin nan a matsayinta na jininsu, kenan ni me zai faru da ni idan suka kama ni karo na biyu?' ya faɗa a ransa.

A fili kuwa miƙewa tsaye yayi idonsa ƙyar a kanta yana faɗar

 "Mahee ki rufa min asiri ki tashi ki koma gida, ko so kike wannan mahaukacin yayan naki ya kashe ni ne?"

Hawayen da suka ƙafe mata tun ɗazu ne suka yi nasarar sake ɓallewa ta ce "Abba ya kore ni daga gidansa da ma rayuwarsa da ta iyalansa ga baki ɗaya, yanzu ba ni da kowa sai kai, kai kaɗai ne na yi imani zaka zauna da ni cikin kowanne hali saboda soyayyar dake tsakaninmu."

Kallon sakarya yake binta da shi yayin da ya ji maganar tata ta zo masa a banbarakwai. Dariya ya sheƙe da ita sannan ya tsuke fuska kamar bai taɓa dariya ba ya ce 
"Sakaryar ina ce ke Mahee? Iyayenki ma suka guje ki balle ni? Shin wai ke har a cikin zuciyarki baki taɓa zargin yaudararki zan yi ba? Lallai zuciyarki gafalalliya ce kuma ta shagala da duniya da yawa."

A ruɗe take binsa da wani irin kallo mai nuni da tsantsar mamaki. Tarjamar kalamansa ta shiga yi a ƙwaƙwalwarta kafin ta iya buɗe baki da ƙyar ta ce "Ban fahimce ka ba, kana nufin baka sona, ba zaka aure ni ba?"

Jinjina mata kai ya yi alamun tabbatarwa kana ya ce "Idan kika zaci ni Ja'afar zan aure ki to kin yaudari zuciyarki, ba zan taɓa auren gafalalliyar yarinya irinki ba wacce zuciyarta ta fi ƙarfinta, iyayena suna kyautata min zato ba zan saka masu da auren wacce ta zubar da ƙimarta a waje ba."

Yanzu kam lissafinta ya gama ƙwacewa, fatan take yi ta buɗe ido daga cewar a mafarki wannan abin ke faruwa, amma sai dai da alama wannan zahiri ne ya zo a cikin littafin ƙaddarar rayuwarta.

Tana kuka ta tsugunna a gabansa tana roƙon ya rufa mata asiri ya aure ta, faɗar take "Ka min rai masoyina, kai ne silar gurɓacewar rayuwata, ka yi sanadin raba ni da ahalina da mutuncina, shin idan ka kore ni ina na nufa?"

Sosai tausayinta yake ratsa jijiyoyin jikin Duddoo duk da kasancewar shi ɗan iska amma ya tausayawa rayuwarta.

Duban Ja'afar ya yi cikin sanyin murya ya ce "Jafsee ka tausaya wannan rayuwa da take cike da ƙunci a yau, don Allah ka zauna da ita ko da ba zaka aure ta ba."

A zafafe ya juyo da dubansa ga Duddoo "Ashe fa kai baka da hankali ko? So kake wannan mahaukacin yayan nata ya kashe ni, ko so kake banzan mahaifinta ya je ya tonan asiri a gun mahaifana?"

Duddoo zai sake yin magana kenan ya daga masa hannu da cewa "Bana son jin komai daga gare ka, ka sani sabo da kaza bai hana a yanka ta, idan tausayinta kake ji kai ka aure tan mana, dama can ni ba ita nake so ba jikinta nake so kuma na samu, me ya rage?"

Wani wahalallen kuka ne ya kufce mata da gudu ta tashi tana gyara zaman hijabinta da jakarta ta bar ɗakin domin ba zata juri sauraren waɗannan kalaman ba.

Duddoo ya so ya bi ta ya lallashe ta ko ta ji sassauci a zuciyarta na wannan yaudarar da ta zo mata kwatsam daga inda bata yi tsammani ba, sai dai babu Wadataccin kalmomi a bakinsa da zai iya amfani da su, da yana da yadda zai yi da ya taimake ta, amma inah....

A waje ta wuce Gayen ɗazu ya yi ƙoƙarin dakatar da ita da cewa "Dama na faɗa miki, kawai ki dawo mu jone haka bariki ta gada." Ko saurarensa bata yi ba ta bar gidan cike da ƙuncin zuciya.

Takawa kawai take amma bata san inda ƙafarta ke sauka ba, kamar yadda bata san inda ta nufa ba, duniyar ta mata duhu ga baki ɗaya, jinta da ganinta sun yi nisa ta yadda bata iya hange ko jin abin da ke faruwa a kusa da ita ba.

Haka ta ci gaba da nausawa cikin layukan unguwar kamar taɓaɓɓiya, bata ma san da wanzuwar mutane a gun ba balle ta fahimci kallon tausayi da mamakin da suke binta da shi.


Sai da ta yi nisa sosai har ma ta fice daga unguwar Dagarman kafin ta samu gindin wata bishiyar ta zauna, tana son bawa ƙwaƙwalwarta damar yin lissafi da sanin abin da ya kamata ta yi.

Sai da ta yi iya ƙoƙarinta kafin ta haɗa zarrukan tunaninta da suka gama kuncewa kafin ta samu mafita.

Zumbur ta miƙe kamar an tsikare ta da allura ta nufi titi mafi kusa abin hawa ta tare, tare da shiga "Tasha zamu Malam." Shi ne kaɗai abin da ta ce yayin da take gyara zamanta a cikin abin hawan.

"Wace tasha yar'uwa?"

"Koma wacce." Ta amsa cikin ƙosawa.

Bai sake cewa komai ba ya ja zuwa tasha mafi kusa.
Bayan ta biya shi hakkinsa ta sauka ta ƙara nausawa cikin tashar, 'yan union ne  suka yi mata caa! Kowanne yana tambayarta garin da zata je.

Rashin amsar bayarwa ya saka ta tambayi ɗaya daga cikinsu, wace jihar ce tafi nisa da nan?"

"Balgori."

"Tafiyar awa nawa ce daga nan?"

"Awa goma Hajiya, amma ki yi haƙuri zan miki katsalandan, don Allah me ya same ki haka? na ga jikinki a farfashe."

Wani malalacin tsaki ta ja, a harzuƙe ta ce "Zaka sama min mota ko na ƙara gaba? Gari da yawa maye baya ci kansa ba."

Cikin ɓarin baki ya ce "Afwan Hajiya mu je in kai ki gun motar garin.

*************
A ɓangaren Irfan kuwa ya kasa jurar rashin ji daga Mahee kwana biyu, duk yadda ya so taushe zuciyarsa abin ya ci tura, dalili kenan da ya saka ya shirya da yammacin ranar Laraba ya nufi unguwarsu. Tuni ya manta da alƙawarin da ya yi wa Ma'eesh na cewa zai yi iya ƙoƙarinsa ya ga ya manta ta, kuma zai daina kula ta na ɗan lokaci.

Bai zame ko'ina ba, sai inda ya saba parking motarsa fitowa ya yi ya taka zuwa bakin ƙofar gidansu.

A haka ya ƙaraci sallamarsa ba kowa a zauren, da alama kuma Umma dake ciki bata jiyo shi ba.

Ya fi mintuna biyar tsaye a gun ko yaron da zai aika ciki bai samu ba, dalili kenan da ya sanya bisa tilas ya juya ya nufi motarsa zuciyarsa ba daɗi. Sadiƙu da yake shirin karyo kwanar gidan nasu yana hango Irfan ya yi saurin laɓewa, domin har ga Allah bai shirya amsar tuhumar da Irfan ɗin zai masa akan Mahee ba. Domin shi kansa har lokacin yana cikin jimami da danasanin sanar da iyayen nasu halin da ake ciki.

Da ya san abinda zai biyo baya kenan tabbas da bai faɗa ba.


Irfan ya ci gaba da tafiya jiki a saɓule yayin da ƙwaƙwalwarsa ke cunkushe da tunani iri-iri. Ya zo daf da shagon Haliru kenan kamar daga sama ya jiyo ance "Irfan!"

Cikin hanzari ya waiga inda ya jiyo sautin don ganin mahaluƙin da ya kira shi.
Bai iya ganin kowa ba sai maishagon dake zaune a ƙofar shagonsa, don haka yake kyautata zaton shi ɗin ne ya kira shi. Dalili kenan da ya sanya ya ƙura masa ido.

Ya lura cewa da magana a bakin mutumin ganin yadda bakinsa ke motsi tamkar mai lazimi, amma kuma sai ya kawar da kansa gefe.
 Hakan ya saka Irfan ya ci gaba da taka sawayensa kai tsaye zuwa inda maishagon yake zaune.

Da isarsa ya miƙa mishi hannu suka yi musabaha sannan ya zauna kan teburin da maishagon ke zaune.

"Ɗan'uwa ka kira ni kuma baka ce komai ba, da alama akwai magana a bakinka."

Irfan ya faɗa.

Haliru ya kalle shi, sai ya yi kamar zai ce wani abu kuma sai ya yi shiru.

Can ya ce "Gaskiya ina son na faɗa maka wani abu amma ina tsoron abin da zai je ya dawo, ka san ance _baki shi ke yanka wuya._"

"Karka damu ka faɗa min koma miye Insha Allah a nan gurin zamu yi wa zancen ƙabari mu binne shi ba mai ji."
Ya yi mi shi murmushi.

Haliru ya gyaɗa kai alamun gamsuwa ya gyara zama ya ce "ka yi mamakin kama sunanka da na yi ko?"

Irfan ya gyaɗa kai ba tare da ya yi magana ba domin zuciyarsa ta zaƙu da son jin me bawan Allah nan zai gaya mi shi.

"Ko ba kai ba ne Irfan saurayin Maheerah ta gidan malam Isa?"

Nan ma sake daga kai ya yi bai yi magana ba, tamkar dai wanda cutar kurumta ta kama shi.

Haliru ya ɗora zancensa da faɗar "Ina tunanin daga gidan kake yanzu, kuma da dukkan alama baka samu wacce ka je nema ba."

"Eh haka ne, na yi sallama amma gidan kamar ba kowa shi ya sa na juyo ko wani abin ya faru ne?" Ya tambaya da yar damuwa a fuskarsa.

"Gaskiya ina ji a jikina ba lafiya a gidan, domin kwana biyu da suka shuɗe ina zaune a nan na ga wucewar Mahee cikin wani irin yanayi, jikinta duk ya yi ruɗu-ruɗu da shacin bulala, ga dukkan alamu dukanta aka yi bana raba ɗayan biyu ba, ko dai a makaranta aka dake ta ko kuma a gida domin da uniform a jikinta ta wuce kuma tun lokacin ban sake ganinta ba. Duk da cewa idan gari ƙalau ne kusan kullum sai ta zo shagon nan siyayya."

Zaro ido waje Irfan ya yi ya kiɗime 

"Me ka ce? Don Allah faɗa min meke faruwa da masoyiyata?."

"Nima ban sani ba sai dai ina ji a jikina ba lafiya a gidan, domin yayanta Sadiƙu mutumina ne kusan kullum sai ya zo mun gaisa mu ɗan taba hira sannan ya shiga gida. Amma yau kimanin kwana biyu kenan ban gan shi ba, dalili kenan da ya sanya na ɗiga alamar tambaya a al'amarin gidan."

Irfan ya miƙe tsaye tare da cire hular kansa cike da damuwa ya ce "Inna lillahi wa Inna ilaihir raji'un! Meke faruwa ne?"

Ganin ba zai sami amsar ba ya wuce ba tare da ya tsaya yi wa Haliru sallama ba, zuciyarsa ta ci gaba da tsinkayo mi shi abubuwa marasa daɗi da za su iya faruwa a gidan.

A haka ya ja motarsa ya bar unguwar bayan ya ɗaukar wa zuciyarsa alƙawarin cewa sai ya binciko abin da ke faruwa.

Washe gari tun da sassafe ya yi wa gidansu Maheerah zobe. Yana isa ƙofar gidan Baba yana fitowa daga cikin gidan.

"Assalamu alaikum Baba ina kwana."
Irfan ya faɗa cikin ladabi yana rusuna kai.

Baba ya miƙo masa hannu yana faɗar
"Wa'alaikumus Salam, malam Irfan sannu da zuwa."

Bayan sun gaisa Baba ya kalle shi fuskarsa ba yabo ba fallasa ya ce

"Yawwa malam Irfan dama ina nemanka."

"To Baba Allah Ya Sa dai lafiya."

"Lafiya amma ba ƙalau ba, so nake na sanar da kai daga yau ka hutar da kanka zuwa gidan nan, domin wacce kake zuwa don ita ta yi maka nisa, nisan da ba zaka iya kamo ta ba."

A razane ya dago rikitattun idanunsa muryarsa na rawa tamkar signal ta  ɗauke a gidan tv ya ce "Ban... Ban fahimta ba Baba."

"Ina nufin ka cire ranka da auren Maheerah, domin babu ita a gidan nan yanzu, na gode maka da duk dawaniyar da kake damu. Haƙiƙa da ina da 'ya mace a yanzu ko wacece da na baka aurenta domin na yarda da nagartattun halayenka da tarbiyyarka. Ka je kawai Allah Ya musanya maka da mafi alkhairi."

Daga haka ya wuce ya bar Irfan nan tsaye ya sake baki kamar wani gaula.

Tarin tambayoyi ne cunkushe a ma'adanar tunaninsa, amma ya rasa mai karɓa mi shi su.

Tamkar mutum-mutumi haka ya ƙame a wajen ya kasa motsa ko da yatsansa.

Yana cikin wannan yanayin sai ga Sadiƙu ya fito daga zauren gidan suka yi kiciɓis da juna.

Sadiƙu da ya ga ba shi da wata mafita tun da Irfan ya riga ya gan shi hakan ya saka ya matso kusa yana murmushin yaƙe ya ce "Aminci Allah ya tabbata a gare ka."

Rashin sani yafi dare duhu, da Sadiƙu  ya san cewa Irfan ya zurfafa a kogin tunani kuma bai lura da shi ba. Da ya yi amfani da kyakkyawar damar da ya samu gurin tserewa domin hausawa sun ce  _hankali ke gani ido gulu-lu ne."

Wannan sallamar da ya yi ita ta dawo da Irfan daga duniyar tunani zuwa duniyar da yake rayuwa a ciki.

A maimakon ya amsa masa sallamar sai cewa ya yi "Yaya Sadiƙu don Allah meke faruwa a gidan ne?"

Zuciyar Sadiƙu ta buga da ƙarfi dam! Domin da  _alama wuƙa zata tono garma_ abin da ya daɗe yana ɓoyewa dole ya bayyana shi a yau.
Ya kalli Irfan da fuskar shi da yake ƙoƙarin shimfiɗa yanayin mamaki a maimakon damuwar da yake ciki ya ce "Me kake magana ne a kai?"

"Baba ne ya min wasu irin bauɗaɗɗun jawabai da na kasa gane kansu, wai in je in manta da Mahee." Ya yi maganar a birkice.

Sadiƙu ya ɗago kai "_Ranar wanka ba a boyon cibi_ Irfan, na yi iya kokarina domin in ɓoye daga ganinka ta yadda ba zaka yi tozali da ni ba bare ka tambaye ni ɓoyayyen sirrin da na yi sakacin bayyanawa har ya zama linzamin datse farin cikin gidanmu."
Ya sauke zancen a kasalance.

Irfan ya ɗago a hartsigi "Ka fito da ni duhu don Allah, na ga kana neman ƙara hargitsa min hargitsattsiyar ƙwaƙwalwata da Baba ya yi nasara kunce notikanta."

"Ka yi haƙuri Irfan Baba ya kori Maheerah daga gidan nan gaba ɗaya haka ma ya cire ta daga cikin ahalinsa gaba ɗaya."

Wani guf, Irfan ya ji tamkar ya kwaɗa masa guduma a tsakar kai. Take jikinsa ya hau rawa kamar an kaɗa mazari.

Saɗiku ya wuce jiki a saɓule ya bar Irfan nan tsaye yana firfita da hular kansa. Duk da cewa kuwa har lokacin ana tsakiyar sanyi ne amma gumi ne ke tsattsafo masa ta ko wace kafar gashi dake jikinsa.

BABI NA SHA TAKWAS

_NISAN KIWO_


"Hajiya ga motocin garin." Ɗan union ɗin ya faɗa yana nuna mata motocin dake lodi da yatsansa.

Ya kalli karen motar ya ce "kondusta ga fasinja a saka ta a motar Balgori don Allah."

"Ok ta shiga wannan motar saura mutum ɗaya ta tashi." Karen motar ya faɗa.

Maheerah ta shige motar kai tsaye ta zauna tana ci gaba da sake sake a ranta.

Ɗan union ɗin ya ci gaba da tsayuwa a gurin da alama yana jiran ta sallame shi, sai dai ba alamar zata ɗago ta kalle shi bare ya saka ran ta ba shi wani abu.

Girgiza kai ya yi cikin tausayawa a ransa ya ce 'Da alama wannan budurwa tana cikin kalubalen rayuwa.'


Kondusta ya fara tattara kuɗin matafiya har ya zo kan Maheerah ya ce "Hajiya kawo baki."

Sai da ya maimaita zancen kafin ta ji ta ɗago da jajayen idanunta ta zuba masa su. "Nawa ne kuɗin?"

"Dubu huɗu."

"Habah dai malam dubu huɗu ya yi yawa." Ta marairaice.

"Su ne kuɗin saboda tsadar mai, idan baki da su iya iya sauka daga motar."

Sai a lokacin ta tuna da jakar makarantar dake rataye a kafaɗarta dama abin da ya ɗarsa mata tunanin barin gari. Don haka ta sauke jakar.

Dubu huɗu ta ƙirgo ta bashi sannan ta cilla duniyar tunani.

"Mahee Baby ga wannan kuɗin dubu 20 ne ki ajiye mana su a wajenki, na yin kodumo ne a watannan, kin sani dole zamu shayu sosai."

Maganar Ja'afar ta safiyar yau ta dinga dawo mata a kunne tamkar yanzu yake furtata.

Murmushi mai ciwo ta yi ta ce a ranta 'Kuɗinka ne zasu min jagora zuwa inda zan yi shirin tarwatsa rayuwarka. Shi kuma Babana zai ga ribar sallama jini wa duniya na yi maku wannan alƙawarin.'

A daidai lokacin motar ta shiga direban ya cilla hancin motarsa ya fice daga tashar, sai fatan a sauka lafiya.

******"*"*****

Zumbur ya mike tsaye bayan shafe tsayin daƙiƙu yana mayad da numfashi tamkar wanda ya yi tseren gudu. Cikin hanzari ya fice daga ɗakin yana dube-dube.

Duddoo dai bai ce masa uffan ba sai binsa yake da ido. Can bayan daƙiƙa biyar sai ga shi ya dawo ɗakin ya tsaya tare da ɗora hannu ɗaya a kai yana hargiza gashinsa. 

"Me ya faru ne Jafsee?"

Iska ya fesar daga bakinsa sannan ya ce "Wannan macijiyar ta gudar mini da kuɗi."

Ɗan murmushi Duddoo ya yi sannan ya ce "Har nawa ne kuɗin?"

"Dubu ashirin ne fa, gaskiya ta jiƙa min aiki." Ya faɗa yana jan tsaki tamkar jikan jaɓa, sannan ya ce "Da na san inda ta je ba shakka da na bita na karɓo kuɗina amma ba komai gobe ma rana ce."

****.  ******

Ana cewa dare mahutar bawa, domin a lokacin ne ruhuka kan sami nutsuwar hutawa. Duk da ƙwarewar bacci da shahararsa a bangaren sata a ranar bai yi gigin satar Irfan ba. Domin kuwa yadda ya ga safiya haka ya ga dare. Ya ɓata muhimman sa'o'in shi na hutawa gurin tunanin mafita a matsalar da ta Kunno masa kai a rayuwa.

Washegari tun da sassafe ya fice daga gidan ko ƙaryata bai yi ba. Ko da hajiyarsa ta zo kiransa su ci abinci sai ta tarad da sashensa a rufe.
Sosai ta yi mamaki don haka ta je ta sanar da alhajinsa ba bata lokaci suka kira shi a waya.

"Wai Ina kaje ne da safe haka Irfan?" Alhajinsa ya tambaya.

"Am! Alhaji ina wurin aiki ne, da akwai wani aikin da ban kammala ba jiya shi ta sa na yi sakko yau." Ya faɗa a hargitse sannan ya datse kiran gudun kada Babansa ya kuma jefo masa wata tambayar da zai kasa amsawa.

Bayan fitarsa gida bai zame ko'ina ba sai gidansu Mahee don yana son ya samu Baba ko Sadiƙu a gida don duk da bai tabbacin Baban zai saurare shi.

Yana zuwa ya ja ya tsaya a ƙofar gidan tamkar ɗan dokar da aka bawa aikin kama mai laifi. Sadiƙu ne ya fara fitowa daga gidan riƙe da buta yana shirin wanke fuskarsa, da alama tashinsa kenan daga barci.

"A'ah! Irfan kai ne tun da sassafe haka?" Ya faɗa cike da mamaki duk da bai kamata ya yi mamakin ba. Domin a dai yadda Irfan ke matuƙar son Maheerah zai iya yin abin da yafi haka a kanta.

"Ni ne ina kwana yayanmu?" Murmushin yaƙe Sadiƙu ya yi.

"Lafiya ƙalau malam Irfan, meke tafe da kai? Ina ce jiya na maka bayanin komai bai kamata ka dawo nan ba."

"Ka dai gutsira min bayani, amma baka ba ni cikakkiyar hujjar da ta saka Baba ya korar min mata ba." Ya faɗa a sanyaye.
Janyo hannunsa Sadiƙu ya yi suka shige zauren gidan, ya tura ƙofar ɗakinsa dake zauren suka shiga sannan ya sake hannunsa.
"Yawwa zauna nan mu yi magana a sirrance." Sadiƙu ya faɗa yana nuna masa gefen katifarsa.

"Wane irin laifi Mahee ta aikata wa Baba har ya kore ta daga cikin rayuwar ahalinsa?" Irfan ya tambaya tare da kafe Sadiƙu da manyan idanuwansa.

Sadiƙu ya yi da ajiyar zuciya Hmmm sannan ya ce "Ranar wanka ba a boyon cibi, duk yadda na so da son rufe maka gaskiya watarana zata bayyana ne, har gara ka ji da bakina. Mahee jinina ce amma ta yi abin da ko dabbar dake rayuwa a gidanmu bata yi ba." Ya ɗan tsagaita yana karantar yanayin Irfan.

"Har yanzu ban ji laifin da ta yi ba ai."

"Me kake ci na baka na zuba? Yanzu zan kaika filin sukuwar, inda zaka hau dokin da zai tabbatar maka da abin da kake son ji." 

Irfan bai sake cewa komai ba ya dai yi masa ƙuri da ido, tamkar ya ga baƙuwar halitta.

Sadiƙu ya ci gaba "Mahee ta ɓata kanta ne da shaye-shayen miyagun ƙwayoyi, daga ƙarshe ta biye wa wancan lalataccen yaron na unguwar Dagarma shi ne ya ɗora ta a wannan turbar kuma ya lalata mata rayuwa daga nagartacciyar yarinya zuwa mazinaciya."

Tun da Sadiƙu ya fara magana Irfan ya yi suman zaune tuni ya daskare a gurin, kalmar Sadiƙu ta ƙarshe akan Maheensa ita tafi cakar masa zuciya 'Mazinaciya? Wal iyazu billah.'

Cikin barin baki ya ce "Habah! Yayanmu na yi tunanin idan kowa zai kama raɗa ko jita-jitar magulmata kai ba zaka kama ba. Shi kuma Baba kawai sai ya yanke hukunci ba tare da bincike ba?"

Murmushi mai ciwo Sadiƙu ya yi kafin ya girgiza kai ya ce "Ka yi tunanin wani ne ya faɗa mana?

"Eh mana, nasan bai wuce sharrin mahassada."

"To ba wani ba ne ya faɗa dubunta ce ta cika, an daɗe ana ruwa ƙasa na shanyewa, ranar da asirinta ya tonu da kaina na bi ta a baya bayan ta fita da shirin makaranta. A nan na gane wa idanuna abin da har gobe ya kasa gogewa a maɗaukar hoton idanuna."

Irfan ya jijjiga matuƙa lokacin da yake sauraren wannan labarin da ya kasance  mafi muni da ya taɓa ratsa masarafar sautinsa. Ya dafe saitin ƙirjinsa tsawon daƙiƙu bai ce komai ba kafin daga bisani ya sauke ajiyar zuciya mai ƙarfi ya ce "Yayanmu yanzu ina kake tunanin zan same ta?" 

"Na yi fatar ace na sani Irfan, da na riga ka zuwa, na yi nadamar bayyanar da wannan sirrin ga mahaifanmu. Da na san haka zata faru da na binne wannan sirrin a raina sannan na samowa ƙanwata mafita." Ya faɗa yayin da yake ƙoƙarin shanye ruwan hawayen da ya taru a idonsa.

"Ka ban address ɗin mayaudarin saurayin nata, mai yiwuwa zan samu wata fitilar da zata haska min inda zan sami matata.

Ya miƙe, ya karɓi address ɗin sannan ya fice.
Sadiƙu ya girgiza kai yana jinjina irin girman soyayyar da Irfan ke yi wa Maheerah, duk da wannan ɓarnar da ta aikata har yanzu baya ganin laifinta kuma bai janye ƙudirinsa na aurenta ba.

***** ***** ******

Zaune take a cikin mota yayin da motar ke ta cin hanya ta zuba tagumi da dukkan hannayenta guda biyu, hawaye ne ke tsere a kumatunta. Bata damu da share su ba, sosai ta zurfafa a kogin tunanin rayuwar da zata fuskanta bayan rabuwarta da ahalinta.

"Baiwar Allah meke damunki?" Wata siririyar murya ta ratsa masarafar jinta.
Ta dago tare da share hawayenta ta ce "Ba fa.........

BABI NA SHA TARA

_MAI RABON SHAN DUKA BAYA JIN KWAƁO...._




"Yarinya dama kin haƙura da wannan zancen don kuwa wannan yaron ya miki nisa." Haliru ya faɗa
Sofi ta yi murmushi "Me yasa kace haka ɗan'uwa?"

"Saboda zuciyarsa a kulle take kirif, ma'ana dai wata ta miki shigar sauri ta riga ki kafa tutarta a birnin zuciyarsa."

Wani murmushin ta sake jifarsa da shi kana ta ce "Ba daga nan take ba, na tabbatar da cewa zan iya rikito da tutar tata ƙasa har ma na yi galaba a kanta, shi kenan dai Nagode."

Daga haka ta juya ta bar gun tare da kama hanyar gida. Tana tafe tana murmushi ita kaɗai ƙwaƙwalwarta na hasko mata yanayin zaman soyayyar da zasu yi da tauraron zuciyarta.

Bata yi aune ba ta ji an dafa kafaɗarta ana faɗar "Shegiyar gari, daga ina kuma haka?"

Waigowa ta yi ta kai dubanta ga mai maganar  ta wadata fuskarta da murmushi "Ka ga _dakalin majina a hauka a zame ka hau mutum ka zauna daidai._ _Duddoo ƙanin iblis idan baya kusa kai ne ɗan aikensa._"

Ya yi dariya sosai "Zancenki dutse 'yar hannu, amma fa yanzu na fara laushi."

Ita ma dariyar ta sheƙe da ita kana ta ce "_Kowa ya tuba don wuya ba lada,_ yanzu dai me ka zo yi a unguwarmu?"

"Wallahi na zo duba wani abokin Babanmu ne ba shi da lafiya, a nan layin yake so har ma na fito zan juya gida ne yanzu."

"Nima dai gida zani yanzu, sai mun jame wurin Partyn Billy Lukency." Ta daga masa hannu sannan ta juya.

"Ok bye." Yana daga mata hannu.
Kowa ya kama hanyarsa.

*****

A ƙofar gida ta tarar da Baba, yana hangota ya haɗe girar sama da ƙasa.
Jikinta ne ya hau ɓari kamar an kaɗa mazari ƙafafunta suka shiga harɗewa jin take kamar ace mata ƙyat ta ruga. Amma ta kwana da sanin cewa _Bakin rijiya ba wurin wasan makaho ba ne_ dalili kenan da yasa ta matsa bakinta na motsi.

"Baba Barka da hutawa."
Ya zuba mata harara da ta saka yan cikinta suka hautsine.

"Daga gidan uban wa kike da ranar nan." Ya ƙara tamke fuska.

"Am! Baba, dama-dama na je...." ta kasa ƙarasa zancen.

"Dama kin je gidan ubanwa ne? Ko dai  daga wurin yawon karuwancin naki kika dawo? Ko da yake komai kuka yi _baku yas ba kan gado kuka ɗauko_ mahaifiyarku nan ba yawon ta zubar ɗin da bata yi ba har Kajara take zuwa can ne kuwa ƙarshen matattarar 'yan tasha, ba yadda mahaifiyata bata yi da ni ba na ƙi ji dama' yan magana sun ce _kowa yaƙi ji ba ya ƙi gani ba._ haka nan mai rabon shan duka ba ya jin kwaɓo sai ya sha._

Sosai maganganun Baba akan mahaifiyarta suka daki zuciyarta ko kaɗan bata ji daɗi ba, duk da ta samu labarin ƙuruciyar mahaifiyar tasu bata yi kyau ba, amma koma menene uwa uwa ce, sai dai ba bakin mayar da martani, don haka ta raɓa shi zata wuce a tsorace yayin da shi kuma ya kawo mata mangara ta kauce da gudu ta ƙarasa cikin gida.

Hanee ta fito daga banɗaki kenan suka yi arangama,goshinsu ya haɗu da juna ƙum.

"Ahh!" Suka saka ƙara a tare.
Cikin raɗaɗin gumuwar Hanee ta ce "Wai me yasa kika tsane ni har haka ne Sofi?."

"Ki yi haƙuri Hanee wallahi Baba ne ya koro ni, kinsan masifarsa dai." Ta faɗa a kiɗime tana waiwayen bayanta.

********"****
ALLURA TA TONO GARMA.

Bayan wata biyu Hanee ta fara laulayin da aka rasa gane kanta, kullum da zazzaɓi mai zafi take kwana ga yawan amaye-amaye, duk abin da ta saka a cikinta ba ya tsayawa sai ta haras da shi take samun salama, ba yadda mahaifiyarta bata yi da ita akan su je asibiti ba amma fafur ta ƙi, domin tana jin tsoron kada garin bincike _Allura ta tono garma._

Sai faman shan saƙa-saƙai da ganyayen itace take tamkar 'yar mai ganye, amma duk na banza.
Ko da Baba ya ga ciwon ya ƙi ci ya ƙi cinyewa sai ya matsanta akan cewa sai an je asibiti.

Ganin tana munƙi-munƙin zuwa ya ji a ran shi cewa tana ɓoye wani abin ne don haka watarana ya tasa keyarsu a gaba ita da mahaifiyarsu suka je asibitin gwamnati.

Gwajin farko aka tabbatar masu da cewa tana ɗauke da juna biyu ne.
_Tashin hankali gobarar gemu_ 
Jin wannan labarin ya saka Hanee ta ɗora hannu akai ta saka ihu.

"Innalillahi wa Inna ilaihir raji'un! Na shiga uku ni jikar mutum huɗu." Ina ta faɗa tana ɗora hannu a kai tsabar firgici.

Baba Mudi kuwa tun kafin, Hanee ta rufe bakinta ya samu nasarar gwabje mata baki da iya ƙarfinsa har sai da Haƙorinta ɗaya ya fara gyangyaɗi yana fitar da jini sosai. Sai kururuwa take yi.

Likitan da ya ga haka sai ya shiga rarrashin Baba Mudi har ya samu ya kore su daga office ɗin gudun kada su tara masa jama'a.

Tun a cikin harabar asibitin baba yake dukan Hanifah da iya ƙarfinsa yana bambamin bala'i "Shegiya karuwa, matsiyaciya wacce ta yi gadon gantali a gun uwarta, ni zaki zubarwa da mutunci a gari? Cikin shege a gidana?"

Ya ci gaba da dukanta, Inna ta matso ta shiga tsakani ita ma ya kai mata mangara a kumatu, dole ta kauce ba shiri.

"Habah Mudi, wannan wane irin tonon asiri ne kake mana? Don Allah ka yi haƙuri, komai zaka faɗa ko ka aikata ka bari sai mun je gida tukunna." Cikin Muryar kuka Inna ke ba shi haƙuri amma bai saurare ta ba.

Wasu tsirarun mutane daga cikin waɗanda ke tsaye a gun suka matso suna ba shi baki, wani dattijo ya ce "Ka yi haƙuri bawan Allah, idan rai ya ɓaci bai kamata hankali ya gushe ba."

"Ka san me ta yi ne?" Ya faɗa a kufule yana kallon tsohon, sai huci yake tamkar kumurci.

"Koma me ta yi ai ka yi mata uzuri ku je gida, kuma ban da abinka ai _ice tun yana ɗanye ake tanƙwarashi_

_Da ƙyar da sidin goshi_ suka ƙwace ta a hannu Baba Mudi suka tare masu Napep ita da Inna suka shiga, shi kuma ya hawo mashin ɗin hanya.

**********

"Ina take matsiyaciyar, ƙaramar karuwa? Yau ko ni Ko ke a gidan nan." Da wannan furucin ya shigo a maimakon sallama.

Jin sautin muryarsa ya ƙara kiɗimar da Hanee har ta ji ta yi nadamar dawowa gidan.

"Shi kenan na shigangaɗi, yau na san sai nafi gyaɗa markaɗuwa ka cuce ni......."


Wane tasku Hanifah zata fuskanta a rayuwarta bayan faruwar wannan mummunar ƙaddarar?

Shin Alhaji Saminu zai saurare ta?

Ku biyo ni don jin ƙarashen labarin.

BABI NA ASHIRIN

_IDAN ANA CIN ƘASA..._

A motarsu da ake yiwa kirari da shiga ba biya fita da Allah Ya isa suka jefa ta sauran 'yan sandan suka ɗare cikin hanzari. Direbansu wanda shi ma yake sanye da kakin yan sanda ya tada motar, Maman Fa'ee sai ihu take tana dakatar da su amma ina ko saurarenta ba su yi ba.

Bayan motar ta wuce sauran mazauna gidan na bargaja suka juya ciki, wasu na dariya wasu kuma suna jajanta mata faruwar lamarin.

A gurin ta ci gaba da tsayuwa cikin tashin hankali a bayyane ta ce "Yanzu ina zan same ta kenan? wace hukumar zasu kai ta?"

Wani matashi na unguwar dake tsaye a bayanta ya girgiza kai, cikin tausaya wa ya tako zuwa gabanta ya ce "Mama ki yi haƙuri da abin da ya faru. Amma ni na san inda zasu tun da ga sunan station ɗinsu a jikin motar."

"Yaro taimaka ka faɗa mini sunan gurin." Ta faɗa tana share hawayenta.

"Guza Station dake unguwar Saminaka a can zaki same su." Cikin tausayawa.

"To yaro na gode, amma ƙarin alfarma ɗaya don Allah ka jira ni na shiga gida na fito sai na tare abin hawa ka kwatanta masa gurin."

Lokacin ana gab da sallar magariba ta juya ciki, bayan 'yan mintoci ta fito ta sami yaron yana jiranta, tana fitowa ya tare masu abin hawa suka shiga. Ba su zame ko'ina ba sai Guza station. Yana nuna mata ƙofar shiga ɗin ta biya mai Napep kuɗin duka ya juya da saurayin cikin gari ita kuwa ta bazama ciki tana rarraba ido.

Tun da take a rayuwa bata taɓa taka sawayenta a cikin station ba sai yau.
'Yan sanda ne ke ta kai-kawo daga haraba zuwa ciki.

A bakin kanta ta tsaya kopur Adamu ya ce "Meke tafe dake?" "Yata kuka kame shi ya sa na biyo sahu.

"Ya sunan 'yar taki, kuma me kike so yanzu?" Ya tambaya a tsattsaye.

"Sunanta Fa'iza kuma na biyo sawu ne don jin abin da ya saka kuka je har gida kuka kama ta " ta amsa cike da tsiwa.

Ɗayan ɗan sandan dake tahowa daga nesa ya ƙaraso yana tambayar Kopur Adamu abin da ke faruwa.
Adamu ya masa bayani.

Ya gyaɗa kai "Ok, Hajiya an kawo mana ƙarar 'yarki ne akan yunƙurin kisan kai da ta yi."

Maman Fa'ee ta zaro ido ta daki ƙirji "Kisa? Na shiga uku ni 'yarsu jikar Mado."

Asp Ashiru ya gyaɗa kai "Ƙwarai kuwa, wata mata ce 'yar unguwar ku ta shigar da ƙarar cewa 'yarki na yunƙurin kashe 'yarta."

Ta shiga girgiza kai, "Ba gaskiya ba ne yallaɓai, duk zuciya irin ta Fa'ee na san ba zata yi yunƙurin kisa ba. Wace mata ce wannan?"

"Sunanta Iya Suwaiba, 'yarta kuma Sakina. Zaki iya  zuwa ki ga 'yarki tana Cell." Yana gama faɗa ya juya ya fice daga station ɗin, don yin alwala.
Ta ƙarasa ciki da hanzari lokacin ana ta kiraye-kirayen magariba.

Fa'ee na ganinta ta rusa kuka tana faɗar "Kin ji ko Mama za'a dabaibaye ni da igiyar sharri, daga ɗan faɗan nan na ɗazu da muka yi." Hawaye ya fara sauka kan kumatunta, bata taɓa rayuwa ko da ta minti biyar ba ce a tsare kafin yanzu.

"Shi ya sa na ce miki ka da ki kula su, kinsan Iya mai bakin aku ta fi kowa iya Gulma da kutunguila a unguwar, _Fitilar sharri kenan_." Maman ta faɗa tana kallonta cikin tausayawa.

Fa'ee ta share hawayenta "Mama ai na tauna tsakuwa ne don aya ta ji tsoro."

"Ga shi garin saka aya a fargaba kin rasa haƙoran tauna wata tsakuwar ba." ta faɗa tana share hawaye sannan ta ce "karki damu zan je in samu iya in ji dalilinta na kulla miki sharri."

Ta juya ta bar Fa'ee tsaye a Cell ɗin, lokacin da ta dawo gurin kanta an riga an sallame Sallar magariba, a nan ta tarar da Iya mai bakin aku.

Ta harare ta sannan ta matso, ta ce "Iya me 'yata ta miki kika sa aka kamata?" Iya ta yi 'yar dariya daga inda take zaune shirim kamar rumfa, ta ce "ki tambaye ta ki ji, ko da yake ba buƙata tun da a gabanki ta shaƙe min Ya tana yunƙurin kashe ta baki yi magana ba, sai yanzu."

Sakina ta birtsono baki, "Wallahi Iya tana ɗaki lokacin, kuma ina da yaƙinin ta ji komai amma bata yi yunƙurin raba mu ba, Shamsiyya ma shaida ce."

"To ta Allah ba taku ba, kuma in sha Allah sai Fa'ee ta fita daga wannan tarkon da kuka ɗana mata da izininS..."

Bata ƙarasa maganar ba saboda shigowar Atika da mijinta wurin Atika ta matsa gaban kantar ta tsaya. Kopur Adamu ya ce "Me ke tafe dake?"

ta  ce "Ni ma na zo shigar da ƙarar Fa'ee ne saboda ta fasa mini kai."
Ta nuna wurin da aka mata ɗinki a kai "Yallaɓai ka ga wurin, wannan yarinyar 'yar ta'adda ce kowa yana da ƙurjinta a gidan."

"_Atika idan kina cin ƙasa ki kiyayi ta shuri kuma ki iya bakinki a nan wajen, ko ki kwashi kashinki a hannu yanzun nan_ don na yi faɗa da ke ɗazu ba shi zai baki damar yi wa 'yata sharri ba, ke ki faɗi abin da kika yi mana manah. Nan fa suka hau cacar baki, kamar zasu buga ganin haka ya saka 'yan sandan dake wajen suka yi waje dasu tare da masu gargadin cewa Su kula station ba.....

BABI NA ASHIRIN DA ƊAYA


DAWOWA DAGA LABARI.



A yan kwanakin nan Biba ta fara laulayi da alama tana ɗauke da ƙarami ciki. Habibu da ya kasa gane kan ciwonta ya ɗauke ta zuwa Asibiti a gwajin farko aka gano tana ɗauke da cikin wata uku. Murna a gun Habibu abin ba ya faduwa yake tamkar ya taka kan jariri. Nan fa ya shiga bata kulawa ta musamman domin ya rage cika dare a kasuwa sai ya dawo tun kafin magariba. Hakan ya damu Biba sosai duk jinta take a tauye, shi ya sa ta matsu ya daina dawowa da wuri domin duk ya takura mata ga shi ƙazantarta ta daɗu tun da ta fara laulayi, shi kuma ya tsani ƙazanta yana da matuƙar tsafta da son ƙamshi shi ya sa kullum yake faɗa da Biba.

Watarana ya dawo gida wuraren 6pm ya tarar da gidan a kazance kamar bolar cikin gari. Tun daga ƙofa ya fara ƙwala mata kira.

"Nona! Biba! Habiba!!" Da ƙarfi kamar zai fasa bangon gidan.

Ta fito a tsorace tana maida numfashi "Haba maigida, wannan kiran kamar zaka fasa min dodon kunne? Duk ma ka tsorata ni wallahi."

Ya harareta, ta numfasa ta ce  "Ba don Ni ba ko don yaronka dake ciki ai ka sassauta kasan ba a son mai ciki tana tsorata zai iya shafar lafiyar yaron dake jiki."

Kalamanta sun sanyayar masa jiki domin Allah ya jarabce shi da son yara, ga shi tun daga kan Salmah yau shekara biyar kenan ba su kuma samun haihuwa ba sai yanzu da suke saka rai, don haka ya wuce ta zuwa daki ba tare da yace komai ba.

Ta same shi a cikin ɗakin ta zauna tana murmushi "Ka yi haƙuri ban faɗa don na bata maka rai ba."

"Ya wuce." Ya faɗa a tsaitsaye.

Ta ƙara wadata fuskarta da murmushi "Ka dan yi murmushi mana."

A maimakon ya bi umurninta sai ya ƙara yanke fuska ya ce "Don Allah Biba sai yaushe zaki gyara ki daina ƙazanta? Da can lokacin da muka yi aure ai ba haka kike ba, me ya canza ki?"

Cikin yanayin damuwa ta ce "Ka yi haƙuri ayyukan ne ke mun yawa, ga kula da yarinya ga aikin gida da girki shi ya sa, da can kuwa ban da kowa. Amma Insha Allah zan gyara."

Sai a yanzu ya sake fuskarsa ya ce "Ko kefa, ki tuna Habiba yar gayun dana sani ada ina so ki dawo ita."

Ta masa murmushin yaƙe a ranta ta ce 'Masifafe, Allah Ya nuna min randa zaka daina dawowa da wuri.'

A fili kuwa cewa ta yi "Am maigida wai yanzu babu customers ne da yawa kamar da?"

"Me kika gani?" Ya waigo yana dubanta.

"Na ga ne ka daina kaiwa dare kamar da."

Ya fadada murmushinsa ya ce "Akwai customers sosai fiye da da, ina dawowa da wuri ne don baki kulawa ta musamman saboda wannan." Ya nuna cikinta.

"Kai ai kuwa na gode, amma duk da haka, ya kamata ka dinga tsayawa har 9 ko 9:30 don na lura cinikin daren ya fi tafiya, Ni zan aika gida ƙanwata ta zo ta dinga taya ni ayyuka ka ga shi kenan." Ta faɗa tana murmushin yake.

Ya amsa mata da "To zan duba, bani abincina."

Ta tashi ta miƙo masa abincinsa ya janyo Salmah kusa da shi suka ci tare.

Bayan wani ɗan lokaci Habibu ya ci gaba da jimawa a kasuwa, Biba kuma ta ci gaba da Sabgoginta na yawace-yawace.

A gefe ɗaya takan aiki Salmah gidan Baba mai itace sayen wani abu irinsu daddawa, Maggi da sauransu. Inda shi kuma Baba mai itace ya yi amfani da damar ya ci gaba da lalata mata yarinya ba tare da ta sani ba. Duk lokacin da Salmar ta yi yunƙurin sanar da ita, sai ta kwatse ta bata bari ta yi magana.

Bayan watanni Shida Biba ta haifi ɗanta kyakkyawa, murna wurin Habibu ba a magana yau dai ya samu Magaji Namiji.
Ranar suna yaro ya ci sunan Salman, a gidan yaya Hanne aka yi shagulgulan suna kasancewar ita gidanta ba ya da girma sosai.

A haka Biba ta ci gaba da renon yaronta cikin kulawa da taimakon matar babanta har zuwa lokacin da ta yi arba'in. Bayan wasu watanni Habibu ya bijiro da zancen ƙara aure. Nan fa Biba ta tuma tara bata taɓa ƙasa ba, ta ƙeƙashe ido kan cewa bai isa ba.

Watarana ta same shi zaune a falo yana rungume da Salim ta tsaya a kan shi ƙiƙam.

"Habibu ni fa ban fahimcin wannan abun ba? Duka duka yaushe ne muka yi auren da zaka tsiro wata maganar banza? Me ka rasa a rayuwar aurenka da ni da har wannan tunanin ya shige ka?" Ta faɗa tana ta huci kamar macijiya.

Bai tari numfashinta ba, sai da ya bari ta gama sauka sannan ya ce "Na rasa tsafta a gidana, ba kya kulawa da yarana yadda ya kamata  ni kaina bana samun kyakkyawar kulawa da ta dace, me yasa ba zan yi tunanin ƙarin aure ba?" Ya kalle ta a ɗage.

"Haka kace?"

"Eh haka na ce." Ya mayar mata.

Ta juya tana jan tsaki tare da faɗar "Ayi mu gani idan tusa zata hura huta."

"Zata hura kuwa har ma ayi sanwa akwashe a ci." Ta tsinto muryarsa yana faɗa yayin da ta je kofar shiga uwar ɗaka.

Tun daga lokacin ne kuma kwanciyar hankali ya ƙauracewa gidan, Biba ta daina kula Habibu sam, ko abinci ta yi bata ajiye mishi sai dai ya dafa nasa ya ci. Da ya gano cewa da gayya take yi masa wannan abubuwan sai ya dinga ciko cikinsa daga kasuwa. Da ya shigo sai dai ya kwanta ya tashi, shi ma kwanan gidan bisa tilas yake yinsa domin ji yake tamkar a ƙaya yake saboda kazantar matar tasa ta ninku, har kayan miya take ajiye wa akan gado in ta ga dama.

Sai dai duk da hakan Habibu bai fasa shirinsa ba, bai kuma sake faɗa mata komai ba, sai ana gobe za'a daura auren da dare ya same ta a ɗaki, ya jefa mata invitation card a jiki.

"Gobe za'a ɗaura mini aure da yar shilar amaryata yar gayu, idan kin ga dama ki gyara gidan in baki gani ba kuma matsalar ki, domin ke za'a zaga ba ni ba." Yana gama faɗa ya fice daga ɗakin zuwa banɗakin dake tsakar gida.

Nan ta saki baki galala, ta bi shi da kallo har ya ɓulle. Sai ga shi hadarin da ya gangamo daga idanunta ya fara zubar da ruwan ƙwalla.

Tana jin motsintsa ta yi saurin share fuskarta tare da gayyato jarumta a zuciyarta ta ce "A'ina zaka ajiye matar? Ko a gidansu zaku tare?" Tana yar dariya irin ta takaicin nan.

"Wannan ba matsalarki ba ne, ko da yake akwai haƙƙin maƙwaftaka bari na faɗa miki." Ya yi murmushi sannan ya ƙulla zancensa da faɗar "Shalelena zata tare ne a sabon gidan dana gina mana, tun da na lura wacce na yi ginin don ita ba zata iya kula da shi ba."

Ji ta yi tamkar yana watsa mata ruwan zafi amma ya ta iya? Akan tilas ta haƙura, kasancewar dare ya riga ya yi, idan ma tace zata fita yanzu to ina ta dosa? Tana neman wanda zai bata shawarar da zata fisshe ta a wannan lamari, sai dai _bakin alƙalami ya riga ya bushe._

Washegari da misalin ƙarfe takwas na safe aka ɗaura auren Habibu da Amaryarsa Safiya akan sadaki Naira dubu hamsin.

Bayan Amarya ta tare Habibu ya ci gaba da shariya da lamarin Biba sai dai ranar girkinta zai zo ya kwana, tun da safe zai fita ko magana ba ya yi mata da ta gaji ita ta nemi sulhu da kanta.

Bayan wata ɗaya da auren Habibu wani mummunan al'amari ya faru, domin Salmah ce ta fara wani ciwo da ba a gane kanta ba. Gata ƙanƙanuwar yarinya amma wari take yi, saboda matsalar da ta dame ta ba abinda take yi masu sai kuka tana nuna gurin da ke mata azabar.

Lokacin shigowar Habibu gidan kenan,ganin yadda uwar ta share ta ya saka ya matsa kusa don duba abin da ke damunta.

Da hanzari ya ja da baya yana tsattsaro ido tsikar jikinsa na tashi, cikin Muryar tashin hankali ya ce "Tsutsotsi a jikin 'yata? Wannan wane irin mummunan ciwo ne?"

Shin menene ya samu Salmah? Ya zata kaya tsakanin Biba da Habibu bayan ya gano sakacinta ne ya lalata mutuncin yarsa?

BABI NA ASHIRIN DA BIYU



Ta ɗago tare da share hawayenta ta ce"Ba fa komai 'yar'uwa."

Murmushi matashiyar yarinyar da ba zata gaza shekaru Ashirin da biyar ba ta jefe ta da shi sannan ta ce "Ki yi haƙuri, ba wai ina da burin na yi miki katsalandan a rayuwa ba ne, amma kin san ance _labarin zuciya a tambayi fuska,_ sannan shi kuka ai ba a yin shi sai da dalili."

Maheerah ta sauke ajiyar zuciya tare da kawar da kanta daga duban matashiyar.

"Sister ki yi haƙuri, ki bar ni haka zuciyata da gangan jikina suna buƙatar hutu."

Tana gama faɗa ta kifar da kanta akan cinyoyinta tana mai ci gaba da shessheƙar kuka.

Matashiyar ta zuba mata na mujiyarta cikin alamun tausaya ga budurwar.

Wani matashi mai faɗin rai dake zaune a kujerar gabansu ya juyo a hasale yana duban Maheerah cikin fusatacciyar murya ya ce 
"Habah baiwar Allah! Gaskiya kina shiga haƙƙinmu, ki sani fa kowa dake nan ba ya rasa damuwar dake cin zuciyarsa amma ya jure."

Caraf matashiyar yarinyar ta karɓe zancen da faɗar "Allah Ya baka haƙuri bawan Allah, amma baka san damuwar dake addabar zuciyarta ba, kada ka manta kuma, hawaye ruwa ne mai tsarki da yake rage dattin damuwar dake zuciyar mutum ko da kuwa bai wanke damuwar duka ba. Me yasa kake son ƙara mata dafi fiye da dafin dake zuciyarta?"

"Kina da gaskiya 'yanmata, ka yi haƙuri bawan Allah nan motar haya ce dole sai an yi haƙuri, zama ne na ɗan lokaci muna sauka kowa zai kama gabansa ba kuma lallai ne mu sake haɗuwa ba a rayuwa." Wata mata dake gaba ta fara magana, sannan ta ƙarashe zancen tana duban matashin dake zaune kusa da ita.

A haka motar ta ci gaba da tafiya tsawon lokaci ba tare da Maheerah ta ce da kowa ƙala ba. Ko da aka tsaya cin abinci ma bata sauka ba sai matashiyar ce ta siyo mata abin taɓawa da kuɗinta, amma Mahee bata karɓa  ba, ta girgiza kai kawai ta ci gaba da zama shiru tamkar sabuwar kurma.

Da misalin ƙarfe takwas da rabi na dare motar ta ci birki a tsakiyar tashar Babban birnin Balgori. Nan fa hayaniya ta kacame Fasinjoji suka fara sauka daga motar.

A tare Maheerah da matashiyar nan suka sauko daga motar, aka fara kunce kayan dake boot sauran Fasinjoji suka je ɗauko kaya yayin da Maheerah ta koma gefe ɗaya a cikin tashar ta samu guri ta rakuɓe tana ƙarewa tashar da halittun cikinta kallo.

Tsawon lokaci ta shafe a haka tana nazari da zancen zuci 'Yanzu ina na dosa kenan? Rayuwa a birnin da bani da kowa kuma ban san kowa ba anya hakan zai haifa mini ɗa mai ido kuwa?'
Dafa kafarɗarta da aka yi ne ya janyo ta daga duniyar tunani zuwa duniya ta zahiri. Kamar wacce ta farka daga dogon bacci ta juya a ɗan razane ta kalli wanda ya dafa ta.

Matashiyar nan ce ta ɗazu, don haka ta sauke nannauyar ajiyar zuciya 'Hmmm' ba ta ce komai ba.
"Sunana Sorfina Salis inkiya London girl, na fahimci kamar baki san kowa a nan garin ba da alama kuma kina cikin matsananciyar damuwa shi ya sa na kasa tafiya na bar ki, ya sunanki ne?." Ta faɗa lokacin da ta samu guri a gefen Maheerah ta zauna.

Murya a sanyaye Mahee  ta ce "Sunana Maheerah Isah an fi kira na da Mahee."

"Maheerah! Nice name." Sorfina ta faɗa sannan ta ɗora zancen da cewa "Am! Kin ga nan tasha ce, kuma yanzu dare ya yi, bai kamata mu yi magana a nan ba, idan ba damuwa ki biyo ni mu je gidana sai mu yi magana a can."

Kallon rashin yarda Mahee ta shiga yi mata don sai a lokacin ma ta ga yanayin shigar yarinyar da taimakon hasken ƙwayayen lantarki da suka kewaye tashar.
 Tana sanye ne da ƙananun kaya riga da wando ɗamammu sai wani matsakaicin mayafi da ta rufe kanta da kafaɗunta da shi, a kanta kitso ne na attach ta zubo gashin a gaban wuyanta, hancinta kuwa yana maƙale da dutse irin abin adon nan na 'yan bariki. 'Anyah zan yarda da wannan kuwa ko dai...'

Tana cikin zancen zucin ne ta tsinto muryar Sorfina tana cewa "Ki yarda da ni ba zan cutar dake ba, zan so dai ki bini ne saboda ki samu nutsuwa, amma ba zan miki dole ba."

Tana gama faɗa ta miƙe ta yi gaba, ba tare da wani tunani ba Mahee ta miƙe cikin hanzari ta bi bayanta.

Ta ce "Sister zan biki, na yarda dake." 

Sorfina ta yi ƙayataccen murmushi sannan ta ja hannun Maheerah suka ƙarasa gaban wata dalleliyar mota da ba ta jima da yin parking ba suka shige, motar ta hau titi cikin sauri.

******""

Bayan kamar sa'a ɗaya da rabi da saukar su Mahee tana zaune a ƙawataccen falon da ya sha kayan alatu sanye da wata doguwar riga pink mara hannu. Lokaci zuwa lokaci tana gyara rigar tare da saka hannunta tana kare jikinta duk ta kasa samun nutsuwa, yanayin shigar bai mata ba sam. Sai ga Sorfina ta fito daga ɗaya daga cikin daƙunan gidan ta ƙaraso falon tana jifar Maheerah da murmushi sannan ta zauna kusa da ita.

Ta ce "Ina fatan baki da wata matsala, sannan kin ƙoshi babu sauran yunwa ko gajiya a tare dake."
Mahee ta gyaɗa kai tare da faɗar "Eh, Alhamdulillah sai dai...."
Ta kasa ƙarasa zancen.

"Ki saki jikinki sister, ki ɗauka cewa nan gidanku ne kuma ni yar'uwarki ce, ki faɗa mini dukkannin damuwarki da burukanki, in Allah Ya Yarda ba za su gagara ba kuma zan taimaka miki da abin da bai fi ƙarfina ba."

Ta ci gaba da gyara rigar jikinta tana kare jikinta da hannayenta.

Sorfina ta yi murmushi a ranta ta ce 'Da alama bata saba da irin wannan kayan ba.'
a zahiri kuwa cewa ta yi "ina jinki sister, ki ba ni labarinki da abin da ya rabo ki da gida."

A take sauran annurin dake kan fuskarta ya ɗauke lokaci ɗaya ta haɗe fuska tamkar limamiyar 'yan wuta. Can kuma sai ga hawaye sun fara wasar tsere a fuskarta.

"Oh god! Yi haƙuri sister, ban san tambayar zata ƙona miki rai haka ba ki yafe min." Cikin damuwa ta yi zancen.

Mahee ta saka tafin hannayenta ta share hawayen sannan ta sunkuyar da kanta ta ce "Sister ki yi haƙuri ba zan iya amsa miki wannan tambayar a yanzu ba, kuma bana son ki sake tambaya ta game da ni, amma ina da buruka guda biyu da nake so in cika wanda silar su ne na baro gida idan zaki taimaka mini."

Ta yi shiru tana sauraren amsar da Sorfina zata bata.
Cike da tausaya Sorfina ta kalle ta "ina jin ki, waɗanne buruka ne haka?"

Ta yi murmushin yaƙe ta ce "A'a sister ba yanzu ba dare ya yi, kuma ma na ga mijinki yana gida ki koma wurin shi kawai da safe idan ya fita za mu yi maganar In sha Allah saboda sirri ne."

Sorfina ta wadata fuskarta da murmushi sannan ta miƙe tana fadar "Shi kenan zo mu je na nuna miki makwancinki."

Ta shiga gaba Maheerah ta miƙe ta bi bayanta a ranta tana cewa 'wannan matar da alama 'yar gayu ce tana son kwalliyar ƙananun kaya masu bayyana surar jiki.'

A dai dai ƙofar wani ɗaki Sorfina ta ci burki sannan ta tura ƙofar ta shiga tana faɗar "Daga yanzu nan ne ɗakinki, har zuwa lokacin da kika gaji da baƙunci a gidan nan. Idan akwai abin da kike buƙata sai ki kira ni, kawo wayarki na saka miki lambata."

Sai a lokacin Maheerah ta tuna tana da waya ta ce "Ina jakata kuwa?"

Sorfina ta raɓa ta gefenta ta wuce ba tare da ta amsa mata ba, ta ɗauko jakar ta miƙa mata.

Maheerah ta buɗe jakar ta ɗauko wayar ta miƙa mata ta ce "Ga ta."

"Ita ce wayarki?" Ta faɗa lokacin da take kunna wayar, domin a kashe take gaba ɗaya.
Ta ce "Eh ita ce."

Lambar ta saka mata sannan ta yi mata sallama ta fita a ranta tana mamakin wannan yarinyar mai ban al'ajabi, ga ta dai kyakkyawa ajin ƙarshe amma wace ƙaddarar ce ta faɗa mata haka? Kuma me ya same ta duk jikinta a farfashe kamar dai wacce aka yi wa tsinannen duka?  A gaskiya ta ƙagu ta ji labarin Mahee, mai yiwuwa ta samu wani darasin mai amfani.

Washegari tun da asuba Maheerah ta farka, abinka da sabo da lokacin sallah ya yi duk nauyin baccin da ke kanta matsawar tana cikin hayyacinta to za ta farka. Don haka tana farkawa ta shiga banɗaki ta yi alwala ta tada sallah.

Bayan ta idar ta koma bacci, sai wuraren ƙarfe tara ta farka kasancewar jikinta duk ya yi tsami sallar ma da ƙyar ta yi, ko da yake abin ne ya haɗe mata ga gajiyar zaman mota ga kuma tsamin jikin dukan da ta sha a hannun Baba.

Da ƙyar ta buɗe kumburarrun idanunta waɗanda har yanzu ba su gama sacewa ba, ta yunkura da ƙyar ta tashi zaune. Sai dai me? Ta gagara saukowa daga kan gadon hannunta na dama da ƙafarta ta hagu sun kumbura sosai.

Rashin sanin abin yi ya saka ta kai hannu ta lalubo wayarta ta dannawa Sorfina kira.

Sai da ta tsinke ta sake kira sannan aka ɗaga. Murya ƙasa-ƙasa ta ce "Mahee ce, don Allah ki zo na kasa tashi."

A ruɗe Sorfina ta jefo mata tambaya "Me ya same ki ne Sister?" 

"Ta runtse ido, ina ganin na ji ciwo ne a hannu da ƙaf.." bata ƙarasa zancen ba ta ji kiran ya tsinke.

Cikin abin da bai fi mintuna biyu ba sai ga Sorfina ta shigo ɗakin da gudu. Ta karasa gaban Mahee cikin hanzari "Sannu Sister zo na kama ki mu fita falo."

Ta kama Maheerah tare da saƙala hannunta a wuyanta suna takawa a hankali har suka ƙaraso falon ta ajiye ta akan doguwar kujera sannan ta nufi ɗakinta da hanzari.

Bayan ficewarta daga falon ne Maheerah ta ji  a jikinta kamar dai ana kallon ta. Ɗagowar ta ke da wuya, ta haɗa ido da matashin da take kyautata zaton mijin Sorfina ne, yana zaune a dinning table ya kafe ta da ido ko ƙyaftawa ba ya yi, tamkar jikan mayu.

Nan take ta ji ta tsargu sai ta sunkuyar da kanta ƙasa, cikin tsananin jin kunya, ga shi ko hijab babu a jikinta doguwar rigar jiyan ce a jikinta sai hula, rigar kuwa ta kamata sosai, ko Sorfina dake mace ta ji kunyar ganinta da ta yi sanye da rigar kasancewar a baya bata taɓa shiga makamanciyar wannan ba. Ko gurin Jafsee da take zuwa suna hutawa ai da uniform ne.

Bayan 'yan daƙiƙu sai ga Sorfina ta shigo falon cikin hanzari hannunta riƙe da magani pain reliever ta taka zuwa gaban matashin sannan ta ce "Lovely don Allah taimaka ka zuba mini ruwa a cup na bata magani."

Bai ce komai ba sai murmushi da ya yi ya tsiyaya ruwan ya miƙa mata, ita kuma ta kaiwa Maheerah tare da ɓalla mata maganin ta sha.

"Sannu Sister, bari a kira likita ya duba ki."

Ta juya ta koma gaban farin matashin ta ce "Lovely  ka kira mana likitanka ya duba ta please."

"Yadda kika ce gimbiya." Abin da ya faɗa kenan sannan ya ɗauki wayar shi ya miƙe yana faɗar "Ni zan fita, zan kira shi yanzun nan."

"Take care of yourself bye." Ta faɗa cikin sarrafa harshe da karairaya sannan ta raka shi ta dawo gun Mahee.

"Sannu Sister, yanzu zaki ga likitan ya zo."

"Ai ma na fara jin alamun sauƙi kada ki damu." 

Ta ɗan muskuta sannan ta ce "Yanzu zan faɗa miki burina..."

"Ki bari ki sami sauki Sis." Sorfina ta katse ta.

"Ka da ki damu, jikina ne ke ciwo ba wai bakina ba, baki kuwa shi ke magana. Yanzu ne kaɗai damar da zamu iya yin magana a tsanake tun;da maigidan naki ya fita."

Sorfina ta yi murmushi mai ma'anoni sannan ta ce sannan ta ce "Ina jinki."

"Burina na farko shi ne ina son na faɗa harkar bariki sannan na goge kuma na yi ƙaurin suna a cikinta."

Cikin hanzari Sorfina ta ɗago kai tare da zaro ido ta ce "Me nene?"

Murmusawa Mahee ta yi "Yi haƙuri yar'uwa na san zaki ji abin wani banbarakwai wai namiji da suna Zainabu, amma ba shakka wannan shi ne burina na farko, sauran burukan zan faɗa miki idan lokaci ya yi."

Sorfina ta sauke nannauyar ajiyar zuciya sannan ta matsa kusa da Mahee tare da kama hannunta ta ce "Na ji sister, kuma kamar yadda na miki alƙawari zan taimake ki, amma ki sani tun lokacin dana ɗora idona a kanki Allah Ya ɗora mini sonki, ina jinki kamar ƙanwata ta jini don haka zan ba ki shawara, ki haƙura da wannan burin naki domin ba zai haifa miki ɗa mai ido ba."

Maheerah ta janye hannunta daga cikin na Sorfina sannan ta kawar da kai gefe ta ce "Me ya saka kike son na janye burina da baki san dalilin kafuwarsa a zuciyata ba?"

"Saboda Barikanci ba sana'ar kirki ba ce, kuma ba a tsintar wata riba a cikinta face rasa mutunci da ƙima daga ƙarshe kuma takan jefa mai yinta cikin kogin nadama da ba zai taɓa iya fita a cikinsa ba har abada. Na san bariki ciki da bai domin ita ce silar rasa komai nawa a rayuwa."

Duk da cewa zancen Sorfina na ƙarshe ya jefa ta a ruɗani har ta kasa banbamta ɗaya da biyu, amma yana da kyau ta mayad da hankalinta akan burin da ya fantsamo da ita a duniya kuma ta bashi muhimmanci, don haka ta sake tamke fuska sosai ta ce "Na gode da shawararki sister, amma ba zan iya tumɓuke wannan buri nawa ba. Idan ba zaki taimake ni ba ya kamata na sani tun wuri don na san inda dare zai yi mini."

Sorfina ta sauke ajiyar zuciya mai ƙarfi sannan ta ce "Shi kenan sister tun da wannan ita ce rayuwar da kika zaɓawa kanki ban isa na hana ki ba, ko da ma ni ban taimake ki ba na san zaki fita farautar cikar burinki ne, a lokacin ban san wane hali zaki faɗa ba. Har gara ki zauna da ni."

Mahee ta gyara zama ta ce "Na gode, ina so ki sani ina da dalilina na fantsamowa duniya da neman shiga wannan harkar ido rufe."

"Kada ki damu bariki gida kika zo, domin ni ma nan da kike ganina duk kanwar ja ce, cikakkiyar 'yar bariki ce lamba ɗaya. Ko a jiyan da muka haɗu na dawo ne daga ziyarar wani gayena."

Da mamaki Mahee ta ce "Taya kike yawon bariki da aurenki?"

Yar dariya Sorfina ta yi sannan ta ce "Fu'ad ba mijina ba ne kamar yadda kika yi tsammani shi ma zaman dadiro muke yi, wannan gidan da kika gani shi ya mallaka mini shi da kuma motoci guda biyu da nake hawa."

Maheerah ta saki baki tamkar gaula, "amma yar'uwa ke me ya sanya kika fara wannan harkar?" 
Jin haka ya sa Sorfina ta dafa ta tare da faɗar 
"Labari ne mai tsayi idan lokaci ya bada dama a gaba zaki ji, sai dai ki sani ni ƙaddara ce ta jefo ni a wannan harkar daga bisani daɗin ƙaddarar ya ratsa ni har bana so wannan ƙaddarar ta kauce mini." 

Maheerah bata ce mata komai ba, sai ita ce ta sake cewa "Yanzu ki tashi ki yi break, ki kwanta ki  ƙara hutawa gobe idan kin samu sauƙi sai mu je mall da boutique domin ki zaɓi kalar suturun da kike son yin amfani da su. Shi kuwa wancan uniform naki sai ki bayad da shi wa masu buƙata."

"A'a yar uwa ina da bukatar uniform da jakata ta makaranta a kusa da ni, domin zasu kasance masu ankarar da ni ga abin da na fito nema duk lokacin da wani abu ya so ta shagaltar da ni."

Murmusawa ta yi ta ce "to ai shi kenan."

Maheerah ta ƙarasa kan dinning ta zuba lafiyayyen abinci tana ci, tana yi tana murmushi ita kaɗai. Ko da yake tun da take a rayuwa bata taɓa yin lafiyayyen kari irin wannan ba, ita kanta ta san a yau ta fara more duniya.

Bayan ta ci ta ƙoshi ta koma ɗakinta ta kwanta don ta yi jinyar jikinta.

Washegari Maheerah ta tashi garau sai wasu yan tabo da ba za'a rasa ba a fuskarta, don haka bayan sun kammala haɗa break fast sun ci sai suka shiga gyaran gidan. Da suka kammala ne kowaccensu ta koma ɗakinta ta sheƙa wanka.

Bayan fitowar Sorfina daga wanka ta je ɗakin Maheerah ta janyo ta zuwa nata ɗakin ta bata haɗaɗɗun mayukan shafa da turaruka ta shafa tare da feshe jikinta da turarukan masu sanyin ƙamshi. Sannan ta shiga tsantsara mata kwalliya da kayan shafarta, ba ta wani cika mata fuska ba, ta yi mata kwalliya ne dai dai ita. Bayan ta gama mata kwalliyar ta buɗe walldrop ɗin kayanta ta zaɓowa Mahee wasu fitinannun English wears riga da wando kalar fari da baƙi ta miƙa mata tana murmushi tare da cewa 
"Sister gwada wannan mu ga ko zai miki?"

Ta karɓa ta shige toilet ɗin ɗakin ta sako kayan. Ƙarar buɗe ƙofar banɗakin ya janyo hankalin Sorfina ta tattare hankalinta kacokan kan ƙofar.

Maheerah ta fito tana takawa a hankali fuskarta ɗauke da murmushi.

"Wow! Sister kin ganki kuwa? Kayan nan sun masifar amsarki, ke kyakkyawa ce sosai."

Ita ma ta maido mata murmushin sannan ta ce "Na gode Sis."

Ɗan ƙaramin mayafi ta bata ta yane kanta da shi ya tsaya iya kafaɗa. Dama can Sorfina ta riga ta shirya har ta buɗi baki zata ce wani abu sai wayarta da ke ajiye kan madubi ta hau ruri. Cikin hanzari ta ɗauko ta ta ɗaga tana faɗar "Eh dear we are ready, gamu nan."

Tana kashe wayar ta ja hannun Maheerah bayan ta ɗauki jakarta ta kulle ɗakunan sannan suka fita.

A compound suka tarar da haɗaɗɗiyar motarshi har ya faka ta tare da buɗe kofofinta, suna zuwa kawai shiga suka yi, ya murza stiari sai ARG MALL shi ne babban mall na garin.

Shigarsu ke da wuya wani sauti ya ratsa kunnuwansu ana faɗar "London girl kina fire fa." Sorfina ta ɗaga wa gayen hannu ba tare da ta yi magana ba. Kasancewar Fu'ad yana wajen mall ɗin a mota yana jiransu saboda yau faɗin rai yake ji.

Suna cikin zagayawa ne idon wani Alhaji mai ji da dala ya sauka kan Maheerah saboda haka ya matso daf da ita har tana iya jiyo numfashinsa ya ce "Hi Baby! Kin min kyau, ya ko zamu jone?"

Juyawar da Sorfina zata yi don ganin ko waye idonta ya sauka kan shi sai ta ja da baya tana zazzare ido tare da faɗar "Inah! Impossible, ba zan taɓa bari hakan ta faru ba...."

"Shi kenan na shigangaɗi yau na san sai na fi gyaɗa markaɗuwa a gidan nan ka cuce ni Alhaji Saminu."
Ta faɗa tare da ɗora hannu a kai, tana ja da baya.

Baba ya ƙaraso hannunsa ɗauke da bulalar wayar wuta ya shiga tsula mata ita.
"Hanifah tun muna shaida juna ki faɗa mini uban da ya yi miki wannaan aika-aikar."

Ta kasa yin magana sai ihu take yi, ƙarajinta duk ya cika gidan har ya janyo hankalin makwafta na kusa suka fara zagayowa don ganin meke faruwa, sai dai ashe Baba Mudi ya riga ya rufe ƙofar gidan daga ciki don haka ba su samu damar ƙarasowa ciki ba.

Ruwan ƙanƙara ya jiƙa cike da ƙaramin bokitin roba su yake ɗiba yana watsa mata sannan sai ya dake ta da bulalar hannunsa.

Kamar yadda kowa ya sani bulala tafi azaba a lokacin sanyi, duk kuwa da cewa a lokacin sanyi ya ɗan ja baya amma haka ya ci gaba da azabtarshe ta da ruwan ƙanƙarar yana maimaita tambayarsa.
"Na ce uban waye ya miki wannan cikin?" Ya faɗa da ɗaga murya.

Duk da cewa Inna da sauran yaran gidan yan mata duk suna nan, amma an kasa samun mai cetonta kowa ya sha jinin jikinsa sai kallon tausayi da suke Binta da shi.

Da ƙyar ta buɗi baki ta ce "Alhaji Saminu ne."

"Wace unguwa mutumin banzar yake? Ko da yake kira shi a waya kice ina nemansa. Don kuwa dole ne sai ya aure ki." Ya sauke yana huci tare da kafe ta da ido.

Tana ɗagowa suka haɗa ido jiki na kakkarwa ta miƙe ta je ta dauko wayarta a ɗaki ta tsaya ta kira shi.

Yana ɗagawa ta fara magana cikin sanyi a ƙoƙarinta na ɓoye damuwarta "Alhajina don Allah ka zo gidanmu da gaggawa ina nemanka."

"Meke faruwa ne sweet Hanee? Ko jikin ne ya motsa."
Zancensa na ƙarshe ya haska mata irin ƙaryar da ta dace ta yi don haka ta ce "Eh, ina cikin matsala zan mutu...."

"Ke fa nake jira, ko Ni sa'arki ne da zaki shanya ni?" Muryar Baba ta kawowa kunnenta ziyara dalili kenan da ya saka ta yi saurin kashe wayar tare da fita jikinta na rawa kamar an kaɗa mazari.

"Bab.... Baba na kira shi yanzu zai zo." Ta faɗa a ranta kuma tana addu'ar Allah Ya Sa ya zo, domin bata da tabbacin hakan.

Bayan zuwansa ya yi sallama Baba ya fita yana cika da matsewa tamkar kwaɗon da ran shi ya ɓaci. Yana yin tozali da shi ya ce "Kai ne Alhaji Saminu?"
Ya gyaɗa kai alamar eh cikin mamakin wannan dattijon.
Eh Ni ne sannu da fitowa."
Ya mika masa hannu da nufin gaisuwa.
Tamkar wanda aka miƙowa ice mai ci da wuta haka baba ya yi saurin janye hannunsa yana faɗar
"Na saka ta kira ka ne don na shaida maka cewar ka turo a neman maka aurenta cikin kwanakin nan a rufawa juna asiri."

A razane ya ɗago idanunsa masu kama da curin ƙuli ya ce "Ban gane ba? Wai Ni ne zan auri Hanifah?"

"Ƙwarya kuwa, kai ka da ce da aurenta."

"Allah Ya sawwaƙe ba da Ni ba gada a hurumi, auren kilaki cab."
Baba Mudi kuwa duk da yawan aibata ya'yan nasa da yake da yi musu ba ki, jin wannan kalmar ta baƙanta masa rai tare da fusata shi.

"Idan baka aure ta ba wa zai kula maka da wancan shegen cikin naka?"

"Ciki kuma?" Ya faɗa a ɗan razane sannan ya ɗora "Ta dai faɗa maku inda ta samo abinta to ko da yake abu ga motar haya taya za'a iya ganewa."

Ya faɗa yana yar dariya, baba ya ɗaga murya ya kira Hanifah, tana fitowa ya nuna mata Alhaji Saminu da hannu "Ba wannan ba ne?"

Suna haɗa ido da shi ya maka mata wata uwar harara tare da kallon tsana ta yi saurin sunkuyar da kanta ƙasa tana faɗin "Shi ne."

"To kin ji ya ce ba na shi ba ne? Gidan uban wa kika samo?."

"Wallahil azim shi ne Baba bana kula kowa sai shi."

"Karya kike munafuka, Ni dai kike son jajiɓawa don kici arziki ko da yake ance inda fata tafi taushi can ake mayar da jima. Ni kin ga tafiya ta daga yau kada ki ƙara nuna kin Sanni ko da a hanya muka gamu."

"Zaka ga abin da zan maka maci kawai." Baba ya faɗa.

Alhaji ya bushe da dariya ya ce "Akan wannan kucakar  yar taka kake faɗa mini haka? Kasan kuwa Ni waye? Kai baka da kuɗin da zaka yi Shari'a da ni, sannan ina son ka ƙara sani ba Ni da alaƙa da wannan shegen jikan naka, idan ka sake ka taro faɗa da Ni zan iya ɓatar daku baki ɗaya ma."

Yana gama faɗa ya karkade babbar rigarsa ya yi gaba.

Nan fa Hanee ta yi mutuwar tsaye rana ta mamakin yadda Alhajinta ya juya mata baya saboda wannan ƙaddarar da ta faɗa mata a silarsa, sai da Baba ya daka mata tsawa sannan ta shige ciki tana kuka.

Kalaman Alhaji Saminu sun yi tsauri a gare ta ta kasa gasgata cewa yau shi ne wai yake kiranta da kucaka, kalamansa na baya ta tariyo ta haɗa da waɗanda kunnenta suka jiye mata ɗazu ta ɗora a sikeli domin ta gano wanne ya fi rinjaye, sai dai duk yadda ta kai da aunawar ta kasa gasgata cewa kalaman da ya furta a gare ta yau sune ainahin matsayinta a zuciyarta waɗancan duk yaudara.

'kenan yana nufin ya ci moriyar ganga zai yada korenta? Ina ba zai yiwuwa sai na nuna masa cewa ni kilaki ce kamar yadda ya faɗa, duk rintsi sai na haife masa shegen cikinsa kuma na kai shi har wurin wanda baya son labarin ya jewa, sai na ruguza farincikinsa kamar yadda ya ruguza nawa.'

Haka ta ci gaba da saƙe-saƙe tare da zallar nadama mara kwatantuwa.

Ba yadda Inna bata yi ba akan ta zubar da cikin ta ƙi amincewa, a haka ta shafe watanni tara cikin zallar uƙuba da take sha a gidan bayan laulayin da take fama da shi, ga gulmar mutanen unguwa duka ta jure don cika muradin zuciyarta.

Bayan shafe tazarar wadannan watannin ta haifi yarta mace mai kama da ita sak, sai dai kana ganin jinjirar zaka san ba a raini cikinta cikin wadata da kulawa ba domin duk jikinta a jeme yake kamar yadda mahaifiyartata take a jeme.

Ranar da Hanee ta haihuwa Inna ta sha kuka ta yi istaqfari mara a musamman lokacin da ta ɗora idonta akan jinjirar kuma ta tuna ta hanyar da aka same ta. 
'Ba shakka wannan duk sakacina ne, da ban biyewa don zuciyata na aikata alfasha a baya ba da girman wannan kuskuren dana aikata bai bibiyi zuri'ata ba, kaicona ni Luba.'

Haka Hanee ta ci gaba da renon yarta cikin tsana da tsangwama da kyarar mutanen unguwa har lokacin da yar ta cika watanni biyar a duniya.

Watarana ta saci hanya da sunan zuwa gidan a miniyarta bata zame ko'ina ba sai gidan Honourable Tasi'u mai akwai, tana zuwa ta nemi maigadi ya mata iso gun mai gidansa. Lokacin kuwa kamar ta kintata Alhaji Saminu na gidan aka mata izinin shiga.

Da sallamarta ta shiga har tsakiyar harabar gidan sai gasu sun fito bayan ta gaida honourable Tasi'u ta fara magana ba tare da kallon Alhaji Saminu dake gefe cikinsa ya duri ruwa ba.

"Ina wuni Alhaji." Ta gaida shi cikin ladabi.
"Lafiya qlau amma ban waye ki na baiwar Allah." 

"Haka ne Alhaji, na hannun damanka bai taɓa haɗa mu ba ne shi ya sa, yau ga ni na zo gare ka...."

Kafin ta kammala rufe baki Alhaji Saminu ya kalli ogansa ya ce "Ya haj Ni zan tafi tun da mun gama magana..."

"Kana tsoron na fallasa asirinka ne a gurinsa? Idan wannan ne Gara ka tsaya don ko tafiya ka yi abinda zai faru kenan." Ta masa murmushin mugunta.

Honourable ya ci gaba da binsu da ido, ta yi murmushi tare da kunto yar dake bayanta ta ce "ranka ya daɗe na zo kawo maku jinjirarku ne, na ga tun lokacin da aka haife ta baka ziyarce ta ba da alama Abbanta bai sanar da kai wanzuwar ta a duniya da silar hakan ba."

"Bangane ba baiwar Allah me kike son cewa ke matar Saminu ce?"

"Ko ɗaya, sai dai ni uwar ɓoyayyiyar yarsa ce?"

"Kin saka Ni a duhu fito mini a mutum yarinya."

Nan take ta fashe da kuka sannan ta fara labarta mi shi tun lokacin haduwarsu ta farko da Alhaji Saminu har zuwa yau.

Alhaji Saminu ya soke kai ƙasa lokacin da uban gidansa ke tambayarsa "Shin abinda wannan yarinyar ta faɗa gaskiya ne?"

Ganin ya yi shiru ba amsa ya kalle shi cike da ɓacin rai ya ce "Amma ka ba Ni kunya Saminu, Albasa bata yi halin ruwa ba da ba zata yi yaji ba. Ka sani cewa a duniya inda wani mutum da natsana yana bayan mazinaci, amma ka yaudare Ni, a ƙarƙashin inuwar dukiyata kake fakewa kana aikata alfasha mafi girma. To ka sani daga yau zaka janye akan duk wani matsayi da kake nema a ƙarƙashin ikona, kuma dole ka auri wannan yarinyar idan ba haka ba zaka yi biyu babu."

Yana gama faɗa ya juya zuwa ciki yana faɗar "Ka ba Ni kunya Saminu."

Hanee ta ɗaga murya tana faɗar "Alhaji Ni fa ba inda zan koma da yar nan, ance mini kai ne tamkar mahaifinsa shi ya sa na kawo maka ita."

Tana fama faɗa ta kunce goyon ta kalli Alhaji Saminu ta sheƙe da dariya murya ƙasa-ƙasa ta ce "Wannan kaɗan kenan daga cikin tuggun ƙaramar kilaki, ka haddace wannan a daƙiƙiyar ƙwaƙwalwarka sauran na biye." Ta kalle shi  wulaƙance ta juya ta fice daga gidan.

Ya kalli yar da ta ajiye a kan tsakiyar gidan tana ta faman tsala ihu bisa ga tilas yasa hannu ya ɗauke ta. Da yake rabonsa da Hanee tun ranar da ya je gidansu ya masu cin kashi, sai yau ya koma ɗora idonsa a kanta.

Murya ƙasa-ƙasa ya ce "Zaki ga sharrin alhazan bariki Hanifa, da ni kike zancen sai na ga bayanki matuƙar ina numfashi a doron ƙasa...."

BABI NA ASHIRIN DA BIYAR

A kiɗime Habibu ya cicciɓi 'yarsa ya fice daga gidan ba tare da ya kalli inda mahaifiyarta take ba.
Su na isa asibitin aka karɓe ta da gaggawa aka shigar da ita ciki tare da yin gwaje-gwaje a kan cutar da ke addabarta.
Bayan wani ɗan lokaci likitan ya fito, sannan ya dubi Habibu "Biyo ni mu je office."
Fuskarsa na bayyanar da matsananciyar damuwa ya bi bayansa. 
Bayan sun zauna likita ya kalle shi cikin fusata "Wannan yar kuwa kai ne mahaifinta?"

Da mamaki Habibu ya gyaɗa masa kai alamun tabbatarwa.
"Amma dai matar uba ke rainonta ko kuma a hannun dangi take?"

"A'a likita, tana ƙarƙashin kulawar mahaifiyarta ne, kuma a gidana." Ya amsa cike da ƙosawa da tambayoyin rainin hankali da likitan ke yi masa.

"Da mamaki kam, wace sakaryar uwa ce wannan?" Likitan ya furta da mamaki.

"Haba likita! Na biyo ka nan ne don na ji bayanin halin da yata take ciki ba don ka ci mini fuska ba." Ya faɗa a ɗan fusace.

Likitan ya saki fuskarsa kaɗan ya ce "Ka yi haƙuri bawan Allah, abin ne ya matuƙar fusata ni ta yadda har mahaifiyar yarinyar ta yi sake haka, har aka lalata mata rayuwar ya da ƙarancin shekarunta."

Ya numfasa sannan ya ci gaba, "Bincike ya nuna akwai mai aikata aika-aika akan yarka, hakan kuma ya yi sanadiyar lalacewar budurcinta tun a wannan stage da take."
Sai ya yi shiru yana nazartar Habibu. Habibu ya zabura da ƙarfi "Kana nufin fyaɗe aka yi wa 'yata Salma?" 

"A'a, kusan dai haka, an yi amfani ne da hannu wajan lalata." Ya faɗa murya a sanyaye.

"Inalillahi wa Inna ilaihir raji'un!" Ita ce kalmar da Habibu ke yawan maimaitawa. Da kyar likitan ya tausashe shi tare da bashi baki har ya nutsu sannan ya shiga yi masa bayanin mafita.

"Yanzu zaka barta anan domin ta ci gaba da samun kyakkyawar kulawa daga likitoci, zamu ɗora ta akan magungunan da suka dace, in sha Allah zata warke garas kamar ba abin da ya faru."

"Shike nan likita  na gode, amma zan iya ganinta yanzu?" 

"Eh zaka iya, amma na barta tana bacci."

Tun a hanya Habibu ke tafe yana cika da batsewa, kallo ɗaya zaka masa kasan baya cikin hayyacinsa, ikon Allah ne kawai ya kai shi gidansa. A ƙofar gida ya ci birki da Babur ɗinsa, ya sauka tare da shiga gidan a fusace faram-faram.

Sautin buga ƙyauren Kofar da ya yi da ƙarfi ne ya tada Biba daga baccin da ya fara samamenta, ta fito a tsorace don ganin keke faruwa.

"Sannu mara mutunci, Allah ya waddan halinki Biba, da ranki da lafiyarki kika yi sakaci har wani ya ɓata Miki rayuwar yarki, kaicona na yi nadamar auren ballagaza." Ya faɗa cikin ɗaga murya.

"Ya isa haka Habibu, don kana aurena ba shi zai baka damar ka zage ni ko ka ci mini fuska ba, ba zan lamunci hakan ba sam. Kuma ni ba ballagaza ba ce kada ka...."

"Idan ban kira ki ballagaza ba da limamiya zan kira ki? Ko dabba ma tana kula da ƴaƴanta, saɓanin ke da kika kasance mutum mai halin dabbobi."

"Habibu! Wallahi zan aro hali, na kacalcala mutuncinka..."

Bata samu damar ƙarasawa ba saboda saukar gigitaccen mari da ta ji a kuncinta."

"Ki je gida na sake ki saki ɗaya...." Ya sauke yana huci.

Tana dafe da kunci ta dago fuskarta ɗauke da yanayin tashin hankali ta ce  "Ka ƙara sakina Habibu? Bib...biyu fa kenan yanzu?"

"Wanne shi ne hukunci mai sauki da zan iya yi maki albarkacin Yayana, ki tattara ki bar mini gidana kafin na ƙarasa tsinka igiyar dayar data rage."

Yana gama faɗa ya fice ya barta nan a tsaye cikin jimami da matsananciyar damuwa.
'Yanzu wai gida zan koma? Nasan Abbanmu kashe ni ne kawai ba zai yi ba. Ba ma haka ba wane hali yata take ciki? Me ya same ta?'

Haka ta ci gaba da zancen zucinta, da kamar ba zata tafi ba, komai ta tuna Oho, kawai sai ta juya ciki ta shiga haɗa kayanta dana jinjirinta......

BABI NA ASHIRIN DA SHIDA


Cikin hanzari Sorfina ta ƙarasa wurin tare da janye Mahee daga wurin ba tare da ta ce komai ba.
Alhaji ya biyo bayansu a cikin mall ɗin yana faɗar "Haba don Allah! Ya zaki janye ta muna magana?"

Sorfina ta yi kicin-kicin da fuska ta juyo ta fuskance shi.
"Ka ga Alhaji, wannan ba irinsu ba ce ka yi haƙuri ka daina binmu a baya."

Murmushi ya yi ya ce "Haƙuri dai zaki yi 'yar budurwa, ni ina raɓarta ne da alkhairi bai kamata ki saka kafa ki ture wannan gingimemen alkhairin dake tunkaro ku ba."

Ta saki fuska tare da yin fari da ido "Shi kenan, mu yanzu siyayya muka zo muna sauri ne bari na baka numberta sai ku yi magana daga baya."

Har zuwa lokacin Mahee ba ta ce komai ba sai binsu take da ido.
Alhajin ya karbi number tare da faɗar "Wane suna zan saka ne?"
 "London girl." Ta faɗa tana rage murya tare da watsa mishi wani irin kallo.
Murmushi kawai ya yi a ransa ya ce 'Wannan tana so ta ɓata mini shiri, amma bari na kwaɓar da wasar kawai.'

Ko da ya ɗago har sun ƙara gaba suna ɗibar kayayyakin da suke so, bayan wani ɗan lokaci suka gama siyayyar suka tura basket ɗin zuwa wajen da ake biyan kuɗi.

Manyan alhazan dake wurin sai kallon Mahee suke suna haɗiye yawu, a wurin biyan kuɗin suka sake haɗuwa da Alhajin ɗazu, ya kalli mutumin dake girka kuɗin ya ce "Nawa ne kuɗin da suka kashe duka?"
"250,000 dubu ɗari biyu da hamsin."
Ya gyaɗa kai tare da saka hannu a aljihu ya zaro Atm card ɗinsa ya miƙa masa, ba musu ya karbɓ ya ciri kuɗinsa.

"Sunana Alhaji Rabi'u ni ɗan majalisar tarayya ne na nan jihar, na manta ban gabatar maku da kaina ba. Ke fa ya sunanki?"

Ya faɗa yana kallon Maheerah yayin da suke tunkarar ƙofar fita daga mall ɗin, da kamar ba zata yi magana ba sai can ta ce "Mahee."
'Sai dai ka faɗa mata ita dake ɓakuwa a garin, amma fa ni ai na fi kowa saninka ni da ke da plan a kanka.' Sorfina ta faɗa a ranta tana satar kallon shi.

A dai-dai lokacin suka zo ƙofar fita Sorfina ta kalle shi "Mun gode Alhaji ya kamata mu rabu daga nan."
Ta ja hannun Mahee suka fice da sauri.
A boot aka saka masu kayansu suka shige motar Fu'ad ya fisge ta da ƙarfi ba tare da ya ce masu kanzil ba.

Bayan komawarsu gida, Sorfina ta hau zirga-zirga a ɗakinta tana tunani "Inah! Ba zai yiwu ba, ba zan bari ki lalata mini buri daga shigowarki rayuwata ba, zan san yadda zan yi na kwaɓar da tunaninsa daga kanki Mahee.'

Ta zauna gefen gado tana huci "Fu'ad ne ya shiga tsakani na da wannan burin, dole zan san yadda zan yi na tura shi zuwa ƙololuwa ta yadda zai yi nisan kiwo har na kammala cika burina ba tare da ya lalata mini shiri ba."

Ta miƙe ta shiga banɗaki ta sakarwa kanta ruwa masu ɗumi, sannan ta fito tana saisaita nutsuwarta, ta sake shirya wa cikin ƙananun kaya ta fita zuwa ɗakin Maheerah.
Knocking ƙofar ta yi "Shigo" Mahee ta karɓa mata daga ciki, ta shiga da murmushi ta zauna kusa da Maheerah a gefen gado.

"To ya kika ga garin namu?"
"Ah! gari ya yi kyau sosai, da ma ina jin labarin Babban birni yau sai gani a cikinsa." 

"Madallah! Yanzu ɗauko ledojin kayan can mu sake dubawa."
Mahee ta miƙe ta ɗauko kayan suka fara baje su akan gadon.

Sorfina ta ɗauko wata ɗangalalliyar riga mara hannu, wacce ta ƙoshi da adon stones ta kalli Mahee "Wow! Sis kalli wannan rigar, ba ƙaramin kyau zata miki ba idan kika saka."

Mahee ta kalli rigar sannan ta kalli jikinta, sai ta hau ƙanƙame jiki da hannuwa.
"Me ya faru?"  Ta tambaya da mamaki.
"Gaskiya sister ina ga ba zan iya saka wannan rigar ba ko alama, waɗannan ma da suke jikina da ƙyar na iya fita da su, duk wani iri nake ji."

Sorfina ta shiga naɗe rigar tana harhaɗa sauran kayan "Ai shi kenan, sai ki haƙura da cika burinki domin ina ga ba zai taɓa cika ba."

Cikin rawar baki ta ce "Ka...mar ya na haƙura da bu...rina? Kin san me kike faɗa kuwa?"

Sorfina ta yi mata wani irin kallo ta haɗe fuska alamun ba wasa ta ce 
"Eh mana, idan har ba zaki iya saka wannan kayan ba, banga dalilin da zai saka ki ɗauki rayuwar bariki a matsayin hanyar cikar burinki ba."

Mahee ta kafe ta da ido kawai "Ba zancen kunya a cikin wannan harkar, idan har kina son mu yi wannan tafiyar dake dole sai kin cire rigar kunya kin yafa mayafin rashinta, sai kin ƙulla alaƙa da ɓata garin mutane sa'annan ne zaki samu riba biyu."

Ta ɗan yi shiru tana kallon Maheerah sannan ta ɗora "Riba ta farko zaki tara kuɗaɗe marasa adadi da zaki iya cika duk wani burinki da su, riba ta biyu zaki cimma burin da ya fito dake duniya."

Maheerah ta gyaɗa kai cikin gamsuwa "Na yarda dake sis, ki ɗora ni akan hanya, domin ba zan taɓa yada wannan burin ba duk rintsi bana jin kuma akwai wanda zai iya dakatar da ni."

"Da kyau yanzu kika ɗauki hanya." Ta faɗa fuskarta da fara'a.

************
Irfan kuwa bayan fitowarsa daga gidansu Maheerah kai tsaye office ɗinsa ya wuce, bayan ya zauna akan kujerarsa ya kira yi ɗaya daga cikin yaransa na wurin aiki a waya, bayan cikar minti uku sai ga shi ya turo ƙofar da sallama a bakinsa.
"Sir gani." Ya faɗa yana gyara tsayuwarsa a gaban Irfan.

Irfan ya ciro wata 'yar takarda a aljihunsa ya miƙa masa "Salis karɓi wannan takardar, ka je wannan address ɗin ka bincikar mun waye Ja'afar (Jafsee), ina son sanin komai da komai game da shi hope ka fahimce ni."

Ya gyaɗa kai "Yes sir, na fahimta."
"Hurry up."
"Ok sir."

Ya juya lokacin da yake saka takardar a aljihun gaban rigarsa ya fice.
Irfan ya fesar da iska daga bakinsa tare da dafe kansa da hannu biyu, ya ba wa kujerar da yake kai amana ta hanyar jinginar da kansa a jikinta.

'Ni da kaina ya kamata na je wurin nan, amma na sani dokin zuciya zai iya fisga ta na aikata ɗanyen aiki, wanda haka zai iya sakawa baya ta haihu.'
Ya miƙe tsaye ya shiga kaiwa da komowa yana faɗar 
"Wannan yaron ya cuce ni, ya nisanta ƙwayar idona da kallon wacce ke sanyaya zuciyata. Idan har ta tabbata cewa yaudararta ya yi ni kaina bansan hukuncin da zan yanke masa ba."

Ya yi huci yana juyar da kai, "Ba wannan ya kamata na fi damuwa da shi ba, neman matata shi ne mataki na farko da ya kamata na bi."

Yana gama faɗa ya kwashi key ɗin motarsa da wayarsa ya zuba a aljihu ya bar office ɗin cikin hanzari.
Dai-dai zai fita suka ci karo da Ma'eesh.
Da mamaki ya kalle shi "Saurin me kake yi haka Irfan? sai ka ce wanda zai tashi sama?"

"Gidajen yaɗa labarai zani, zaka raka ni ne?"
"Me zaka yi a can?" Ma' eesh ya tambaya.
Irfan ya ci gaba da tafiya akan duga-dugansa yana faɗar 
"Malam ka adana tambayarka sai na dawo, ni ka ga tafiyata."
Ya ƙara saurin tafiyarsa, cikin hanzari Ma'eesh ya bi bayan shi domin yana tsoron Abin da zai je ya dawo, idan har ya bar shi ya tafi shi kaɗai to fa sai yadda ta yiwu wai naƙuda a ɗakin mayya.

BABI NA ASHIRIN DA BAKWAI

Haka malam Audu ya shiga zazzagawa Inna Halima kwandon masifa amma ita ko a kwalar rigarta. Da ma ta ga abin nasa ba na ƙare ba ne, sai ta miƙe tana ƙoƙarin barin ɗakin tana yar dariya tare da faɗar "Idan ka gama zaka iya fitowa daga ɗakin."

'Wato ita duk wannan kumfar bakin da nake bai dame ta ba ko? Ni na rasa gane ma wacce irin mata ce na auro haka, zuciyarta kamar ɗutse, da wuya abu ya jijjigata.' da wannan zancen zucin ya fice daga ɗakin.

Bayan wasu yan kwanaki malam Audu ya je ya yi bikon Rakiya ta dawo ɗakinta akan sauran igiya ɗaya da ta rage musu.

Malam Audu ya maida ita ne da tunanin abubuwa za su gyaru, ya yi tunanin ko ta yi hankali ta ɗauki darasi daga abubuwan da suka faru a baya. ashe fa nama ne kawai ya dahu romon yana nan a ɗanyensa. Kuma ma ance wai mai hali ba ya fasa halinsa. Don haka bayan dawowarta ma sai suka ɗora daga inda suka tsaya ita da Halima.

Ko da yake zaman da Rakiya ta yo a gida ashe kos ɗin rikici da tsokana ta koyo, don haka tana dawowa ta shiga aikata shi. Yanzu abinta ya wuce kan Inna Halima har su Lantai take tsokana.

*********

Tsautsayi wanda ba a sakawa rana!

Watarana Rakiya na zaune a ɗakinta Sale ƙaramin ɗan Lantai ya koro kaza sai ta shigarwa Rakiya ɗaki cikin rashin sa'a kazar ta yi kashi a ɗakin.
A zafafe Rakiya ta taso daga inda take kishingiɗe ta fyalle yaron da wani gigitaccen mari har sai da ya hantsila.

Ya fasa ihu yana kururuwa "Wayyo Mama!"
Duk wannan abin akan idon Lantai ya faru, ga shi kuwa ba abin da Lantai ta tsana a duniyarta kamar a taɓa mata 'ya'ya. Wannan abin ya hassala ta ta yunƙuro cikin zafin rai.

"Ke Rakiya idan kina cin ƙasa ki kiyayi ta shuri, ni kinsan bana shiga shirginki haka kuma bana lamuntar a taɓa mini 'ya'ya, ni ba yaya Halima ba ce."

Rakiya ta kalle ta cike da rainin hankali "Allah ko mai 'ya'ya? To me zaki yi? Kin sani sarai ni walki ce dai dai nake da ƙugun kowa a gidan nan."

Lantai ta matso kusa ta fallawa Rakiya fallelen mari a kuncinta ta ɗaga yaronta ta bar gun.

Rakiya ta tsaya kiƙam ta dafe kunce tana faɗar "Kai! Kika mare ni? Ashe yau za'a yi ruwan rikici a gidan nan." Tana gaba faɗa ta sunkuya ta kamo kazar nan ta jefa a rijiyar dake tsakar gidan na su. A zatonta ko ɗaya daga cikin kajin da Lantai take kiwo ne tana siyarwa.

Inna Halima na ganin haka ta fito a hanzarce tana faɗar "Cab! Kazata kika jefa rijiya tsabar neman fitina Rakiya? Ai kuwa yau zaki ga haukar da tafi taki."

Rufe bakinta ya yi dai dai da shigowar Haidar ɗan Rakiya na kusa da ƙarshe, dawowarsa kenan daga makaranta yana riƙe da allonsa, da ma tana tsaye a hanyar ƙofar gidan, don haka ba tare da wani nazari ba ta sunkuce shi, sai ji kake tsundum, ta jefa shi cikin rijiyar.

"Innalillahi wa Inna ilaihir raji'un! Rakiya da Lantai suka faɗa a tare cikin ɓarin baki. Kowaccensu ta ɗora hannu a kai ta zare ƙwala-ƙwalan idanunta.

"Yaya Halima kanki ɗaya kuwa? Haidar fa kika jefa a rijiya a madadin kaza!" Lantai ta faɗa cikin tashin hankali.

"Haidar ɗin fa, rai ya fi rai ne? Ko ita kazar ba numfashi take shaƙa ba?." Inna Halima ta mayar da amsa a zafafe.

Rakiya ta yi kukan kura ta rarumo Kausar (yar Inna hakima yar shekara 7) ta kunduma ta cikin rijiyar sai tsumbul suka ji sautin fadawar yarinyar a rijiyar.

A wannan lokacin Lantai kasa magana ta yi sai fashewa ta yi da kuka, da ma iya sune a gidan, sauran yara suna makaranta. Dayar matar gidan kuma ta fita.

Inna Halima da ƙwalla wani ƙwalelen ihu cikin ƙwalelen sauti tare da ɗora hannu akai ta ce "Shi kenan Rakiya, kin cuce ni yar budurwar tawa kika hallaka mini?" Ta ƙarashe zancen cikin kuka.

Rakiya ta yi murmushin yaƙe d yafi kuka ciwo cikin zafin rai ta ce "Annafu bin nafsi, yadda kika shaƙe numfashin ɗana haka na tauye hancin yarki daga shaƙar iskar duniya." 

Daga nan suka hau dambe kaka-kaka kiki-kiki. Lantai da ta ga lamarin sai godiyar Ubangiji kawai sai ta shiga ɗakinta ta ɗauko makulli da hijabi ta, ta sulale zuwa ƙofar gida sannan ta garƙame gidan da kwaɗo gudun kada sauran yaran su dawo su shiga gidan suma mahaukatan iyayen nasu su salwantar da rayukansu.

A haka ta bazama cikin unguwa tana ihun neman agaji, bayan ta samo mataimaka ta buɗe gidan, da ƙyar aka raba fadan don har Rakiya ta cijgewa Inna halima rabin kunne da haƙoranta masu kaifi kamar zarto.

Ita kuma Inna Halima ta samu nasarar bigewa ragiya idon dama har sai da ya tsiyaye. A taƙaice dai ko da aka raba faɗan sun yi kare jini biri jini.

Malam Audu da ya dawo daga aikinsa ya tarar da wannan mummunan labari kawai sai ya yanki jiki ya faɗi.

Sai da ya yi jinyar sati ɗaya a asibiti kafin aka samo kansa.

Bayan dawowarsa ya ƙara sakin Rakiya a karo na Uku, ita ma Halima ya sake ta a karo na barkatai da ta ƙi tafiya ya haɗa ta da duka har sai da yan uwansa suka zo suka tafi da ita.

Bayan tafiyarsu ciwon hawan jini ya kama Malam Audu inda yake ta fama da jinya a gida ba kuɗin kwanciya a asibiti Lantai ce ma take taimaka masa da wasu abubuwan bukatun gida a cikin kuɗin sana'arta.

MUMMUNAR KADDARA....

Wata rana da misalin ƙarfe uku na daren ranar wata Laraba, iska ake baɗaɗawa mai tsananin gaske. Kamar yadda kowa ya sani a irin wannan lokacin na hunturu anfi komai samun matsaloli na wutar lantarki da barazanar tashin gobara.

A irin wannan yanayin ne Lantai ta manta da hita a jikin soket lokacin da zata kwanta bacci, har ruwan ya tafasa ya gama ƙonewa. Abin  tsautsayi kawai sai soket ɗin ya yi bindiga ji kake ɓat.
Kafin ka ce kwabo gida ya fara kamawa da wuta bababah! 

Zafin wutar ya tashi ilahirin jama'ar gidan A gigice, sai kawai suka riski kansu zagaye da wuta. Lantai da dayar matar tare da malam Audu da yake kwance a ɗakinta yana jinya sai ihu suke kurma wa da iya karfinsu suna neman agaji.
Yaransu sai kuka suke suna neman taimako.

Ko da makwabta suka ji ihun suka zo don kawo masu ɗauki tuni gidan ya gama ruruwa ba ko hanyar shiga, ga ginin ɗan matsattse.  Ana tsaka da wannan tashin hankali ɗaya daga cikin makwaftansu ya kira yan kwana-kwana.

Cikin yan dadiƙu sai gasu sun ƙaraso sai dai kash, layin na su ɗan karami ne sosai, ko Babur da ƙyar yake iya shiga layin ballantana babbar mota irin wannan.

Akan tilas aka ajiye motar daga ɗan filin da yake kusa da layin aka ja tiyo zuwa gidan. Daga nan suka dakatar da jama'ar unguwa daga yunƙurin ceto rayukan da suke suka shiga aikinsu.

Su kuwa jama'ar gidan tun ana jigo ihunsu har aka ji tsit.

Wutar da kamar ƙara izata ake, sai wuraren ƙarfe biyar da rabi na safe aka samu nasar kashe wutar, har ta fara tsallawa makwafta.

A nan fa aka kira ambulance aka shiga fito da gawawwakin mutanen gidan. Gawa goma aka ciro dukkansu namansu ya gama gasuwa tamkar na ragunan da aka gasa. Da an taɓa fatar sai ta suɓale.

Banda wasu gawawwakin biyu na ƙananun yara da aka kasa shaida ko suwaye domin ɗayar gawar ma ana ɗago ta ta karye tsabar dahuwa da suka yi.

A wannan ranar mazauna unguwar Garwa sun ga tashin hankalin da basu taɓa riska ba, mutuwar mutum 12 a lokaci ɗaya kuma halin mutum ɗaya.

Bayan an kashe gobarar da Sa'a ɗaya sai ga su Na'ilah da kakanninsu haɗi da Rakiya da halima tafe suna kuka wiwi wi.

"Allah Sarki malam Audu shi kenan ka tafi? Wayyo Allah yarana, ɗa uku sun mace lokaci ɗaya? Allah na gode ma." Rakiya ce mai wannan zancen cikin matsanancin kuka da tashin hankali.

Inna Halima tana gefe tana ruzgar nata.
Na'ilah kuwa sai ta kutsa cikin gidan da ya zama kango tana kuka sosai tana faɗar "Allah Sarki gidanmu ne wannan? Allah Sarki ƙannena Haidar da Kausar, Allah ka jikan babanmu...."

BABI NA ASHIRIN DA TAKWAS

Alhaji Saminu ya yi ƙwafa sannan ya juya riƙe da 'yar a hannunsa, ya fice daga gidan a kufule, ya hau motarsa ya ta da ta da ƙarfin tsiya.

Yana tuƙi yana saƙe-saƙe a ransa 'yanzu kenan ina zan kai wannan jemammiyar yarinyar? Wane mataki zan ɗauka akan Hanifah.?'

Ya sauke ajiyar zuciya ya yi ƙwafa "Kina wasa da ni Hanee Baby, ko da yake baki san waye ni ba, haka zalika baki san kirarina ba, ni ne fitilar sharri da ko ba mai nakan kai safe."

A haka ya ci gaba da karatun wasikar jaki har ya isa ƙofar gidan da ya zaɓawa yarinyar don ya zama muhallinta kuma kejin da zai rufe asirinsa daga fallasa.

Bayan doguwar gaisuwa tsakaninsa da masu kula da gidan marayun, ya nemi ganawa da shugaban gidan, ya yi masa bayanin muradinsa ya sanar da shi cewa ya tsinci yarinyar ne a gefen hanya yayin dawowarsa daga ofis. A haka ya ɗora shi akan keken ɓera, aka buɗe wa yarinyar file ya cike ya ƙara gaba, cike da tunanin ɗaukar fansa.

Bayan kwana biyu ya gama shirya shirinsa tsaf. Tafiya ya yi unguwar Dagarma ya haɗa kai da yan daba don aiwatar da shirinsa akan Hanee.


Wataranar Asabar da yamma Hanee da ƙawarta Farida ne suke tafiya a cikin wani layi, Hanee tana sanye da hijabi iya gwuiwa, ta yi shigar kamala, da alama dai ta shiryu. Da ma yan magana sun ce duniya tafi Bagaruwa iya jima.

Farida sai cin-cingum take yi ƙas-ƙas, ta gyara zaman ƙaton glass ɗin da ya kusan mamaye  rabin fuskarta, ta kalli Hanee.

Ta ce "Gaskiya Mutuniyar kin ba ni kunya, kuma kin saka na ji kunya, da kika zo nemana da wannan shigar."

Hanifa ta ɗago idanunta, ta zuba mata su.
"Ban fahimci inda kalamanki suka dosa ba."

"Sarai kin fahimta, kawai rainin hankali ne irin na sabbin ustazai zaki yi mini. Wai ke yanzu me kike nufi kin zubar da makaman yaƙinki kin daina bariki kenan?"

Hanee ta yi murmurshin yaƙe "Kusan haka, domin yanzu na ɗauki darasi daga abin da ya faru da ni a rayuwa. Sai dai abu ɗaya ne zai iya dawo da ni duniyar bariki shi ne ɗaukar fansa. Bana so akai ga hakan shi ya sa na zo neman taimakonki. Ina zamu je mu yi magana a sirrance?"

Farida ta yalwata fuskarta ta murmurshi ta ce "Idan sirri kike buƙata mu tsaya a nan kawai."

"Baki da hankali ne Reedah? Wane sirri ne zai samu akan hanya, inda kowa zai iya tsintar zancen da muke yi?"


Ta jefe ta da murmushi a karo na biyu.
"Gaskiyarki ne, kowa zai iya tsintar zancen, sai dai ba zai yi nasarar tsintar ma'anarsa ba daga shuɗawa."

Hanee ta yi yar dariya "Shi kenan mu tsaya a nan, nama ga ba hayaniya sosai."

Bata jira cewar Reedah ba ta ɗora zancenta "Ina neman hanyar da zan koya wa Alhaji Saminu hankali ne, shi ne dalilin da ya sa ban goge lambarsa ba. Kin ga ke bai sanki ba, ki taimake ni ki cika mini burina na ƙarshe kafin mutuwata ta riske ni."

"Sarai kin sani, Ni bana harka da ire-iren waɗannan alhazzan, amma saboda amincin dake tsakaninmu zan yi miki. Me kike so ayi masa."

Hanee ta yi ƙayataccen murmurshi tare da faɗar "Nagode ƙawata, zan baki lambar wayarsa da muhimman bayanai a kansa. Ina so ki ƙuntata rayuwarsa, ya zamana cewa naman dake cikin ruwan mai akan wuta ya fishi walwala. Ina so ki saka shi a masifa sa'annan ki fallasa asirinsa a idanun da suke ganin darajarsa sosai. Da son samu ne ma, ki yi duk yadda zaki yi ki shafa masa wannan cutar ta zamani."

Dariya sosai Reedah ta yi ta ce "Ta kwana gidan sauƙi, indan wannan ne ki kwantar da hankalinki tamkar kina cikin jirgin sama mai ya ƙare. Na yi miki alƙawarin cewa daga kanki Allah Saminu ya ƙare yaudara."

Suka tafa cike da nishaɗi, suka ci gaba da tafiya. Sun zo dai-dai titi suka yi sallama Reedah ta juya ta fara tafiya.

 Gif! Wani sauti mai ƙarfi ya ratsa kunnenta ta juyo a kiɗime.

"Innalillahi wa Inna ilaihir raji'un! Inna lillahi wa Inna ilaihir raji'un!!"

"Ku bi shi, ku dakatar da shi."

Wadannan sautukan ne ke kawowa kunnuwanta ziyara, idanunta suka fara disashewa. Idan har ba ƙarya idanunta suka faɗa mata ba, kamar Hanifah take gani kwance a cikin jini tana kokawa da numfashinta.

A da gudu ta ƙarasa wurin, a lokacin har an fara kewaye Hanifar da take famar ɗaukar rai. Mai motar da ya buge ta kuwa ya gudu, kamar da gayya ya aikata wannan aikin.

Ta tallabo kan Hanifar tana faɗar "Hanee Baby ki tashi, kada ki mutu pls. Wani ya taimaka a Kaita asibiti don Allah."

Hanifah sai kallonta take tana yunƙurin yin magana, dakyar ta amayar da kalmomin da ta naɗo a harshenta ta ce "Ki cika alƙawarinki."

BABI NA ASHIRIN DA TARA

Bayan fitar Irfan a mota bai zame ko'ina ba sai kafar yaɗa labarai  mafi kusa da shi, ya gabatar musu da shaƙuwarsa. A nan suka nemi ya ba su hotunan ita yarinyar da bayanai akanta domin su fara yaɗawa.
Irfan ya yi wiƙi-wiƙi da ido tamkar mara gaskiya, sannan ya ce "Am! Gaskiya ba ni da hotonta a yanzu, amma..."

"Ranka ya daɗe taya za'a rasa nono a ruga? Matarka ce fa, ya za'a yi ka ce baka da hotonta?" Ɗaya daga cikin ma'aikatan ya faɗa fuskarsa na bayyanar da mamaki.

Ma'eesh ya yi saurin tarar numfashin mai maganar "Ba fa matarsa ba ce ja'irar, wacce ya ƙalafa a rai ce yake burin aura."

"Dakata Ma'eesh! Ban gayyato ka nan don ka ci zarafin masoyiyata ba, idan wannan ne ya kawo ka don Allah ka tafi tun muna shaida juna."

Ma'eesh Ya kalle shi da mamaki "Akan waccen ja'irar yarinyar zaka yarfa ni a gaban jama'a? Yarinyar da ma ko ƙaunarka bata yi?"

Irfan ya miƙe "Eh ɗin na ji, ta ƙaunace ni ko akasin haka duk wannan ni ta shafa, kuma ina ƙaunarta a haka. Ma'eesh kafi kowa sanin cewa ni mai sauƙin kai ne, amma akan al'amarin Matata Maheerah ni mai zafi ne tamkar Borkono. Ka tafi kawai."

Jin wannan zancen ya sa Ma'eesh ya fice a fusace. Irfan ya juya yana huci kaɗan.

Ya ba su bayanan da suke nema sannan ya masu alƙawarin nan da gobe zai kawo masu hotunanta.

*********

Babban Birnin Balgori
Superior Hotel
9:30pm

Tafe take tana tauna cingum ƙas-ƙas-ƙas, tana sanye da wasu ɗamammun English wears a dirararren jikinta. Ƙafafunta sanye da takalmi, Doguwa ce ba can ba, tana da manyan fararen idanu tamkar madara.
 A gefenta Alhaji Rabi'u ne suke tattakin a tare da shi. Sun zo dai-dai corridorn da zai sadaka da harabar hotel ɗin wayarta ta hau burari.

Cike da iyayi irin na matan bariki ta ɗauka. "Hello dear Sis!"
A can bangaren aka yi dariya tare da faɗar "Ashe fa yanzu kan mage ya waye kin zama yar hannu."
Ta yi 'yar dariya "Abin da ya wajaba akaina kenan tun da har na fantsamo duniya. To fa ba gudu ba ja da baya, sai na ga abin da zai ture naɗin Buzu."

Daga can ɓangaren aka sake yin dariya "Ashe za'a jima ana iyo a tafkin zunubai don jiran zuwan wannan ranar da daidai yake da neman jaki mai ƙaho."

Suka saka dariya a tare "Baki da dama Sis."

Sorfina ta tsagaita dariyar tana faɗar "Wai ina kika shige ne yau? Duk na damu kin san baki taɓa kwana ba a nan gidan ba."

Mahee ta juya ta kalli Alhaji tare da kashe masa ido ɗaya, sannan ta mayar da hankalinta akan wayar.
"Ina tare da Alhaji Sunusi ne a Superior Hotel, amma yanzun nan zaki ganni don ina hanya ne ma."

Daga haka suka yi sallama, Alhaji Rabi'u ya kalle ta, "Amma baki da dama Lady Mahee, me ya saka baki faɗa mata gaskiyar cewa kina tare da ni ba ne?"

Dai dai lokacin ne suka zo inda ta yi fakin motarta, don haka ta danna malatsin motar.
Kafin ta shiga ta kalli cikin idonsa tana wani irin fari "Ai na ga take-takenta ne fa tun a ranar farko, ka san wai yan magana sun ce idan ka ga kare yana sansana takalmi to ɗauka zai yi. Ni kuma ba zan yi sake a yi mini sakiyar da ba ruwa ba."

Ta murmusa, ya mayar mata da martani murmurshi "Kina da gaskiya Lady Mahee, ai ko a rayuwar bariki wanda duk ya same ki ya gama kula wasu matan, domin ba za su burge shi ba."

Ta faɗaɗa murmurshinta sannan ta yi blowing kiss a hannunta ta hura masa iskar ta shige motarta tare da yi mata key tana faɗar "Sai gani na biyu Honey."

Ya tsaya a gun yana bin motar da ido 'Lallai kin shigo bariki da ƙafar dama, amma da sannu zan fanshe duka dukiyata da kike ci sannan daga ƙarshe na cimma manufata a kanki.' ya yi wani shu'umin murmurshin da shi kaɗai ya san ma'anarsa

**** Haka kwanaki suka ci gaba da turawa al'amarin Maheerah sai daɗa ta'azzara yake yi. Har ta kai matsayin da bata jin shakka ko tsoron wani ya san sana'arta. Bata shakkar taka masu mulki da dukiya, zuwa wannan lokacin har gidaje guda biyu take da, wanda alhazawan da take tarawa suka gina mata. Ita da gidan London girl sai idan ta kai mata ziyara.

Daga nan ƙyashi da hassada suka fara ziyartar zuciyar Sorfina don ta ga Maheerah na neman shiga gabanta a kowanne al'amari, ga shi tana neman wargaza mata plan dinta akan Alhaji Rabi'u, wanda ta ci alwashin sai ta janyo shi ƙasa.

Tun lokacin da ta fara harkar bariki kawo yanzu bata taɓa samun wanda ya fita da ita ƙasar waje ba.

Amma abin mamaki wai agwa-gwa da ƙin ruwa, sai ga shi Maheerar da ko shekara bata rufa ba a harkar, kusan ko da yaushe tana yawatawa a ƙasashen duniya.

Wannan ya saka duk yawan ƙaunar da Sorfina take yi wa Mahee bai hana mata jin ƙyashinta ba, duk da cewa bata yi wani yunƙuri na dakatar da Maheerar  daga fantamawa a duniyar daular da take ciki ba.

******
GARIN MAMBIYA

Irfan ya faka motarsa cike da zafin rai ya shiga ma'aikatar ta su. Kai tsaye office ɗinsa ya shige sannan ya cire cort ɗin da yake sanye da ita ya saƙale a abin saƙale kaya da ke kafe a gefe cikin office ɗin.
Ya rage daga shi sai rigar ciki. Ya ƙure masuburbuɗar sanyin da take sanyaya ofishin.

Duk da haka zafi yake ji, kuma zufa bata daina tsattsafowa daga kafofin gashin jikinsa ba. Bako tantama zafin dake zuciyarsa ne yake taimakawa wurin rura wutar zafin da yake ji a gaɓɓan jikinsa.

"Meyasa Masoyiya? Why? Me yasa zaki horar da ni ta wannan ɓangaren, ba zan iya jurewa ba."

Ya sauke doguwar ajiyar zuciya sannan ya shige banɗakin ofishin ya watso ruwa ya fito.

Zamansa da knocking ɗin ƙofar duk ba yi minti biyu ba.
"Yes, shigo"

Sakatariyarsa ta shigo ta ɗan rusuna ta gaida shi cikin girmamawa.
Ya amsa yana kallonta ba walwala "Meya faru kika shigo mini a wannan lokacin da na fi sha'awar kaɗaici?"

"Sir wata matashiya ce ta zo nemanka."
"Me ya kawo ta?"
"Ba ni da masaniya Sir sai dai ta nuna mini tsananin buƙatarta da ganin naka, shi ya sa ma..."

"Je ki faɗa mata ba yanzu ba, ta dawo wani lokacin."

Zata sake yin magana ya zare mata ido.
"Ki je kawai ki cika aikinki."
Ya koma ya zauna tare da sunkuyar da kansa kan teburin ya fara karatun wasiƙar jaki.

Ta fice jiki a sanyaye, cikin abin da bai fi minti ɗaya ba ya ji an murɗa handle ɗin ƙofar alamar buɗewa.

Ya yi saurin ɗagowa a fusace a zatonsa ko sakatariyar ce ta dawo.

Ya zazzaro ido tare da miƙewa a hanzarce "Ke! Ke ce a nan? Me ya dawo dake a cikin rayuwata a dai-dai wannan gaɓar?"

BABI NA TALATIN


A cikin yanayin jimami da rashin makama, Biba ta gama tattare yan tsumokaranta tsaf, ta ja akwatinta ta fita tana karatun wasiƙar Jaki.

'Yanzu ina na nufa? Zuwa gidan yaya Hanne dai kamar tsautsayi ne, zuwa gidan Baba kuwa ƙaddara ce da rabon wahala.'

A haka ta nufi hanyar titi a ranta tana faɗar 'Shi tsautsayi idan ya tashi zuwa ba a san taya zai zo ba, amma ƙaddara bata da makawa, wahala kuwa ta ɗan lokaci ce, koma miye na san dai dole Abbanmu ya bar ni da numfashina.'

Da wannan zancen zucin ta ƙarasa titi ta tare abin hawa sai unguwarsu.

Ko da ta je gidan ta yi Sa'a Abbansu baya nan, shi ya sa ma har ta samu sararin zama ta huta ba tare da wani tashin hankali ko damuwa sun biyo baya ba.

Bayan dawowar Abban nasu da ya tarad da ita gida, bai kawo komai ba a ransa suka gaisa ya shige ɗakin Zaliha.
Daga can ciki ya ja wani malalacin tsaki, "mtsw! Gaskiya Zali kina da matsala, dubi ɗakin nan naki sai kace makwanci Jakuna. Banda kazanta irin taki ma me ya kawo Kifi da takalmi saman gado."

"Haba Alhj Ajiye wa fa na yi kafin na zo.!"

"Allah Ya waddan naka ya lalace, da ana gado bata hanyar haɗa jini ba da sai na ce wannan yarinyar Habiba ke ta gado a gun ƙazanta."

A haka yata bam-baminsa, sai dai ita Inna Zali ko a kwalar rigarta, sabgogin gabanta ma take. A ranta tana faɗar 'Ka ji da shi ciwon ajali a ɗan yatsa.'

Bai bar gidan ba, sai ga da Magariba, bayan ya yi sallar Magariba ya dawo a nan ya tarad da Biba.
Ya kalle ta "Ke Habiba me kike jira ne da har yanzu baki koma ɗakinki ba?" Nan fa ta shiga rarraba ido tamkar ɗan sane a gaban jami'an tsaro sai daman sosa ƙeya take.

Inna Jimmai ce ta kalle ta "Ai sai ki kora masa bayanin da kika koro mini."

Ya tsare ta da ido yana jiran jawabinta.

Da ta ga babu sarki sai Allah, sai ta sunkuyar da kai "Abba da ma Habibu ne ya ƙara sakina."

Dattijon ya ɗago a razane "Me kika ce? To garin ya haka ta faru?"

Ta yi shiru tana ƙara sunkuyar da kai kamar zata yi kuka.

"Ki yi magana wane laifi kika aikata masa? Don ni na san ruwa baya tsami banza."

"Wallahi ban sani ba Baba."

"To na ji, bari zan neme shi. Ina Salamatu? Ban ga motsinta ba tun ɗazu."

"Mun tashi da ita ba lafiya shi ne ya dauke ta zuwa asibiti tun lokacin ban ƙara ganinta ba, shi kaɗai ya dawo kuma a lokacin ya sake Ni."

"Tabbas da wata a ƙasa, Allah Ya sa ba halin ballagazancin naki ne ya janyo wata matsalar ba."

Ta yi sum-sum ta wuce ɗakin ummanta.

A nan Baba ya ɗaga waya ya kira Habibu ya ce ya zo ya same shi.

Bayan ya zo gidan, a gaban iyayen Alh Sule ya zaunar da Biba da Habibu don yin sulhu.

Take a wurin Habibu ya kwashe komai dake faruwa tun bayan auren su kawo izuwa yanzu da abinda ya sami Salma.

Nan fa gurin ya hargitse da sallallami.

Alhaji Sule ya ɗago ya kalli Jimmala "To kin ji ko? Da ma na nasa hakan a raina da ganin yadda take ita ce bata da gaskiya. Don na fi yarda da Habibu a kanta."

Biba da sai a lokacin ta ji abin da ya sami Yarta ta fashe da kuka "Wayyo Allahna na shiga uku ni Biba... Wannan bawan Ya cuce ni ya lalata mini rayuwar yata tilo a duniya Allah Ya...."

Bata ƙarasa rufe bakinta ba, Abba ya bige mata baki da hannunsa.

"Rufa mini baki ballagazar banza shashasha, ai ke ya fi dacewa a hawa Allah ya isa, ɓace mini daga nan."

Ta miƙe dafe da baki tana gunjin kuka, kafin ta ƙarasa ɗakinsu ta jiyo sautin Muryar Habibu yana faɗar
"A gafarce Ni da abin da zan faɗa Abba, amma zama tsakanina da Biba ya ƙare. Allah ya gani na ɗaga mata ƙafa iya ɗagawa amma bata daina abubuwan da take ba."

Abba ya girgiza kai, "Bakomai Habibu ai ka kyauta, zama da wacce bata san ciwon kanta ba ba abinda zai kare ka da shi sai tashin hankali da taɓarɓarewar iyali. Jeka Allah Ya maka albarka ya zaunar da kai lafiya da amaryarka."

Ya yi godiya ya miƙe har zai tafi Abba ya ya ce "Wace asibitin ce? Insha Allah gobe zamu shigo duba jikin Salmar."

A nan Habibu ya yi masa bayani sannan ya masu sallama ya tafi.

Tun daga ranar da ya taka ƙafa Ya bar gidan bai sake waiwayar Biba ba.
Haka ta ci gaba da rayuwa a gidan cikin tsana da tsangwama, ƙannenta duk suka rainata.

Duk wani aikin gida Abba ya tattare ya mai da kan Biba, wahala har wacce bata yi a farkon zamanta gida ba yanzu duk yi take yi.
Rayuwa ta yi mata atishawar tsaki. Bayan ta yaye yaronta Habibu ya zo ya karɓe dansa ya haɗa da Salmar ya damƙa amanarsu a hannun amaryarsa. Suka ci gaba da rayuwa ƙarƙashin kulawar amintacciyar matar uba da tafi masu mahaifiyarsu.

BABI NA TALATIN DA ƊAYA

Matashiyar budurwar ta yi murmushi ba ta ce komai ba, sai takowar da ta fara yi zuwa gaban teburinsa.

"Wai me na faɗa miki a ranar farko ta haɗuwarmu ko kin manta ne, na tuna miki?"

Ta wadata fuskarta da murmushi sannan ta zauna akan kujerar dake fuskantarsa ba tare da ta ɗauke ido akansa ba, ta ce
"Taya zan manta da kalmomi na farko da suka ratsa tsakanina da abin begen zuciyata?"

Kallonta kawai yake cike da takaici ganin tana bata masa lokaci da shirmenta ya ce "Wai meke tafe dake ne? Me kike so da ni da kike bibiyar rayuwata? Wanene ma ya nuna miki nan wajen?"
Ta ƙara yin murmushi sannan ta ce "Acikin tambayoyin da ka mun a yanzu guda biyu ne kaɗai zan iya amsa maka a yanzu." Ta gyara zama tare da canza salon maganarta, cikin sauti irin na salon jan ra'ayi ta ce 
"Abin da ke tafe da ni kyakkyan albishir ne zuwa gare ka, Abin da nake so da kai kuma shi ne Kai kanka."

Cikin mamaki da rashin fahimtar inda kalamanta suka dosa ya kafe ta da ido "Ban fahimce ki ba Malama."

"Ka kira ni da Sofi ba Malama ba." Ta ɗan tsagaita sannan ta ɗan girgiza kai kaɗan ta ce "Ina nufin na zo nan ne don na yi maka albishir cewa ka samu tsuntsuwar da zata maye maka gurbin wacce ka rasa. Ita wannan tsuntsuwar idan ka yi Sa'a kai ne da kanka zaka gasa namanta sannan ka cinye abinka ba tare da an samu wani tasgaro ba, saɓanin waccen tsuntsuwar da ta hiranye maka, ka kasa kamawa."

Ya miƙe tsaye "Sofi kike kowa? Na gaji da sauraren wannan shirmen banzan naki, idan abin da ke tafe dake kenan, zaki iya tafiya domin ba ni da lokacin batawa."

Ta sake ƙayata fuskarta da murmushi sannan ta ɗora kafa ɗaya akan ɗaya.
"Kada ka damu, ina gama faɗar abinda ya kawo Ni zan tafi, duk da cewa bana ƙosawa da kallonka tamkar dai yadda mage bata gajiyawa da farautar ɓeraye."

Ta ja fasali sannan ta ɗora da cewa "Ka tambaye ni dalilin da ya sa nake bibiyar rayuwarka, to Bakomai ba ne fa ce Ina sonka, kuma na yiwa kaina alƙawarin mallakarka a matsayin miji duk rintsi."

Ya zazzaro ido a mamakince ya ce "What? Anyah kanki ɗaya kuwa? Wai ni kike so zaki aura?"

Ya shiga girgiza kai "Inah! Yarinya kin makaro, a yayin bincikenki akaina kin bar wata kafa mai matukar muhimmanci, da ace kin lalubo ta ba zaki yi gigin zuwa nan ba." Ya ɗan zagaita yana kallonta a rai ne.

"Wai shin kin kalli kanki a madubi kafin ki baro gida kuwa? Kalle ki fa da kyau sannan ki sake kallona, ai ko ba Rayuwata Mahee ke ba Ajina ba ce."

Ya sauke zancen a hasale.

Nan fa Sofi ta miƙe cike da jin zafin kalamansa ta shiga ƙare wa suturar dake jikinta kallo, wai ko zata hango wata makusa a jikinta ko a shigarta. Sai dai da yake yan magana sun ce gwano baya jin qarfin jikinsa bata iya hango aibinta ba.
Ita ana ta ganin ta ƙule adaka domin atamfar sallarta ce ma ta sako, kuma sai da ta tsaya ta tsantsara kwalliya da take jin cewa ko gasar sarauniyar kyau zata je ko bata zo ata ɗaya ba, zata fito a cikin uku mafiya zarra. Kowa a gari sai zuzuta kyaun shigarta yake yi. Amma shi wannan tsabar rainin hankali ita yake faɗawa haka?
Wannan dalilin ya saka ta ɗago ƙananun idanuwanta ta zuba mishi su tana yi masa murmushin yaƙe.

"Ban ga wani aibi a tattare da ni ba, ko ba komai nasan nafi waccen kilakin da kake taƙama da ita mutunci."

A zafafe ya taso mata kamar zai ya galgala namanta "Ke wa kike kira da Kilaki? Ba dai matar tawa ba."

"Korarriya nake nufi, wacce labarinta ya bazu a gari, wa yasan ma ko can inda ta je tallar jikin nata ta ke a ......"

Bata samu damar ƙarasa maganar ba saboda saukar wani zazzafan mari da ta ji a kuncinta. Ta dafe kuncin da hannu ɗaya ya matso yana huci "Ki fice ki bar mini office dina bana ƙaunar sake ganinki a rayuwa, idan kika sake kika sake nuna mini wannan mummunar fuskartaki, duk abinda ya faru kece sila."

"Ni ka mara akan wata kucaka?" Ta faɗa tana jijjiga kai, sannan ta ɗauki jikarta daga kan teburinsa ta nufi hanyar fita har ta kai ƙofa ta dakata tare da juyowa.

"Ka da ka yi tunanin wasan ta ƙare daga nan, yanzu ma aka fara, ina matuƙar sonka kuma sai na mallake ka duk rintsi, sai na yi nasara akan Maheerah ka ajiye wannan a ƙwaƙwalwarka."

Ta fice tare da banka ƙofar da ƙarfe har sai da ya tsorata, ko da yake ba iya shi ba dai dai da sakatariyarsa ta razana da jin wannan ƙarar.
A haka Sofi tabar ofishin Irfan cike da ƙunar zuciya da tunanin ɗaukar ƙwaƙƙwaran mataki akansa.

******"

Ta isa gida cike da ɓacin rai da damuwa a dai-dai lokacin kuma ta riski mummunan labarin da ya birkita ƙwaƙwalwarta har ya saka ta Mantawa da babin rayuwar Irfan.
Bakomai ta riska a gidan ba face labarin mutuwar yayarta Hanifa wanda hakan ya dugunzuma hankalinta ainun.
 
"Shi kenan wai da gaske Hanee ta mutu ba zata dawo ba Maryam?" Ta faɗa tana kallon Maryam idonta cike da hawaye.

Cikin kuka Maryam ta ce "Sai haƙuri yaya Sofi, kowa lokaci yake jira, mutuwa rigar kowa ce idan baka saka ta a yau ba zaka saka ta watarana."

Nan fa Sofi ta shiga zubar da ƙwalla tana sambatu kala-kala.
"Yanzu ba ni da abokiyar faɗa kenan? Da nasan da zuwan wannan ranar dana roƙi gafarki kafin ƙasa ta rufe idonki yayata. Ki yafe mini, Allah ya gafarta Miki zunubanki."

Duk mutanen dake zaune a gidan makokin sun tausayawa Safiya ganin halin da ta shiga har suna yi mata fatan shiryuwa a zuƙatansu.

Dai dai da Mankas ya nutsu a wannan ranar, har da shi da abokansa a yan zaman makoki, duk sun sha jallabiya kamar yaran arziƙi....
Inna da Baba Mudi kuwa a ranar ba a cewa komai a yanayinsu sai godiyar Allah (mutuwa mai wa'azi.)

BABI NA TALATIN DA BIYU

Bayan ficewar Sofi daga office ɗin da kamar sa'a biyu, wanda Irfan ya tura don yo masa bincike akan Jafsee ya dawo.
Bayan sun gaisa ya ce
     "Ranka Ya daɗe na samo wasu muhimman bayanai dangane da wannan yaron Ja'afar.
 Ainahinsa ba mazauni wannan unguwar ba ne, gidan iyayensa yana unguwar Bashal. bariki ce ta zaunar da shi a unguwar Dagarman, wani Gaye na samu a cikin abokanan shiriritar tasa shi ne ya yi mini bayanin komai, har ma ya nuna mini hoton Ja'afar ɗin. 
    A taƙaice dai ranka ya daɗe na zauna a ƙofar wannan gidan har zuwa lokacin da Jafsee ya fito don zuwa gidansu kuma na bi bayansa na gano har gidan nasu."

Irfan ya ɗaga hannu cikin alamun jinjinawa ya ce 
   "Well done, ka yi ƙoƙari sosai. Yanzu ka zo mu je ka nuna mini gidan iyayensa da kuma shi yaron."

Ya yi saurin ɗaga kai ya kalli Irfan kamar zai yi magana kuma ya yi shiru.
Irfan ya gyaɗa masa kai tare da faɗar
    "Ƙwarai can za mu je kuma yanzun nan, ai ba a bori da sanyin jiki. Baka ji 'yan magana sun ce da zafi-zafi akan daki ƙarfe ba?"

Mutumin ya yi murmushi, bisa ga tilas ya bi bayan ogan nasa ya kai shi inda ya buƙata.

Koda suka ƙarasa ƙofar gidan ana kiraye-kirayen sallar azahar. Kafin Irfan ya gama daidaita tsayuwar ƙafafun motarsa ya ga fitowar wani Dattijo daga gidan yana sauri. 
Daga damshin ruwan da ya gano a fuska da hannuwan dattijon ya fahimci Masallaci ya nufa. Don haka cikin hanzari ya fito daga motar ya ƙarasa wurinsa suka gaisa.
      "Baba idan ba damuwa ina son yin magana da kai."

"Shi kenan yaro bari na fito daga masallaci." A tare suka ƙarasa masallacin su Uku. Bayan sun idar da sallah ne suka dawo ƙofar gidan tare da tsayawa.

Cike da fara'a malam Rabe ya ce "Yaro ina saurarenka."

Irfan ya yi murmushi yana kallon dattijon mai cikar kamala.
"Don Allah Baba kai ne Mahaifin Jafsee?"

Dattijon ya masa wani irin kallo alamun rashin fahimta a take ya ɗago kuskurensa

"Am! Ja'afar nake nufi Baba."

Dattijon ya Ƙawata fuskarsa da murmushi. 
"Ƙwarai kuwa Jafaru ɗana ne da nake ji har tsakiyar rai saboda tarbiyyarsa."

Irfan ya yi busasshen murmushi a ransa ya ce

   _'Da alama ya gama yaudare zuciyar salihan iyayensa sun kasa fahimtar cewa kura ce lullube da fatar akuya.'_

"Ina jinka yaro, kai abokin Jafaru ne?"

'Allah ya tsari gatarina da saran shuka.' Irfan ya faɗa a zuciyarsa. A zahiri kuwa cewa ya yi

"Am, wata magana ce tafe da ni wacce zaka iya jinta tamkar almara, sai dai kuma ba almarar ba ce. Ja'afar ya yi mana wani gagarumin laifin da za mu iya maka shi a kotu idan mun so, amma kamalarka da ƙimarka da na duba shi ne na fara zuwa gare ka don a yiwa tufkar hanci."

Malam Rabe ya ɗan razana kaɗan 
     "Me kake nufi yaro? Shi Jafarun?"
 Ya shiga girgiza kai yana faɗar 
    "Ina! Sai dai ko in ɓatan kai ka yi."

"Ba ɓatan kai ba ne Baba, Ja'afar ɗinka wato Jafsee shi ne wanda ya lalata rayuwar ƙanwata, kuma matar da nake burin aura, yanzu haka ba mu san inda za a same ta ba, kuma shi nake zargi da sace ta."

Shuu! Wutar lantarki dake aiki a jikin malam Rabe ta ɗauke na wucin gadi, ya ƙame tamkar mutum-mutumi kafin daga bisani ya samu damar motsa harshensa.

      "Yaro ina yi maka kallon mai kamala duba da shigar da ke jikinka da kuma nutsuwarka ashe dai kai motsattse ne?, wannan abin da kake faɗa abin da ba zai yiwu ba ne auren mage da ɓera."

Yana gama rufe bakinsa ya hango tahowar Ja'afar riƙe da  baƙar leda a hannu da alama cefane ya yo.

Dattijon ya yi murmushi "Ai shi kenan inda ba ƙasa ake gardamar kokowa, ga Jafarun nan zuwa, zaka tabbatar da cewa ka yi ɓatan kai ne."

Irfan ya yi saurin juyawa ya kalli bayansa ya hango mai tahowar, a take ya ji wani ƙololon baƙinciki ya tokare masa maƙoshi.

      'Wai wannan abun ma shi ne Jafsee? Wannan ƙazamiyar halittar ce Mahee ta guje ni saboda ita? To me ta gani a nan? Wannan gajeren hancin ko kuwa ƙaramin kan nan nasa mai kama da na jinjirin jaki?'.

 ya fara nisa a duniyar tunani ya tsinto muryar Ja'afar ɗin yana faɗar 
      "Barka da rana Abba, Ɓaki sannunku da zuwa."

Abban nasa ya faɗaɗa murmurshinsa "yawwa ɗan albarka da ma a kanka muke magana da yake kai ɗan halas ne sai ga ka."

Ya juya ga Irfan "Ɗan samari maimaita tuhumarka ya ji."

Jafsee ya tsaya yana rarraba ido       "Tuhuma kuma Abba? Ni Jafaru me na yi musu kuwa?"

Abban nasa ya ce "Wannan ne ya ce ka lalata masa rayuwar ƙanwa kuma yana tuhumarka da sace ta."

Dam! dam!! ƙirjinsa ya buga a zuciyarsa ya ce
      'Wata sabuwa inji 'yan caca, wannan kuma yayan wace jakar ne a cikin Jakunan...'
 kafin ya ƙarasa zancen zucinsa ya jiyo sautin matashin yana cewa.

"Ƙanwata Maheerah wacce ka yaudare ta a watannin baya, ka koya mata shaye-shaye kuma ka raba ta da mutuncinta, kuma kai nake zargi da ɓoye ta ko ince sace ta."

"Daram dam!" Sautin bugawar ƙirjin Ja'afar kenan, A take 'yan hanjinsa suka shiga ƙadawa tare da ba da wani sauti ƙululu-lu. Da ace mutanen da ke wajen sun ajiye hankulansu a gun da za su iya jiyo sautin kaɗawar hanjin nasa."

'Wannan fa shi ne an yanka ta tashi, Maheerar da tuni na manta da babin rayuwar ta ga shi tana neman jefa ni a masifa tare da barazanar raba ni da albarkar iyaye....'

BABI NA TALATIN DA UKU


"Jafaru ka yi masu bayanin cewa ba kai ba ne suke nema ko za su fahimci yarenka tunda sun kasa fahimtar nawa."
Wannan zancen na mahaifinsa ne ya katse masa zancen zucin da yake, ya ɗago a diririce ya fara kame-kame.

Ya kalli Irfan yana faɗar "Ka ga bawan Allah ɓatan kai ka yi, ni a rayuwata ma ban taɓa sanin wata mai irin wannan sunan ba."

Irfan ya kalle shi da kyau, sosai ya karanto rashin gaskiyar da ke zane a allon fuskarsa. Sai dai ganin yadda dattijon ya tashi hankalinsa ya saka shi yin murmurshi.

Har ya buɗi baki zai yi magana Abban Ja'afar ya ce "Yaro yanzu ka gamsu ko?"

Ya gyaɗa masa kai da cewa "Zan dai gamsu bayan na tsaurara bincike, akwai yiwuwar ba za mu sake haɗuwa ba sai a magirba."

Duk da ya fahimci cewa Abban bai fahimci inda kalamansa suka dosa ba, amma bai damu da tsayawa yi masa tarjarmarsu ba. A maimakon hakan ma kawai sai ya yi masa sallama, suka hau mota shi da yaronsa suka tafi.

Bayan tafiyarsu Abban ya shige ciki ya bar Ja'afar tsaye a wurin hankali a tashe yana bincike wasu sashe na ƙwaƙwalwarsa don nemo mafita.

Ya ji a ransa cewa wajibi ne ya bi fatawar kurege wajen ginawa kansa ƙofofi da yawa ta yadda zai iya ɓullewa ta wata ƙofar yayin da aka ritso shi ta ɗaya ƙofar. Da wannan tunanin ya shige gida don kai wa ummansa cefanenta.

A ɓangaren Irfan kuwa bayan ya bar wajen ya je ya shigar da ƙarar Ja'afar wurin jami'an tsaro. Duk yadda Ja'afar ya kai da zille-zille da wasan ɓuya tsakaninsa da Irfan da jami'an, ba a jima ba suka yi masa ƙofar rago suka kama shi, irin kamun da kuku yake yi wa kaza suka wuce da shi ofis ɗinsu.

Abba da bai taɓa kawowa cewa Jafarunsa zai aikata aiki irin wannan ba. Da ƙyar ƙwaƙwalwarsa ta iya ɗaukar bayanan jami'an na laifin ɗansa. Nan ma sai da ya ji a bakin Ja'afar ɗin sa'annan tosasshiyar ƙwaƙwalwarsa ta karɓi saƙon.

"Amma ka ban mamaki Jafaru, ban taɓa tunanin ko da a ce kai mayaudari ne zaka iya yaudararmu ba, ashe kallon kitse muke yi wa rogo. Shin ma wai a ina ka koyo waɗannan ɗabi'un banzan da aka siffanta ka da su?" 

Jafsee dai ba baki sai kunne, sai hawayen nadama da yake yi nan fa mahaifinsa ya fice cike da ɓacin rai ya bar wurin, ba tare da ya sake kula shi ba.

Hankalin Ja'afar ne ya yi tashin gwauron zabi, tun da yake a rayuwa bai taɓa yin yaudarar da ya yi nadama ba sai akan ta Maheerah, ita ce mace ta farko da alhakinta ke neman raba shi da abin da ya kasance shi ne alfaharinsa wato albarkar iyaye.

Kodayake masu azanci sukan ce mutunci madara ne, idan ya zube ba ya kwasuwa.

A ɓangaren Sofi kuwa bayan gama makokin mutuwar yayarta sai ta nutsa cikin kogin tunanin hanyar da za ta bi ta karkato hankalin Irfan akanta. Allah Ya gani a irin wannan lokacin ba abin da take buƙata sama da aure, rayuwar barikanci ta daina burge ta, musamman da ta gano cewa ɓatan basira ne kawai wai roƙon Allah da goge. Don haka ta ajiye a ranta za ta tuba tun kafin ta yi fargar jaji irin na yayarta Hanifa.

Wata rana da misalin ƙarfe 10:30 na safe Irfan ya shigo ma'aikatarsu cikin shigar ƙananun kaya, ya tsuke ƙugu da bel, kyakkyawar doguwar fuskar nan tasa a washe, ya yi wa idanunsa ado da tabarau mai duhu. Kansa ba ya sanye da hula saboda haka zaka iya ganin yadda lallausar sumar kansa take sheƙi. Kallo ɗaya zaka yi masa ka fuskanci jinin Fulani ke yawo a jikinsa, duk da a zahirance zai fi yi maka kama da Bature ko kuma ba'indiye.

Cikin takunsa na nutsuwa ya ƙarasa ofishinsa bayan ya gama karɓar gaisuwa ga ƙananan ma'aikatan da ke ƙasansa.
Shigarsa ofishin ke da wuya ya ci burki saboda abin da idanunsa suka yi tozali da shi.
Da hanzari ya matsa gaban teburinsa, ya saka hannu ya ɗauki farar takardar da idanunsa suka yi tozali da ita. Ya ɗauki takardar kafin ya shiga jujjuyata a hannunsa, kafin ya kai ga buɗe takardar  ya shiga kallon haɗaɗɗin kulolin da ke ajiye a gefe ɗaya na teburin.

'Me duk wannan ke nufi? Wa ya aiko da su?' zuciyarsa ta jefo masa waɗannan tambayoyin.

Ya tsaya jim, a take zuciyarsa ta shawarce shi da ya fara karanta takardar, mai yiwuwa ya samu amsar tambayoyinsa a ciki. Don haka Ya warware takardar ya fara karantawa a bayyane kamar haka;

Ina nema mana amincin mahalicci makaɗaicin bayi, wannan saƙo ne na musamman daga zuciyar da ke shirin mayar da martanin soyayyar da ake yi mata. Lokacin da kake karanta wannan saƙon na jima da yin nisa tare da ɓacewa ganinka. Sai dai na fahimci raunin da zuciyarka take da game da soyayyata, haka ina maka albishir cewa na kusa dawowa gare ka, cikin izinin Ubangiji zamu rayu da juna, zan cike maka guraben da suka rage a zuciyarka. Ga ɗayan saƙona nan a tare da wannan, ka ci wannan abincin don tabbatar mini kana maraba da dawowata a cikin rayuwarka.
Ina matuƙar sonka inuwata.
Saƙo daga abar ƙaunarka M.I

Gama karanta saƙon keda wuya yanayin farinciki ya yi dirar mikiya a saman kyakkyawar fuskarsa. Duk da cewa saƙon ya zo da wani irin salo kuma ga shi ba cikakken suna, amma hakan bai saka shi kasa fahimtar mai turo da saƙon ba, tunda ga kalmomin sunanta a ƙarshen saƙon.

Ya isa gaban teburinsa ya zauna tare da janyo kulolin ya fara buɗewa yana zabga murmurshi.
"Allah sarki! Baby Mahee annurin zuciyata, ashe baki manta da ni ba? Ina dakon ranar da zaki dawo gare ni."

Yana tsaka da wannan maganar ya yi tozali da lafiyayyen dambun shinkafa haɗin zogale, sai ƙamshi ke tashi. Ya janyo flate ɗaya ya zuba yana ta zabga murmurshi. 

Cokali ɗaya ya yi, ya yi jim kamar wanda ke tunanin wani abin, sai kuma ya ajiye cokalin ya miƙe cikin hanzari ya isa gun sakatariyarsa yana tambayar ta wa ya kawo wannan saƙon. Sai ce masa ta yi, ranka ya daɗe wani matashi ne, kuma bai ba ni wata masaniya akansa ba sai cewa da ya yi shi ɗan aike ne kawai sunan jagorar aiken yana cikin kayan da aka aikon.

BALGORI

Zaune suke akan luntsuma-luntsuman kujerun da aka ƙawata falon da su, kowaccensu tana sanye da ɗamammun kaya riga da wando. Wacce ta fi ƙuruciya a cikinsu ce ta kalli ɗayar
"Sister zaki taimaka mini don aiwatar da plan ɗina?"

Wacce aka kira sister ta yi murmushi kada ki damu sis Mahee, me kike so a yi wa wannan gayen Ja'afar? Me ya aikata miki kike ƙoƙarin ganin bayansa? Me ya saka ba zaki iya yafe masa ba."

Mahee ta miƙe cike da taku irin na gogaggun bariki, ta yi taku biyar daga inda take sannan ta tsaya tana faɗar.

"Na san ban taɓa baki labarina ba, yanzun ma ba baki zan yi ba, sai dai ina son ki sani Jafsee bai cancanci yafiya ba."

Ta juyo tana fuskantar London girl sannan ta ɗora zancen.

"Jafsee ne mafarin lalacewar rayuwata, bayan gurbacewar rayuwar tawa sai kuma ya guje ni, a lokacin da ba ni da wata inuwa da zan fake sai ƙarƙashin lemarsa, ina ji ina gani ya janye lemarsa tare da ɗaba mini kausasan zantuka da ba za su taɓa shuɗewa a ma'adanar taskace abubuwa da ke kwanyata ba."

Ta sauke ajiyar zuciya sannan ta ɗora da faɗar "Na so Ja'afar fiye da tunaninki, na so shi fiye da ƙima ta yadda na iya yin biyayya ga umurninsa na bar umurnin mahaliccina, yau ga yar malam a rayuwar bariki duk silar wannan azzalumin bawa. Shin kina ganin ya cancanci yafiya?"

Sorfina ta girgiza kai tana tausayawa Mahee sannan ta ce "Tabbas Jafsee ya cancanci kowanne irin hukunci da kika yanke masa, yanzu me kike so a masa? Na yi miki alƙawarin haɗa hannu da ke a cikin wannan aikin ko da zan ƙare rayuwata a gidan kaso, saboda na tsani mayaudari, ni ma silar yaudarar nake fuskantar wannan rayuwar ƙasƙancin."

Ta matsa kusa da kunnen Sorfina ta raɗa mata wani abu, suka kwashe da dariya tare da tafawa.

"Cab! Jafsee karyarka ta ƙare."

